
(Kukan jirgin ƙasa a wata tsohuwar tasha.)

Ruwan sama ake yi kamar da bakin ƙwarya hakan bai hana shi jin sautin kukan jirgin ba. Duk da kuwa ya sani wanann tsohuwar tasha ce da ta jima da daina moruwa. 

A hankali yake nutsawa ciki, ruwan sama na dukan tsohon rufin tashar da ya ɗauki shekaru bai yi aiki ba. Bishiyun daji sun rure kewayen ofishin, ƙofar shiga ta karye, tagoginta ma duk sun y duhu sun farfashe daga ɓarayi ɗaya ko ta sama ko ta gefe. Ana yawan cewa duk wanda ya shiga wanann wuri baya fita ba a ma sake jin wani labarinsa ko da wasa ko a ji wani bayaninsa. A cewar wasu ma akwai fatalwa a ciki wadda ke duk daren duniya sai an ji sautin kukan ta ko takunta shi yasa mafi akasarin lokuta ma ba a fiya yin hanyar ba.

Ɗansanda ne mai ji da kan sa kuma mai gaskiya mara tsoro inspeta Samir Ibrahim Gadanya wanda aiki ya dawo da shi garin Kaduna daga Kano. An san shi ne saboda jajircewar shi kuma an shaide shi bai taɓa cin hanci ba. Hasalima rashin tsoronsa da rashin bin umarni ya saka aka sauya masa wuraren aikin akai-akai. Ko yanzu ma an turo shi nan ne don a ga bayansa a faƙaice amma ta sigar aiki. Ta yadda mutane ba zasu zargi komai ba.

Inspeto Samir Ibrahim bai taɓa yarda da wannan sharhin da ake ta yi akan tsohuwar tashar ba. Ya ɗauki hakan ne ma a matsayin tatsuniyoyi. Mutum ne shi kamili,mai nutsuwa, ya saba ganin laifuka da dama a rayuwarsa ya kama manya-manyan masu laifi kuma baya ragawa ko wanne ɗan siyasa muddin yana aikata laifuka na cin amanar ƙasa. 

Fitilar hannunsa ya kuma riƙewa da kyau sake haska ko ina yake yi ko zai ga wani abu da zai taimaka masa wajen gudanar da bincikensa. A zuciyarsa kuwa ya sani cewa wannan binciken ba ƙaramin bincike ba ne ba. Yau ma ya fito ne bayan samun wani rahoto daga mutumin da bai san waye ba ya sanar masa da cewa "A kullum da misalin ƙarfe goma na dare,kullum sai ya ji kuka a kan dandamalin tashar jirgin....amma babu kowa a wurin."

A hankali ya ci gaba da takawa yana kutsawa ciki. Ƙafafuwansa na taka ƙasa mai cike da laka.Fitilar sa ta haska kujeru da suka ƙarye,da tsofaffun hotuna na talla da aka rufe da fararen ƙyalle. Idanuwansa basu sauka a ko ina ba sai a kan wani bango ,kusa da wajen da ake siyar da tikiti a lokacin da wurin yake amfani.
"BAN TABA BARIN WANNAN WURIN BA. NAN DIN GIDA NA NE."

Da ganin rubutun ka san da wani abu aka rubuta mai kaifi. 

Duk da ya ji ɗar amma cike da ƙarfin hali ya matsa jikin bangon kalmomin ya kalla da kyau ya saka hannunasa ya shafa rubutun. A fili ya furta "Wannan sababin kalmomi ne kwanan nan aka goga su ba tsofaffin kalmoni ba ne" ba kamar sauran tarkacen da ya gani ba kama daga kan tsofafun kujeru,tagogi,hotuna." Bai gama wannan nazarin ba kuma sai ya ji sautin kuka a hankali ƙasa-ƙasa alhalin shi kaɗai ne a wurin. Daga nesa yake jin sautin kukan kamar iska na kaɗo masa shi , cikin sakanin da basu wuce biyu ba kuma sai ya ji kukan ya ƙaru fiye da na baya. Kamar kukan mace tana ambatar wani suna amma ya kasa ganewa. Da sauri Samir ya juya da baya yana haska fitilarsa da kyau amma bai ga kowa ba. Ya haska hagu,ya haska dama,sam bai ga ko gilmawar kowa ba amma yana jin sautin kukan na ƙaruwa can kuma ya koma jin dariya. Ya sani sarai raina masa hankali ake so ayi wannan shiri ne so ake ya yarda cewa fatalwa ce amma ya sani ba haka ba ne mutum ne kamar shi mai numfashi ba shi kaɗai ba ne a cikin wurin.

Ƙasa ya kalla yana haska fitila nan ya hango taɓo a ƙasa. Ga sahun ƙafa ,shatin irin na ƙaramar ƙafa kuma takalmin mace ,takun sabo ne ,saboda akwai laka. Sahun ƙafar ya dinga bi a hankali har ta kai shi zuwa jikin wata ƙofa da take a kulle. Amma abin mamaki ƙofar ƙyauren a karye take amma ga kwaɗo nan jikin ƙofar. Zuwa sannan zuciyarsa ta soma rawa duk da haka cike da jarumta ya matsa ya sa hannunsa ya ɗaga ƙofar wadda ta yi ƙara "krrrreee..." Wani ƙamshi mai haɗe da ƙamshin ƙasa da ƙura ya bugi hancinsa. Fitilar ya saka ya haska sai ya ga ɗakin mai duhu ne sosai. A tsakiyar ɗakin wani ɗan ƙaramin tsohon akwatin ƙarfe ne , saman akwatin kuwa a rufe yake da wani jan ƙyalle da alamu ƙyallen ma sabo ne ba tsoho ba saboda babu wani ƙura ko alamun tsufa a jiki bare yagewa da ya taɓa ma sai ya ji shi a jiƙe da alamun ruwa a jiki. "Kenan yanzu aka shigo da shi wannan wanne irin wuri ne haka wai?" Ya faɗa a fili yana tambayar kan sa da kan sa.

Sai a lokacin wannan kukan ya tsaya cak. Zuciyar Sameer ta tsaya na wucin gadi. Zuciyarsa na duka da sauri-sauri.

Daga sama yaji ance.
"Inspector Sameer Ibrahim....kana da jinkiri..An riga da an riga ka."

Zuciyar Sameer ta bada wani irin bugu "Dum." Tuni hannunsa ya soma rawa fitilar hannunsa ta soma rawa. Bai taɓa cin karo da irin wannan abin a a tsahon shekarunsa na aiki. "Gif"fitilar ta faɗi daga hannunsa a lokaci guda kuma yaji wani irin ihu tare da faɗowar abu daga sama.....

*

"Maryam Kabir"

"Yallabai."

"Yau babban kamu fa kika yi. Na yarda ƙwarewar ki da basirarki shi yasa na zaɓe ki nace ke zan aika kiyi wannan hirar."

"Na gode Yallabai. Amma wa muka samu?"

"Muhammad Sageer Barau."

Hannayenta biyu ta saka ta rufe bakinta tana jin kamar zata yi tsalle don murna. Kallon Yallaban tayi tace "Yallabai muhammadSageer fa kake nufi?"

"Ƙwarai ma kuwa ,shi yasa na ce miki babban kamu muka yi. Kuma yace mintuna goma sha biyar kacal ya bamu duk abinda muke so mu tambaye shi a wannan mintuan. Kin san lokacinsa mai tsada ne."

"Kai Yallabai gaskiya nayi farinciki da wannan batu. In sha Allah ba zamu baka kunya ba dukanin abinda ya dace zamu yi. Yaushe zamu je?"

"Da yamma. P.A ɗinsa yace zai dawo daga Dubai a yau kuma a yau zai kuma yin wata tafiyar amma zai gana damu kafin ya tafi. Kar ki manta only 15 minutes." 

"An gama Yallabai. Bari na haɗa team ɗin da zamu tafi dasu."

"All the best."

"Miss Maryam naga yau sai walwala kike shin me kika samo ne?"

"Yau Global times tayi babban kamu Smith. Ka san kuwa da wa zan yi hira yau?"

Wanda ta kira da Smith ya daga kafaɗarsa alamar bai sani ba. "Gaya min."

"The grate Muhammad Sageer Barau can you imagine?"

Ya ƙara girman idanuwansa yace "Eh! That big business man? And ke Yallabai ya bawa wannan damar ina Shehnaz?"

"Yes! Ni ya bawa damar. Wannan lokacina ne ranata ce kuma Allah ni ya zaɓa. Shehnaz ai ta fi ni samun manyan ayyuka saboda ƙwarewarta da hazaƙarta. In aka ce komai manyanmu ne zasu na yi ai mu ba za a san mu a duniyar jarida."

Ya sa hannayensa biyu yana tafi sannan yace "Da kyau,i must say it kina da sa'a."

"Sauri zan yi only 15 min ya bamu. Zan tafi da team ɗina. Sai mun dawo."

"All the best." Ya faɗa.

*

"Sir."

"Uhm."

"Sir kana da ganawa da Global times tv a yau nan da rabin awa."

Ya ɗan juya ya kalle shi. Ya manta da wannan ganawar amma shi mutum ne mai mutunta alƙawari. Kai ya gyaɗa mai kawai ya gaya mai adireshin da zasu same su. Ba gida za shi ba don zai bi jirgi zuwa London.

*

Kaduna Continental Hotel.

Ta ƙaranta sunan Hotel ɗin, ta kasa ɓoye ainihin irin farincikin da take ciki. Ta jima tana son a bata babban aiki amma bata san cewa ranar zata zo mata da wuri haka ba. Duk da ba yau ta fara aikin ba amma ba a taɓa aikata irin wannan hirar da babban mutum kamar SD ba.

Babban ɗaki ne mai cike da salo da iko.Teburin mahogany mai sheƙi a tsakiya. Gilashin tagar ke nuna shimfiɗar garin Kaduna,da ƙamshin turare mai tsada ya cika ɗakin.

A tsaye yake ,yana jira,hannunsa cikin aljihun baƙaƙen suit ɗin jikinsa. Muhammad Sageer wanda aka fi kira da SD. Ba kawai ɗan kasuwa a Najeriya ba ne,shahararen ɗan kasuwa ne da duniya ta san da zaman sa. London,New york,Dubai da sauran manyan birane suka san shi cike da kishi da girmamawa.Tsayinsa ya cika filin ,kayan jikinsa sun ƙara masa kwarjini.

P.A ɗinsa ya buɗe ƙofar ya shigo ya sanar masa da isowar Maryam Kabiru. 

A karo na biyu aka kuma buɗe ƙofar. Baƙar bafulatana da kyawunta mai sanyi ne. Maryam Kabiru ƴar jarida daga Global Times da aka turo ta don tayi hira da SD. A hankali ta shiga hannunta ɗauke da littffi da biro. Ita kaɗai ta samu izinin shiga sauran abokan aikin nata tuni aka dakatar da su a ƙasa. Baya buƙatar kowa sai iya ita kaɗai kuma ba zai yi magana a gaban tv ba sai dai ta rubutu su wallafa a shafinsu na jarida kawai. 

Wani irin kwarjini yayi mata na gaske. Tafiyarta ma tuni ta sauya jikinta na rawa . Cikin ranta ta ce da kanta "Kama kan ki Maryam wannan aiki ne ba shirme ba. "Sai dai idanuwnta na haɗuwa da na sa sai ta tsaya cak komai ya juya mata. Duk hotunansa da ta saba gani a jaridu ba su kai zahirin gaskiyar da take gani a yanzu ba.

Ba tayi aune ba taji yace "Ke ce Miss Maryam Kabir?".

Da sauri ta gyaɗa kanta. "ok. Only 15 minutes already ma kin ci minti huɗu. Shall we?" 

Tayi sauri ta girgiza masa kai. 

Ya kalle ta yaga duk ta rikice. Hannu ya saka ya ɗauko gilashin ruwa ya miƙa mata "Ƙarɓi ki sha. Calm down."

Ai kuwa ba musu ta amsa ta shaye tas sannan ta ji ta fara dawowa daidai. Wuri ta samu ta zauna ta buɗe littafinta ta kalle shi. 

"Na gode da ka amince da wannan hirar.Zan yi ta a takaice cikin mintunan da ka bani."

"Zan so hakan ina sauri ne. Yawanci mutan su kan so su karɓi awaani don jin tarihina. Ni kuma da kika gan ni bani da lokacin ɓatawa. Sai dai ke mintuna sha goma ne suka rage miki. Kin san ni SD bana wasa da lokacina."

Oh! Haka ne. Ta faɗa da sauri. Ta kunna na'urar rikodi,ga biro a hannunta. "Zan fara kai tsaye.Duniya tana ganin Muhammad Sageer Barau  a matsayin hamshakin mai kuɗi ,mai dabaru ,mai gina dauloli ,wanda bai dogara da mahaifinsa ba ya nemi na kansa ya kuma kafa kan sa da kansa. Amma waye kai idan aka kashe waɗanan fitilun taron? Ma'ana a bayan fage? Ina nufin idan kyamarorin suka daina ɗaukar hoto?"

Ya jingina da kujerarsa,yana kallonta da ido mai zurfi kamar yana nazarinta. "Wannan tambayar..." sai kuma yayi shiru daga bisani kuma a hankali yace"Miss Maryam,wannan tambayr na iya zama mai haɗari. Kuma wataƙila ita ce tambaya mafi ban sha'awa da aka taɓa yi min a wannan shekarar."

Maryam ta gyara na'urar rikodi,idanuwanta na bin kowanne motsi na Muhammad. 

"Da farko mutane suna ganin ka a matsayin mutum mai nasara,amma duk nasara tana da tushe. Mene ne farkon tafiyar ka zuwa kasuwanci?"

MUHAMMAD ya murmusa ,ya jingina da kujerarsa yace "Kaduna ce ta fara wannan tafiyar."

"Ban gane ba."

"Ina nufin na fara ne da ƙananun jari a cikin kasuwar kurmi market. Amma abinda ya bambanta ni da sauran ina da hagen nesa ne ina ganin dama a inda wasu basa ganin komai."

"Abin burgewa." Inji Maryam. Ta yi rubutu da sauri. "Amma me yasa baka yin amfani da dukiya ko shura ta mahaifinka. Kamar yadda muka sani shi ma sahahararen ɗan kasuwa ne kuma babban ɗan siyasa?"

"Bana son duniya ta san ni da wannan ɗan Barau Abubakar Muhammad ne na fi son duniya ta san ni da asalin ni kaina."

"Gwanin burgewa."

"Wanne ƙalubale ne mafi girma a wurin ka a wannan lokacin?"

Ya ɗan murmusa ya ɗauke kan sa daga kallonta ya mai da kai gurin taga yace "Ƙalubale? Duk lokacin a kake farawa daga ƙasa,mutane suna ganin kana ƙara ƙarancin ilimi ko ƙwarewa.Amma gaskiyar magana dagewa ya fi ko wanne jari da kuɗi."

Miss Maryam ta ɗan yi shiru tana nazarin kalmominsa. Daga bisani ta ci gaba."Yadda mutane ke ganin ka a duniya a matsayin mutum mai ɗaukaka da kasuwanci a ƙasashen waje ,yaya kake haɗa hakan da rayuwar ka a gida?"

Ya kuma murmusawa. Mamaki ma yake bata ashe yana da fara'a saɓanin yadda taji ana cewa ba shi da fara'a.

"Ko wanne yanki na rayuwata yana da muhimmanci.Ba wai kawai kasuwanci ba ne a gabana,amma mutane ko na ce al'umma ,da kuma darajar abinda nake yi hakan na bani cikakken jin daɗi da kwanciyar hankali."

Ta ɗaga kai ta kalle shi da kyau. Mutum mai ƙarfin hali amma mai sauƙin kai a lokaci guda. "Shin akwai wani abu da kake son duniya ta sani game da kai amma bata sani ba?"

Ya ɗan yi shiru kamar ba zai yi magana ba sai kuma yace "Eh ,akwai abubuwa da yawa. Amma mafi muhimmanci shi ne duk abinda kake gani a waje ,akwai aiki tuƙuru da sadaukarwa a baya domin duk nasara ba ta zuwa da sauƙi." 

"Aure fa?"

"Sai dai ko nan gaba. Yanzu dai bana wannan tunanin."

"Budurwa fa?"

"Bani da lokacin ɓatawa a soyayya."

Maryam tayi murmushi ta kalli na'urar rikoda tace "To zan iya cewa minti goma sha biyar sun  yi ƙaranci sosai don yin hira da kai."

Muhammad ya kalli agogon hannunsa ,sannan ya yi murmushi mai kama da wani sirri. "Minti goma sha biyar sun yi miki kaɗan?."

"Da zaka ƙara min minti biyar ina da sauran tambayoyi a kan labbana."

"Na baki."

Tuni Maryam taji girma da ƙima na Muhammad ya kama ta. 

"Koda duniya ta san ka a matsayin ɗan kasuwa mai nasara,akwai abubuwan da suke sa ka farinciki wanda bamu sani ba? In akwai meye sirrin?"

"Farinciki na gaske... yana zuwa ne daga ganin mutanen da ka ke taimaka musu don ganin sun cimma burinsu. Ba daga iya jari ko gidauniya kawai ba,amma daga gina mutane,daga ganin mutane suna bunƙasa saboda abinda ka taimaka musu da shi. Wannan shi ne ainihin farinciki a wurina."

"Zan iya cewa kai mutum ne mai zuciya mai kyau a bayan hoto na wadata da iko?"

Kai tsaye ya kalle ta ,idanuwansa na haskawa "Za ki iya faɗa Miss Maryam...amma ki sani ba kowa ne yake ganin hakan kamar yadda kike gani ba. Wannan hirar na ji daɗinta ban taɓa yin irin ta ba. Wannan ita ce hirar da take da muhimmancin nuna gaskiya a bayyane."

Ita Wallahi muryarsa daɗin sauraro take yi mata. Sautin muryarsa mai daɗin ɗanɗano mai kama da sirdi. 

"Ka taɓa jin tsoro ko fargaba a lokacin da kake kasuwanci?"

Agogonsa ya kalla yana murmushi yace "mintuna ashiri kaɗai ba zasu isa na baki tarihina ba. Amma dai duk wanda ya fara daga ƙasa dole ne ya ji tsoro. Amma abin da ya bambanta ni da saura shi ne yadda na juya tsoron zuwa ƙarfina."

Maryam shiru tayi tana kallon fuskar sa, tana ganin ƙarfin hali da kwarjini,amma kuma mutum mai sauƙin kai da tausayi. 

"Akwai wani abu...ina jin akwai ƙarin zurfi a tare da kai,wani abu da mutane ba sa ganin sa a tattare da kai?"

Murmushi yayi mai ban sha'awa yace "Miss Maryam, kowa na iya ganin waje na a rayuwa,amma kuma sirrin zuciyata yana ga waɗanda suka da mu da ni da gaske. Kuma zan iya cewa yanzu,kina cikin waɗanda zasu iya ganin ɗanɗano na gaskiyata."

Zuciyar Maryam ta soma bugu da sauri "Me yake nufi kenan?"ta tambayi kan ta. Sai ta ga kamar abin na son ya wuce tambayoyin jarida kawai, ba iya hirar aiki bace kamar dai wata iriyar alaƙa ke son ginuwa a hankali cikin hankali.

Gani tayi ya miƙe tsaye ya gyara zaman rigarsa ya ɗauki wayarsa yace "Na gode. Lokacin ki ya cika. Amma wata rana zamu kammala abinda muka soma. Naji daɗin haɗuwa da ke Miss Maryam. Kin burge ni da alamu za ki kai wani mataki babba a nan gaba. P.A zai sallame ki na bar ki lafiya." Yana gama faɗa ya juya ya fita ya bar ta  zaune jigum tana tambayar kanta "Me ya faru yanzun nan?"

A kan idonta Muhammad ya fice daga ɗakin ya bar ta da ƙamshin sa ya bar ta da tunaninsa. Mutane na masa kallon mutum mai girman kai da ɗagawa amma yau ita tayi tozali da sabon Muhammad ne ba wanda take ji ana zancensa ba sai dai a fuskar mutumin da ta gani ido da ido.

Ta tattara kayanta ta fita ita ma. Nan ta haɗu da team ɗinta suka ɗauki hayar komawa can Global times office. Ita kam yau ta gama zama wata a gidan a matsyinta na Junior reporter yau an bata babban aiki ita ko a iya haka jarida ta biyata.

*

"Muhammad, fatan yarinyar bata wuce ka'ida ba?"

"No bata wuce ba hasalima ta burge ni,ƙwarin guiwarta ya yi min da kuma yadda take yin komai cikin nutsuwa. Bata damu da sanin personal life ɗina ba wannan ya saka na ji daɗin hirar da ita don kuwa komai mun yi shi ne  a kan kasuwanci.Ta iya aikinta zata kai wani babban mataki a gaba bata da tsoro."

"Da kyau!Ance junior reporter ce wannan ne karo na farko da aka bata irin wannan aikin."

Murmushi yayi yana gyara links ɗinsa yace "Ta burge ni ayi mata sallama mai kyau."

P.A M.Gana kuwa ya jinjina wa Maryam da kwazonta don kuwa in har Muhammad ya nanata kwazon mutum ko ya karya ka'idarsa tabbas ba ƙaramin burge shi yayi ba. Muhammad mahaifin ka ya kira ɗazu yace ka neme shi."

Nan da nan ya sauya fuskar sa annuri da walwalar kai suka kau. A lokaci guda ya ji wani irin ɓacin rai ya ziyarce shi tuni ya lalubo baƙin gilashinsa ya saka ya kame ya haɗe rai ya maida kai bisa titi."

P.A ma sai ya kama kan sa don ya lura ba tun yanzu ba Muhammad baya son ana danganta shi da Sanata Barau. Ko me yasa? An rasa gane dalilin.

Muhammad Sageer Barau. 
Ya taso a gidan wadata da suna. Mahaifinsa ,Sanata Barau Muhammad ,ya yi Sanata a garin Kaduna ,kuma yayi a garin Abuja. Duk kuwa wanda ya san Barau zai ga kamar cewa girma da kuma kwanciyar hankalin Muhammad zai zo masa da sauƙi  saboda arziƙi da  iko na mahaifinsa.Amma sai shi Muhammad ya ɗauki tasa tsanin rayuwar daban a yadda yake son ya yi rayuwarsa ba tare da dukiyar mahaifinsa ba. Akwai wata ƙulalliya tsakaninsa da mahaifinsa wanda hakan ya ja labule tsakaninsa da shi. Duk da kuwa duniya bata san da haka ba daga uban sai ɗan sai Allah,sai makusantan su na jiki.

Tun yana saurayi ,ya ƙudurta a ransa ba zai jingina da mahaifinsa ba, Saboda kar ma duniya ta dangata dukanin wata nasara da zai samu da shi,saboda haka ya ƙudurta a ransa zai kafa kansa da kansa da ikon Allah.

Ya fara da ƙananun kasuwanci musanmman a kurmi market daga baya kuma da ya kammala karatunsa sai ya ji yana son ya buɗe wani ƙaramin kamfani na jigilar kaya a Kaduna da motoci guda biyu kacal da zasu dinga ɗaukar kaya daga kasuwar kurmi zuwa shagunan Kaduna da Kano. Duk wanda ya gan shi a lokacin ba ya iya yarda cewa shi ɗin ɗan tsohon Sanata ne,Domin kuwa yana aikinsa ne da kansa a ofishinsa ɗan matsakaici. Yana tsara kwangilarsa,yana kuma tattaunawa da direbobinsa.

Bayan wasu shekaru ya ƙara faɗaɗa kasuwancinsa zuwa jigilar kaya tsakanin jahohi. Baya jin kunyar zuwa kasuwa da kansa, yana tattaunawa da ƴan kasuwa ,yana kuma nazartar buƙatunsu.

A lokacin da yanke shawarar fara jigilar kaya ta iyafot sai ya yanke shawarar shiga harkar jiragen sama. Bai dogara da kuɗin ubansa ba wannan kuɗin halak ɗinsa ne kuma guminsa. Ya yi hulɗa da bankuna da manyan abokai masu zuba hannun jari, ya kafa kamfaninsa "Maryam Air & Logistics."

Shekarun da suka biyo baya,kamfaninsa ya bunƙasa,ya zama mai jigilar kaya daga Nigeria zuwa Dubai,London,da new York. Ya kuma buɗe  sashen jiragen haya na alfarma (private jets) ga gwamnnati,kamfanoni da masu kuɗi. Abinda Muhammad ya sani kawai shi ne "Mahifinsa ya bar masa suna da alƙa ne kawai,amma ba ya son yayi dogaro da su." Duk lokacin da aka ce "Sannu ɗan Sanata mai neman kujerar gwamna" sai  yayi murmushi yace "Eh,amma yanzu haka zaku ce Muhammad Sageer ,wanda ya kafa sunan sa da kansa."

A yau duniya ta san shi a matsayin ɗaya daga cikin ƴan kasuwan Afirka mafiya tasiri,ba wai saboda mahaifinsa ba, amma saboda ƙwazonsa ,hangen nesansa ,da kuma dagiyarsa.

Wannan shi ne Muhammad Sageer.

*
Alhaji Barau ya lumshe idanuwansa yayin da ya zuƙi sigari . "Ba su san komai ba. Su dai talakawa suna kallon abinda muke shirya musu. A fili,zan yi alƙawarin makarantu, asibitoci, aikin yi... amma a asirce ,zan ci gaba da ciyar da kaina ne da nawa iyalin da mutane na." Ya faɗa yana fashewa da dariya.

Cike da murya da ke nuni da rauni Barrister Ado ya kalli Alhaji Barau yace "Alhaji kana da tabbacin ba za a iya gano abubuwan da suka shuɗe a baya ba? Kana sane da cewa akwai takardu da suke nuni da rawar da ka taka a harkar kuɗaɗen da aka samu na haram?"

Dariya yayi mai sanyi ya kuma zuƙar sigarinsa ya kalli Barrister yace "Kai Ado baka gane waye ni ba har yau ko? Kai na lura har yau baka ma san mece ce siyasa ba? To saurare ni da kyau. Siyasa da kake gani bata da tsarki. Duk wanda ya hau mulki yana da irin nasa ɓoyayyen sirrin.Abinda ya rage kawai shi ne wanda ya fi iya lullube shi da kyau. Nan da ka gan ni abinda na fi iyawa shi ne na fi kowa iya rufe gaskiya."

"Amman yanzu zaka fito neman takarar gwamna. Wannan matsayi ya fi na baya nauyi. Abinda ka aikata a baya zai iya taso maka."

"Kai Ado! Saurara min Kabir kawai nake shayi kuma na riga da na yi maganinsa." Hannunsa ya saka ya buga teburin da ke gaban sa da hannunsa.
"Na gina alaƙa da manya  daga kan kotu,ƴan sanda,daga masu rubuta labarai (ƴan jarida.) Duk wanda ya yi yunƙurin tona mini asiri,zan kashe shi kamar yadda ake kashe labari kafin ya fito. Da zarar na hau kuma,duk wanda ya san gaskiya,ya zama abokin shiru kawai."

"Ka tuna ,jama'a suna iya  ɗaga murya idan suka ji tsoron talauci da rashin adalci."

Wani irin murmushi ya saki mai cike da makirci. Sannan yace "Jama'a? Jama'ar da zan iya siyan su? da na siyi zuciyarsu da taliya ko buhun shinkafa,kai har dubu ɗaya ma na gama da muryoyinsu. Kai alƙawarin ruwa a borehole kaɗai ya isa su dangwala min ƙuri'unsu. Abinda nake tsoro kawai shi ne abokan hammaya da suka fi ni dabara wajen buga wasan ɓoye."

Barrista dai shiru yayi cikin ransa kuwa tunanin irin makirci da shu'umancin Sanata Barau ya ishe shi. Amma meye nasa? Jakar kuɗin da aka ajiye masa a gefen teburin ya ɗauka. La'adarsa kenan ta cin hanci da rashawa. In dai zai same su zai zama bawa ga mai ba shi su.

*

"Maryam dole na tafa miki na kuma sara miki bisa wannan ƙoƙarin da kika yi. Global times na alfahari da ke a matsayin ma'aikaciyar ta."

A fusace aka buɗe ƙofar aka turo ta da ƙarfi. Shehnaz ce ta shigo a fusace tana kallon ƴan ɗakin.

"Me kenan Shehnaz?"

"Tambaya ta ma kake yi? Baka san me ya faru ba? Baka san me ka yi ba?  Taya zaka ba wa wannan yarinyar damar da tawa ce? Ta ya ya zaka bata damata nace?" 

Maryam gefe ta koma ta tsaya kawai. Kowa ya san Shehnaz. Bata son kowa ya fita ko ya ture gwamnatin ta.

"Ya isa ki nutsu! Ba daga ni ba ne. Daga sama ne aka turo da saƙon a aika junior reporter sai na ga Maryam ce ta dace da na aika. Tana da ƙwazo."

Ta juya ta kalli Maryam ido cikin ido sai kuma tayi tsaki tace "Ba ku kyauta min ba, na jima ina burin na samu damar da zan yi hira da Muhamamd Sageer ka sani kuma amma shi ne sa'i ɗaya zaka bawa wannan yarinyar damata. Baku kyauta min ba Wallahi."

Yallabai ya kalli Maryam ya mata alama da ta fita ta basu wuri. Ta ajiye mai kayan aikin da rikoda ɗin ta fice waje ta bar su tana mamakin halin Shehnaz."

"Ta iso kenan?" 

"Taya ka sani?"

"Saboda na san za ayi hakan. Coffe?"

"Ina da buƙata kam don kaina har ya soma ciwo saboda wannan ƴar hayaniyar."

Ya ja mata kujera ta zauna sannan ya aika peon da ya kawo musu coffe mai zafi.

Hannunta ta saka tana shafa goshinta. Sai dai ƙasan ranta kuwa cike yake da farinciki. Idanuwansa masu kaifi da haske take ganin suna gilma mata. Da sauri ta rintse ido tace a fili a hankali "Maryam ya haka ne?"

"Me kika ce?" Smith ya tambaye ta.

"Ba komai."

"Well. Ya hirar ta kasance?"

"Smith ba zaka gane ba Wallahi. In nace zan faɗa zaka ce ina exaggrating ne. Inda mutunci da isa mutum ne to tabbas zasu zo a siffar Muhammad ne. Mutum ne mai sauƙin kai ba kamar yadda ake faɗa ba a gari. Ni da na gan shi na zauna da shi nayi hira da shi ni zan gaya maka halinsa."

"woww! Tsaya haka Miss. Ba za dai ki san hallayensa ba , kin san dai wanda ya nuna miki. Na sha gaya miki mutane na da fuskoki da dama,wanda suke iya controlling ɗin kansu wajen nuna different faces ɗinsu. Ina fata kin fahimce ni?"

"Ban san naka karatun ba, amma ni wanda na sani shi ne i saw a different man with class and elegance."

Suna zaune peon ya kawo musu Coffe ɗin.

Fayil ɗin ya ɗauko da gaggawa. Buɗe fayil ɗin DPO  yayi. Ya na nazarin fayil ɗin. A jikin fayil ɗin an maƙala hoton tashar jirgin, wani ɗan zane da ya yi alamar ƙofa a jikin bango da ba ta shiga tsarin ginin ba."

"Haruna."

"Sir!"

"Me ka sani game da wannan tafiyar?"

Cike da rawar murya yace "Sir ya rubuta mana cewa yana jin ƙarar takun tafiyar mutum amma baya ganin kowa a cikin ɗakin. Ya bi sautin inda yake jin kuka jikin wata ƙofa na tsaya zan shiga idan ban dawo ba...." a iya nan saƙon nasa ya tsaya.

DPO ya ɗora hannunsa a kan teburin yace "Iya abinda ya rubuto kenan ka fin ya ɓace?"

"Iya abinda ya aiko kenan."

"Ka je zan sake neman ka.A ci gaba da bincike."

"An gama Yallaɓai."

Wani jami'in ne ya shigo ya sara shi ma yace "An sami motar Insp.Sameer a bakin titi kusa da dajin tsohuwar tasha.Kujerar a cike take da ruwa. Kuma babu kowa  a ciki. Sai wannan takardar da aka yi rubutu a jiki."

"Me aka rubuta?"

"Inspector Sameer ya shiga inda bai kamata ya shiga ba...kamar sauran ma wannan mai gaskiyar ya tafi."

DPO ya yi shiru cikin nazari daga bisani ya ƙarbi takardar ya ajiye a cikin fayil ɗin. Ya sallame shi ya fita.

Dariya ya kece da ita bayan fitar sa yace "Ba a haifi wanda ya isa ya ja da mu ba."
*

Haske mai sheƙi daga Burj khalifa ya watso ta cikin gilashin tagar ɗakin taro na otal ɗin Burj Al Arab, inda manyan ƴan kasuwa daga turai ta gabas ta tsakiya suka hallara. A cikin ɗakin,ana tattaunawa  akan yarjejeniyar jigilar kaya tsakanin kamfanonin duniya. A gefe ɗaya ,akwai ƴan kasuwa daga China;Amuruka;Dubai;New york amma duk da haka idanuwan kowa na kan mutum guda ɗaya "Muhammad Sageer." Daga Nigeria.

Murmushi mai ɗauke da nutsuwa yayi yace "Na gode. Hakan shi ne manufata ba wai kawai jigilar kaya ba,har da gina gada tsakanin Afirka da Gabas ta tsakiya. Dubai ta dogara da kasuwanci, Najeriya ta dogara da albarkatun ƙasa. Idan muka haɗa su, duka bangarorin za su ci gajiyar hakan sosai."

Wayarsa ya buɗe ,ya nuna musu tsarin jiragen cargo jets ɗinsa da ke kan hanyar sabon filin jirgi a Kaduna. "Mun fara da kai kaya daga Kaduna zuwa London da Dubai. Amma a cikin shekara biyu masu zuwa,burina shi ne ganin jiragenmu suna sauka a kowanne babban birni a duniya."

Ƴan kasuwar suka yi jinjina. Wani daga cikin manyan masu zuba jari yace "Ka fara daga ƙasa,daga Kaduna...amma yanzu kana nan a Dubai kana tattaunawa da mu. Wannan abin koyi ne a gare mu."

Muhammad yayi murmushi a karo na ba adadi murmushin na daga cikin al'adarsa ne. Idanuwansa na haska cikin ɗakin. "Na fara da abubuwa ƙanana,amma burina bai taɓa kasncewa ƙarami ba. Na san idan ba mu haɗa Afirika da duniya  ba ,ba za mu taɓa samun damar mu ba. Wannan shi ne burina,kuma hakan zan yi."

Lokacin da aka gama taron ,wani ɗan jaridar Forbes Middle East ya same shi a bakin ƙofa yace "Mr. Muhammad,wannan ne farkon gina daular ku ta duniya?"

Muhammad ya ɗan tsaya ,ya kalli fitilun Dubai da ke haskawa a bayan gilashin ɗakin taron. Cike da kwarjini da ƙwarin guiwa ya kalle shi yace "Wannan ba farkon ba ne ,wannan shi ne ci gaba. Kuma ku jira ku ga inda zan kai wannan tafiyar." Yana gama maganar ya sa kai ya fice daga ɗakin taron. Ya bar ɗan jarida ba baki a buɗe yana jinjina iko na Muhammmd Sageer ƙaraminsu babbansu.


*
Gidan ba mai girma ba ne sosai ɗan matsakaici ne daidai zaman rufin asiri.  A tsakiyar falon Maryam ce a zaune ta baza takardu da hotuna da rikodar  tana nazari. Kunnenta na ɓarin dama fensiri ne a maƙale. Daga gefe ta hango wani hoto da ta ɗauka a wayarta lokacin da ta shiga harabar wani tsohon gini da ya faɗo a kan wasu bayin Allah. Waɗanda aka tono su daga ƙarkashin ƙasa.Bayan dogon nazari ta lura da hannun ɗaya daga cikinsu yayi ja kamar an ɗaure shi da igiya har ya bar shati. Ɗayan kuma a ƙafa ɗayan kuma an rufe masa baki. A fili tace "Waɗanda gini ya faɗo musu meye alaƙarsu kuma da irin waɗanan shatin?" Akwai lauje cikin naɗi duk yadda aka yi ana ƙoƙarin ɓoye wani sirrin ne ,wani babban al'amari ake shiryawa. Littafinta ta janyo ta zaro bironta daga bayan kunnenta na hagu ta soma yin rubutu a cikin takarda,tana haɗa bayanan da ta samo. Akwai wani mai gadi tsoho ne ,ya sanar mata da cewa wannan faɗuwar ginin da mutuwar waɗanan bayin Allahn shiri ne daga manyan ƴan ƙasa don su ɓoye wani abu. Tsohon ya tsere amma ya bar ta da lallube a cikin duhu. 

"Idan har na bar wannan labarin ya tafi a haka, to tabbas na ci amanar ƙasa. Ya kamata na shiga na fita na nemo gaskiya na bayyanawa duniya su ma waɗanan bayin Allahn na kwato musu haƙƙinsu.

Wayarta ce ta ɗauki ƙara. Ta sa hannu ta ɗauka, "Maryam ya aka yi baki kawo min rahoton ki na wancan satin ba?" 

Tuni Maryam ta saitu. Madam Shehnaz ce fa a waya babbar Editer ɗin su. 

"Gobe zan kawo miki. Na samu babban labari."

"Good." Kawai ta faɗa ta kashe wayar.

Wayar ta bi da kallo na wasu sakanni ,zuciyarta na bugawa kamar gangi. Daga nan ta jingina da kujera ta ɗora hannuwata bisa fuskarta ta saki ajiyar zuciya. Wani abu ya gifta mata a ƴan sakanin da ta kulle idanuwanta. Tuni ta buɗe tana sauke ajiyar zuciya a jejere. Akwai abubuwan da suka cunkushe mata a ƙirji,suka kuma zauna mata a kwakwalwarta wanda ta kasa manta su bare ta daina ganin gilmawar hotunansu a cikin idanuwanta. Ba zata manta da zaluncin da aka yi musu ba kuma ba zata ja da baya wajen neman hanyar ɗaukar fansa ba. Ba kuma zata sauke ƙudurinta na fito da gaskiya fili ba,ko da kuwa hakan zai iya jawo mata haɗari.

  Mama ce ta shigo falon ta kalle ta tace "Wasa-wasa kin maida gidan nan wani ƙaramin ofishin ki. Don Allah dubi yadda kika barbaza min takardu da hotuna a tsakar falo. Kamar a kan ki aka fara aikin jarida." 

"Mama...na fa lura ba kya son nayi aikin nan."

"So nake yi ki fitar da miji kiyi aure ki manta da wannan aikin kiyi zamanki a ɗakin ki kema. Sa'aninki duk suna ɗakunansu ke kina nan kina fama da biro da takardu da hotuna." 

"Mamaaaaaaaa...." ta faɗa tana jan sunan ta da ƙarfi.

"Ke kika sani. Tashi za ki yi ki gyaran falo ,can ki koma ciki ki ƙarata nima nan marking zan yi wa yara.

"Mama na san Abba yana alfahari da ni."

Mama ta tsaya cak tana kallon ƴar ta Maryam tuni idanuwanta suka ciko da hawaye. Wani lokaci na rayuwarsu ya dawo mata sabo fil ba ta manta ba kuma ba zata taɓa mantawa ba ciwo ne da mantuwar shi daga gareta sai dai ranar da ƙasa ta rufe mata ido kawai.

"Kiyi haƙuri Mama,bana so ki manta saboda kar ki manta da raɗaɗin abin da aka yi mana. Tunowar ki da zubar ƙwallar ki a kai shi ne karfina da ƙwarin guiwata."

"Maryam babu kyau wasa da wuta."

"Mama wata wutar kota ƙona ka ba zaka ƙone ba sai dai ita ta salamce."

"Maryam ke kaɗai na ke gani nake jin sanyi a cikin raina. Bana son ki shiga wasan da zamu zo muna wayyo Allah!"

"Mama Abba ya koya mini yin yaƙi da ƙarya. Ya koya min bin hanyar gaskiya da kuma jarumta. Ba zan manta da duk wata koyarwar sa ba ."

"Shi kenan Maryam.Allah Ya yi miki albarka ,Ya tsare min ke."

"Amin Mama. Addu'arki kaɗai nake so daman."

"Kullum tana tare da ke."

Ta rungume Mama ta gefe tana share nata hawayen.

*

Washegari da ƙwarin guiwarta ta shiga ofishin Shehnaz Ahmad,Matashiyar budurwa mai ji da iko,shekarunta ba zasu haurawa talatin da shidda ba amma ta kai wani matsayi da mataki mai girma a harkar jarida. Shehnaz Ahmad allon kwaikwayo ce ga ƴan jarida masu tasowa saboda ƙwarewarta a aiki. Ana shakkarta sosai ta iya manipulating ɗin labari ta fuskar da in ka saurara sai ka gamsu da hakan ne. Su ƴan jarida za a iya kiransu da idon al'umma gabaɗaya (media) abinda ta wallafa ko ta kawo shi ake yarda da shi. Global times ofishin jarida ne da ake ammana da labaransu. 

Ɗakin a cike yake da tsofaffin jaridu, da kuma hotunan tarukan gwamnnati a kyaututtukan da suka ci saboda rubuce-rubucensu.

Maryam ta ajiye  fayil ɗinda ta haɗa a gaban teburin ta. Cikin takunkumin numfashi tace "Ga rahotan nan Ma'am na kammala. Wannan ba ƙaramin lamari ba ne da za a bar shi , da alamu ba natural death ba ne sai da aka musu izaya sannan aka kashe su aka kai su nan aka sauke musu ginin a kai don a nunawa mutane cewa hatsari ne. Hakan na nuni da wani ɓoƴayyen al'amari da ake ɓoyewa. Akwai sa hannun manya a ciki musanmman ƴan siyasa...." Shehnaz ta ɗaga mata hannu alamar ya isa. Fayil ɗin ta ɗauko da sauri,ta lumshe idanuwanta na ƴan sakanni kafin ta buɗesu tace "Kin burge ni. Ban damu da na san ƙananan ma'aikatan ba amma ke kam kin saka na san fuskar ki na kuma riƙe sunanki dama na gaya miki ba zan tuna ki hakan nan ba dole sai kin yi wani babban abu tukunna. Kin iya aikin jarida da kyau. Amma wannan rahoton ba za mu iya wallafa shi a jardar mu ba. Akwai barazana mai girma ga Global Times muddin muka wallafa wannan labarin, yin hakan zai rusa mana mutuncin gidan nan." 

Tuni idanuwan Maryam suk cika da hawayen bakinciki. "Amma Madam ,meye manufarmu a matsayin ƴan jarida in har ba za mu tona gaskiya ba? Wanne daraja  za mu yi? Wannan kujerar da kike kai bata da amfani tunda zamu fara rufe ido akan gaskiya saboda tsoro."

Shehnaz ta bugi teburin da ƙarfi tace "Ke har kin isa ina magana kin suka na? Yaushe kika zo gidan?  Ko don kin ga Yallabai na ɗaure miki ƙugu shi yasa kike jin ke wata ce?   Ƴar ƙaramar alhaki ce ke yarinya yaushe kika shigo aikin? Har yau baki san komai ba? Wa ya ce miki aikin gaskiya kawai muke yi? Saurara da kyau aikin jarida da kike gani kasuwanci ne muna sayar da abinda muka san zai kawo mana kuɗi ne kawai. Ke ma don kuɗi kike aikin."

Maryam ta saki baki tana ganin ikon Allah!
"Kenan jininsu ya tafi a banza?"

"Maryam, ki saurare ni da kyau wasu lokutan dutse muke ɗauka muke ɗorawa a kan ƙirjin mu don mu aiwatar da wasu abubuwan ko yanke wani hukunci. Na san gaskiyar kike nema ,amma mutanen nan sun wuce duk yadda kike tunani kafin ke anyi wasu bayan ke ma za ayi wasu,duk da haka babu abinda zai sauya na ɓoye gaskiya. An taɓa ɓatar mana abokin aikin mu Paul Stone a kan irin wannan binciken. Idan kika ci gaba , za ki iya rasa rayuwarki. Kuma babu wanda zai kare ki."

"Ba don na ɓoye gaskiya na shiga aikin jarida ba, ba kuma don na ɓoye gaskiya na zaɓi fannin laifuka ba (crime reportig). Idan ba zaku wallafa ba zan samu wata hanyar ,idan kuwa gaskiya ta ɓuya saboda tsoro,to ni ma zan so na mutu a kan neman gaskiyar,fiye da in rayu cikin shiru."

Ta sa hannu ta tattare fayil ɗin ta fice daga cikin ofishin, zuciyarta cike da ƙudiri  a ƙasan ranta, cewa wannan ranar ta shiga cikin yaƙin gaskiya wanda rayuwarta ce farashin sa.

Shehnaz ta bi ƙofar da kallo ta yi ƙwafa haɗe da ɗaukar wayarta ta soma kiran wata lamba. Jim kaɗan aka ɗaga kiran ta ce.
  "Da alamu tarihi zai maimaita kan sa. An samu sabuwar ƴar balaja'un da take ƙoƙarin shiga gonar boss. Yanzu dai na hanata amma ban san iyakacin lokacin zan dinga danne ta ba wannan mai zafi ce da taurin kai. Ya kamata ku ɗan taƙaita na wasu ƴan kwanaki da alamu akwai idanuwa bisa kan mu.Akwai yuwuwar tarwatsewar nakiya muddin muka kuma yin wani laifin. Saboda haka a taka a sannu."

Ban san me aka ce daga ɗaya ɓarin ba sai kawai tayi murmushi ta kashe wayar.

"Dubunki sun zo kuma sun tafi ,amma babu abinda ya girgiza sarautar Boss."

Maryam na fita daga ofishin Shehnaz Ahmad zuciyarta sai tsuma take yi.Jikinta har rawa yake yi ta ko ina tuni kalar idanuwanta sun sauya daga farare zuwa jajaye. Smith da ya fito daga wani ɗakin ya bi ta kallon mamaki bai taɓa ganin fushi a tattare da ita ba sai yau duk yadda aka yi wani babban al'amari ne. A hankali ya isa kusa da ita yace "Miss Maryam" juyowa tayi ta ɗan kalle shi kawai sai ta ɗauke kan ta gefe ta share guntuwar ƙwallar da ta zubo mata daga ido.

"Kina lafiya?" 

Ba tare da ta bashi amsa ba ta fice kawai daga cikin gidan.

Titi ta tsallaka da gudu ta samu jikin bishiya ta jingina tana jin wani abu na cin zuciyarta kamar zata yi ihu. Ta yi kusan mintuna biyu a tsaye a nan tana kuka. Bata yi aune ba kawai ta ga tsayuwar wata mota a gabanta. Baƙar mota ce mai gilashi baƙi,babu wanda ake gani a ciki bare a iya hango fuskar wanda ke ciki.  Tagar motar aka zuge a hankali. Cikin murya mai sanyi ƴar siririya aka ambaci sunanta.

"Maryam Kabir.." ta tsaya cak zuciyarta na yi mata luguden daka da ƙyar ta iya cewa "Na'am"

Idan kina son ki ci gaba da aikin nan ki daina duba inda ba a ƙarasa shi ba. Gaskiyar da kike nema ba ta da tsira. Ki duba yadda aka yi da Paul Stone,da kuma inspector Sameer...

Maryam ta ɗan ja da baya, amma kafin ta iya cewa komai sai mai motar ya ja da gudu ta ɓace cikin hayaniyar titi.
Hannunta na rawa ta saka hannu cikin jaka ta zaro rikoda ɗinta. Abin mamaki tana jin sautin hirarta da Shehnaz da suka yi a ofishin daidai yadda suka yi.

"Wani ne ya na jin duk abinda nake yi..!" Ta furta a fili a hankali,zuciyarta sai harbawa take yi kamar ana harbi. A gefe,wani tsohon mutumi ne a tsaye a gefen hanya yana kallonta. Kallo ɗaya Maryam tayi mai ta gane shi. "Wannan ai shi ne tsohon maigadin da nake nema. Shi ne ya gaya mini faɗuwar ginin nan shiri ne." Da sauri ta ƙarasa wajensa tace "Baba,don Allah,ka sake gaya min gaskiyar abinda ka sani kafin su gano ka."

Baba maigadi ya kalli dama da hagu,murya na rawa yace "Ƴata...rufaffayiyar ƙofar da kika gani a cikin hoton nan ba ƙofa bace kawai...ƙofar kabari ce da aka ɓoye gaskiya a cikinta.Kuma duk wanda ya kusanci ƙofar nan bai taɓa dawowa da rai ba."

Maryam na ƙoƙarin sake tambayarsa suka ji kukan mota hayaƙi na tashi a bayan su. Wani mutum ya fito daga motar da sauri ya nufi wurin. Cikin sauri Baba maigadi ya riƙe hannun Maryam cike da firgici yace "Ki gudu ƴata! Ki gudu kafin su same ni da ke. Basu da imani basu da tausayi. Wannan labari ne da aka soma rubuta shi da jinin mutane kuma ba a san ranar da za a rufe labarin ba. Bana son ki rasa ranki baki nemo ainihin labarin ba..."

"Aa Baba tare zamu gudu ga ofishin mu nan ba zan bar ka..." bata ƙarasa ba mutumin ya zaro bindiga daga aljihunsa ya yi nufin harbi. A tsorace Maryam ta duƙa ,sai jin ƙarar harbi ta yi ya karaɗe titi. Mutane suka firfito suna guduwa,wasu na ihu, Maryam ta ɗaga kai tana gani Baba Maigadi ya faɗi ƙasa jini na fita daga ƙirjinsa. Hannunsa ya saka cikin aljhunsa ya miƙa mata. Wani lissafi ne da aka rubuta a cikin takardar. "Ki ...ki..je..ki nemo fayil ɗin nan a tsohon ofishin jirgi...akwai takardu..sunan Boss..za ki ..." Bai kai ga ƙarasawa ba, idanuwansa ya tsaya cak. Maryam ta ƙara dafa shi tana kuka. "Baba! Baba! Innalillahi wa inna illahir raju'un.Wannan wanne irin abu ne haka da rayukan mutane suke salwanta a kai? Waye Wannan Boss ɗin? Me ake ɓoyewa haka?"

Juyawa tayi tana kallon gefe da gefen ta sai ta hango mutumin da yayi harbin na ƙoƙarin tunkaro inda take ,sai kuma ya ga motoci sun  tsaya da mutane sun fara tururuwa a wurin ,ga mutane suna ihu. Tuni ya juya ya saka facing cap ya shige motar sa ya ɓace daga wurin. 
Takardar da Baba ya bata tayi saurin cukuikuyewa ta saka a cikin aljihun rigarta jikinta duk jini da hannunta harda gefen fuskarta. Miƙewa tsaye tayi tana kallon gawar Baba maigadi da ya tafi da sirri mai girma zuciyarta na tafarfasa tare da ɗaukar alwashin koda duniya zata zama gabaɗaya maƙiyanta sai ta bankaɗo  Rufaffen Dumar da ake son binnewa. Sai ta nemo waye Bosss,sai gaskiya tayi halinta.

Daga gefe taji kamar ƙarar flash an ɗauki hotonta sai kuma ta juya taga babu kowa a wurin.

Wani saurayi ne daban ya ɗauki hotonta ba tare da ta sani ba. 

Tuni ƴan sanda suka soma fareti a wurin.

Ofishin ƴan sanda aka tafi da Maryam don ta bada shaida kan abinda ta gani. 

Ta gayawa ƴan sanda komai da ya faru a kan idanta amma bata nuna musu ta san Baba Maigadi ba. Bayan ƴan shige-shige aka rabu da ita ta tafi.

Kafin ta fita ta karɓi duk wani abu da yake nata. Bata daina ganin fuskar Baba Maigadi ba. Tana ganin sa kwance cikin jini tuni ta runtse idanuwanta biyu da ƙarfi cike da tsoro da kuma fargaba. 

Smith ne ya kai ta gida suka yi sallama. Sai dai tana shiga cikin gidan sai taji ƙofar a buɗe nata mukullin ta mayar ta shiga ciki. Tana taka ƙafafuwanta taji ta taka abu kasancewar da duhu dole ta lalubi makunin fitila ta kunna. Falon nasu ta gani kaca-kaca an musu ɓarna sosai. Baki ta buɗe ta saki jakar ta a ƙasa ta soma kiran sunan Mama! Mama! Ba wani lungu da bata duba ba amma bata ga Mama ba hankalinta ya kuma tashi ta saki kuka. So take yi ma ta sauya kayanta amma ina tashin hankalin rashin Mama ya fi mata komai a halin da take ciki yanzu. 

Tsugunnawa tayi ta saki kuka tana magana ita kaɗai "Mama kina ina don Allah ?Mama kece kaɗai gatana a duniyar nan bayan Baba da Yaya Yusuf kece na ke kalla kawai na ji hankalina ya kwanta Mama zan haukace..."

Ji tayi kamar an shigo cikin gidan ana ta dirgowa tuni ta haɗiyi yawu makwat idanuwanta suka firfito waje. Wayarta ta soma laluba amma ina bata gani ba dole ta tashi ta isa inda ta yarda jakarta ta buɗe ta ɗauko wayar bata kai ga buɗe wayar ba ta ga inuwar mutum a kanta. Hannu na rawa ta ɗaga kanta sama a hankali cike da tsoro da tashin hankali. Majiya ƙarfi ne tika-tikan maza a gabanta sun kai su biyar ko wanne da makami a hannunsa. Yawu ta haɗiya da ƙyar har maƙogwaronta na motsi. 

Waya ɗaya daga cikinsu ya miƙa mata. Hannu na ƙyarma ta karɓa ta kara a kunnenta.

"Idan kina son ki rayu kamar kowa ki cire hannun ki daga cikin wannan wasan. Ana buga wasan nan tun kan a haife ki ne. Da yawa sun so su kawo ƙarshen wasan amma sun rasa ran su a maimakon wasan ya zo ƙarshe. In kina son ki ga mahaifiyar ki cikin ƙoshin lafiya ki bamu abinda maigadi ya baki."

"Bai bani komai ba. Ku dawo min da mahaifiyata bata yi muku komai ba."

"Kiyi abinda na ce kawai. Hakan ita ce kaɗai hanyar tsirar ki." 

"Bai bani komai ba,bai gaya...."

"Maida masa wayar."

Ta miƙa mai wayar ya kara a kunnensa. 

Ya kalle ni ya kalli yaransa suka kalle ni ɗayansu yace "Tashi muje."

Haka na tashi da ƙyar na fita nice a gaba su a bayana suna biye dani. Na gama ayyanawa guduwa zan yi na tsira daga garesu. Ba zasu yiwa Mama komai ba har sai sun mallaki abinsu da ke hannuna ni kuma ba zan basu ba. Wayata na gyarawa zama a cikin riga ta na waiga a hankali na faki idansu na arta a guje. Bayana su ma suka biyo da gudu.

"Kada ki taɓa sayar da gaskiyar ki Mamana. Gaskiya tafi komai a duniya." Kalmomin mahaifinta ta tuna ta kuma ƙarawa ƙafafuwanta iska.

Gudu take yi cikin duhu,zuciyarta na harbawa da tsananin firgici.Hannunta na rawa ta rikice,tana jin kamar duk titin ya haɗu da ita. Fitilun motoci na haskawa a kanta,amma zuciyarta ta kasa tsaida gudu. Bata yi zata ba kawai ta ji ta bugu da abin da bata san meye shi ba. Faɗuwa ƙasa tayi tana maida numfashi. A cikin firgici ta ji ƙarar cin burki. 

Ƙofar motar aka buɗe da sauri, jin muryar tayi kamar ta taɓa ji amman ta manta a inda san ta.

"Miss Maryam." Ya faɗa cike da mamaki.

Ɗaga kanta tayi da mamaki ,idanuwanta suka sauka akan fuskar sa. A hankali tace "Muhammad Sageer." 

"Subahanallahi, me ya faru da ke kika tsinci kan ki a wannan yanayin haka?"

"Sun kashe shi..sun kashe Baba mai gadi..a gabana suka kashe shi nma zasu kashe ni...kashe ni zasu yi." Ta faɗa murya na rawa tana girgiza kai tana nuna bayanta. 

Kallonta yayi sosai,zuciyarsa na gane irin hatsarin da take ciki. Bai sake yi mata wata tambayar ba ya sa hannunsa mai laushi ya kamo hannunta ya ɗaga ta sama sosai ya riƙe mata hannun ganin bata da ƙwari. Dereban sa ya buɗe masa gidan baya ya saka ta a ciki shi ma ya zagaya ya zauna a gefenta.

"Muje Ya'u kar mu tsaya a nan akwai hatsari." 

"An gama yallaɓai."

Tsayawa tayi cak tana kallonsa na wasu daƙiƙu,kamar tana duba ko zai iya zame mata aminttacen katanga a wannan rikicin. Sai ta tuna da yadda ya taɓa gaya mata bayan gama interveiw ɗinsu;"Gaskiya komai tsadar ta,ta fi kyau a tsare fiye da a rufe ta da ƙarya." Zuciyarta ta ɗan lafa daga bugun da take yi.Ba tare da ta sake jajjaya ba tayi shiru tayi luff abinta ajikin kujerar ta kwanta. 

Muhammad Sageer ya kalle ta ,ta gefen ido,zuciyarsa cike fal da tarin tambayoyi amma ya san ba zai samu amsoshinsu yanzu ba.

*

"Ta gudu boss. Bamu yi nasarar kamata ba. Kuma mun duba ko ina a gidansu bamu samu komai ba."

Wanda aka kira da Boss ɗin kuwa ya saki wani irin ihu yana wurgi da duk abinda ya zo gabansa.

"Sai na kashe ku idan baku yi wani abu akan wannan ƴar ƙaramar yarinyar ba. ƴar ƙarama da ita tana son ta shiga cikin kunnena ta hana ni bacci? Ba zan yarda ba, ba zan laminci haka ba."

"Kayi haƙuri Boss ka ƙara min lokaci. Zamu samo maka ita."

"Ba ita ce a gabana yanzu ba. Duk waɗan da kuka san sun san wani sirri bisa wannan aikin nake so a hallaka min su bana son su rayu suga safiyar gobe. Ku ɓace min daga nan."

"An gama Yallaɓai."

*

Gidansa suka nufa dama daga tafiya ya dawo. 

Gidan Sageer na cikin ɗaya daga cikin unguwa mai nutsuwa,kusa da manyan tituna amma ba cike da hayaniya ba. Fentin bangon gidan fari ne mai sheƙi ,sai wasu layuka da aka zana da launin kore a ƙasan bangon da ya bambanta gidan da sauran gidajen unguwar.
Kofar shiga gidan babba ce,an yi ta da ƙarfen zamani mai haske,aka rataya masa ƙararawar tsaro (security bell). Kusa da ƙofar akwai ƙaramin lambu mai cike da furanni zuma-zuma,tulips da roses da suke ba wa gidan ƙamshi da kyan gani.

Akwai haraba mai fili da faɗi. Falon babba ne ,an shinfiɗa tiles masu sheƙin fari da ruwan toka. A tsakiya kuwa akwai ƙaramar rijiya ta ado (fountain) mai fitar da ruwa a hankali,abin ya ƙara wa wurin nutsuwa.

Falon ya kasance na zamani,kujeru masu launin ruwan madara da aka yi musu ɗinki cikin tsari. Babban Tv ne manne a bangon falon an zagaye shi da shelves masu ɗauke da litattafai da kayan ado. Hasken fitilu masu launin zinariya a rataye da chandeier mai walƙiya.

Ɗakunan barci kuwa,kowanne an yi masa ado da salo daban-daban. Babban ɗakin Sageer kuwa gadon ɗakinsa king size ne mai farin zanin gado,labulayen masu duhu ne domin suna hana hasken rana shiga. 

Kitchen ɗin ma na zamani ne ,gabaɗaya an yi da turmi mai sheƙin baƙi da farin granite. Kayan girki kuwa duk na zamani ne. Microwave,oven,da fridge babba.

Bayan gidan kuma akwai ƙaramin wuri na hutawa inda aka gina katanga. Akwai kujeru na roba tare da tsire-tsiren ado. Wannan wurin shi ne wurin da Sageer kan zauna idan yana son yin tunani shi kaɗai.

Ruwa ya bata. Ya lura har lokacin jikinta bai bar rawa ba. Sai haki take yi. 

Amsar kofin tayi ta sha ruwan hannunta sai kyarma yake yi.

"Ki nutsu Miss Maryam. Ba abinda zai faru kina hannu mai kyau."

Kai ta gyaɗa masa tace "Mamana, sun ɗauke min Mama ,ban san a wane hali take ciki ba. Bana son na rasa ta."

Zaunawa yayi a gefenta. A hankali ya anshi kofin yace "Ki nutsu babu abinda zai faru in sha Allahu. Amma su waye suke bibiyar ki ? Kuma me kika yi suke bibiyar ki? Ku fa ƴan jarida kun iya shiga abu mai hatsari amma in aka far muku kun fi kowa tsoro. Me yasa kike yin abinda zai shafi lafiyar ki da kuma ta na kusa da ke?"

"Ban yi komai ba. Aikina ne na bankaɗo laifuka na kuma fito da gaskiya."

"Well! Serves you right. Yanzu fargaba ma kaɗai ta ishe ki ina gaskiyar ina ƙaryar?"

"Kana namiji amma kana tsoro?"

Dariyar gefen baki yayi yace "Ba tsoro nake ba ina kiyaye lafiyata ne. Ina da buƙatar na kasance lafiya. Saboda akwai dubban al'umma da suke samu su ciyar da iyalinsu ta ƙarƙashina. In na jawo wa kaina maƙiya bayan wanda nake da su ai za a samu matsala. Wani wasan ba a buɗe ake yin shi ba, ta ƙarkashin ƙasa ake yin sa. Ina fata kin gane ko kina buƙatar ƙarin bayani?"

"Ban fahimta ba."

"Miss Maryam! Bani da lokacin ɓatawa. Zan kwanta za ki iya zama a nan na kwana biyu har a gyara gidanku sannan zan saka a binciko miki mahaifiyar ki."

"Ta yaya zaka nemo ta?"

"Ki ka sani ko na san su?"

Ta zaro idanunta waje sosai ta na matsawa baya cike da tsoro a cikin ranta kuwa cewa tayi "Kar dai na yi gudun gara?"

Murmushin dai da ya saba yayi yace "Come on wasa nake yi."

Wani ɗaki ya nuna mata daga gefe yace "Za ki iya sauka a nan." Daga nan ya wuce ya bar ta a wurin. 

Takardar ta jawo wannan tashin hankalin ta ciro daga aljihun rigarta ta ƙare mata kallo. Hango fuskar Baba maigadi tayi a cikin takardar tuni ta runtse idanuwanta gam har a lokacin tana jin jinin shi a jikinta. 

"Su waye wannan ? Me suke so ?  Su waye Paul Stone da Insp.Sameer Ibrahim.? Idan ina son sanin abin da yake faruwa dole ne na san su waye su kuma meye mafarin komai." Da wannan shawarar ta kwanta bacci.

*

Ɗakin taron a ɗinke yake da manyan mutane sanannu a idon duniya bakiɗaya. Ɗakin a cike yake da nauyi da kuma hasken fitilu na ruwan zinare yana walkiya. Tagogi da labulaye duk a rufe suke kun san dai bango ma yana da kunne. Teburi ne mai faɗi zageye da shahararun mutane masu ji da kan su. Ƴan siyasa ,ƴan kasuwa,ƴan jarida,tare da ƴan sanda. 

Ƴan siyasa fuskokinsu ɗauke da murmushi mai ɗauke da siyasa ,kowanne na kallon ɗan uwansa da idanuwa tamkar ƴan adawa.

Ɗaya daga cikinsu ya yi gyaran murya,yana kallon kowa cikin nutsuwa. "Mun taru a nan domin mu tabbatar da cewa kasuwancin mu na makamai zai ci gaba da gudana ba tare da wata tawaya ko tsangwama ba. Dukaninmu a nan mun san me muke nema wato "Kuɗi ,iko,da kuma kariya daga bincike."

"Sanata Shamsu Waziri me ka zo da shi?"

Sanata Waziri ,mutum ne da jama'a suke gani a matsayin jagora na gari mai kuma kishin ƙasa ,amma a zahirin gaskiya shi ne ginshikin wannan taron na cin amanar ƙasa. Ya ɗauki gillas ɗin da aka zuba masa giya a ciki ya kurɓa yana murmushi cike da makirci yace "Dole ne mu daidaita. Gwamnati na neman ƙarin kuɗaɗe,jaridu na neman labarai ,ƴan sanda suna neman rabo.  Yanzu ba mu da lokacin wasa ,duk wanda ya karya doka ko yarjejeniyar da muka kafa,zai iya shiga cikin jerin mutanen da za a iya kawar da su a doron duniya."

Daga gefensa wani ya saki dariya yace "Mutuwa ko rayuwa,duk ciniki ne. Amma muna da buƙatar tabbatar da cewa jama'a a waje suna ganin wannan taron a matsayin tattaunawar tattalin arziƙi ba wani abun daban ba." 

"Alhaji Ma'aruf ka faɗi magana mai kyau. Ka san kuwa yanzu an fara sa wa lamuran ƙasa idanu?" Cewar Tanimu Gata kwamishinan ƴan sanda.

A nan dai suka ci gaba da tattaunawa a kan abubuwan da suka shige musu kai.Musanmman ma da suke zargin wani ɗan jarida da ya saka musu idanu.

   Paul stone da ya jiƙe jagab da gumi a cikin drowar da ya ɓuya ya ji cikinsa ya ɗuri ruwa kenan sun fara zargin yana sa musu ido kenan. Ƴar ƙaramar kyamararsa ya maida cikin wata ƙaramar jakarsa da ya gama ɗaukarsu a hoto ba tare da sun sani ba. 

  Takardar ya kalla yana tunanin wannan ba iya taron yadda za a shigo da makamai ba ne makomar ƙasar ce gabaɗaya.

Bayan kowa ya fita da mintina talatin ya fito daga maɓoyarsa. Ta inda ya salallaɓo ya shigo ta nan ya koma. Yana fita ya saka facing cap ya sa face mask amma a sauke kan haɓarsa ya saka baƙin gilashi. Jakarsa ya gyarawa zama a kafaɗarsa ya kuma karya kwana yana karya kwanar kuwa ya ci karo da wani yaron Ogansu. 

"Yallaɓai Paul me kake yi  a nan?"

Paul ya haɗiyi yawu da ƙyar ya fuske yace "Na zo na gana da wani ne. Me kake yi a nan?"

"Tare muke da Oga. Yau sun yi wani meeting ne."

"Okey. Bara na tafi sai mun haɗu a ofis." Ya faɗa yana raɓarsa ya wuce.

Bin sa yayi da kallo bai yarda da shi ba. Hakan ya saka ya zaro wayarsa ya soma kiran Ogansu.

*

Paul Stone na fita kuwa ya san cewa akwai matsala asirinsa ba zai rufu ba zasu zarge shi. Wayar sa ya zaro ya kira amininsa Smith sai aka yi rashin sa'a Smith bai ɗaga wayar ba. Sau uku yana kiran Smith amma bai ɗaga ba sai ya tura masa da saƙo. "Akwai babban al'amari da ake shiryawa a kan ƙasata da talakawanta ina buƙatar taimakon ka Smith." Ya tura masa da saƙon. Sai dai tun kafin ya tsallaka wurin motarsa wata farar mota bus ta sha gabansa aka ɗauke shi aka sa shi a ciki.

Daga wannan ranar babu wanda ya ƙara ganin Paul bare a san me ya same shi.

"Yallaɓai Waziri!" Firgit yayi ya dawo cikin hayyacinsa ya juya ga babban yaronsa.

"Ka tabbatar da cewa Paul Stone ba ya raye?" Ya jefa mai tambayar kaitsaye.

"Yallaɓai me yasa ka tambaya?"

"Abubuwa ne na ga suna son su rincaɓe mana gabaɗaya. Akwai wani abu da bama gani kuma yana kusa da mu."

"Yallaɓai kamar saura shi ma babu shi. Ka kwantar da hankalin ka."

Zaunawa Sanata Waziri yayi ya ɗora ƙafarsa ɗaya a kan ɗaya ya zari sigari guda ɗaya ya saka  baki ya kunna yayi mata zuƙa ɗaya. Kusan minti biyu bai kuma cewa komai ba sai daga ƙarshe yace "Kuɗi da jini,ɗaya suke."

"Wannan haka yake Yallaɓai."

"Me ya kawo ka?"

"Akwai saƙo ne daga Boss." 

"Boss?"

"Ƙwarai Yallaɓai.!'"

"Me ya faru?"

"Akwai wata ƙura da take son kunnowa ne."

"Wai ƙurar nan ba zata bar mu haka ba? Kar fa a zo ayi ƙurar da zata kwashe mu gabaɗaya."

"Ah haba dai Yallaɓai wannan ƙurar ƙarama ce ba zata yi wuyar lafarwa ba. Ɗankwali ce."

Ya fashe da wata iriyar dariya yana kallon yaronsa Teemo yace "Teemo gaskiya ne a gayawa Boss wannan ɗankwalin na sharar datti ne kada ya damu ko Bangis ma ya isa yayi maganin ta."

"An gama Yallaɓai. Na barka lafiya." 

Ya ɗaga mai hannu kawai ya zaro wayarsa. 

"Akwai wata ƙaramar ƙura da ta taso kuma ance min daga ɓarin ku ne. Ina son ayi min maganinta da gaggawa." 

Daga ɗaya ɓarin yace "Yallaɓai ai ina shirin kiran ka ,ka kira ni. Saƙon Boss ya iso mini kuma ina kan aiki a kai. Sai dai fa tayi ɓatan dabo amma akwai asawarta a hannunmu."

"Ni kuma sai nake ganin a saki asawar ta ta. Zamu haɗa mata babban shiri a sauƙaƙe zamu gama da ita. Amma ba ta wannan hanyar ba idanuwan jama'a ya fara dawowa kan mu kar kashe-kashen yayi yawa. A sannu ake taku. Ina fata ka gane?"

"Na fahimta, zan kira Gata yanzu sai ka ji mu."
*
Gata na kwance a wani ɗakin otal gefensa budurwa ce sun gama sheƙe ayarsu. Yana ganin wayarsa ta fara haske ya tunkuɗa budurwar daga gefensa yayi mata nuni da hanyar waje. Ta kalli jikinta da mugun mamaki da tunanin ta yaya zata fita a haka babu wasu cikakkun kaya a jikinta?

Bai ɗaga wayar ba, ya kalle ta yana zare mata idanuwa ya yi mata nuni da hanyar waje ya ɗebi kayanta ya watsa mata tare da jefa mata bandir ɗin kuɗi a kan fuskarta.

A fusace ta rarumi kayan da kuɗin tana gunguni ta fice waje. Tashi yayi ya maida ƙofar ya rufe ya ja labule ya koma kan kujera ya zauna.

"Ranka ya daɗe afuwa ina banɗaki ne."

"Ba tambaye ka ba duk da na san babu wani banɗaki da kake ciki. Ina da labarin komai a kan waɗanda suke a ƙarkashi na. Kana can kana hutawa dai. Amma kar ka manta a harƙalar mu dole ne kayi taka tsan-tsan,saboda gudun set up."

"Afuwa Ranka ya daɗe zan kula."

"Better."

"Ranka ya daɗe wani abun ne ya taso?"

"An gaya mini an kama mahaifiyar wata ƴar jarida?"

"Haka ne Yallaɓai."

"A maida ita gidan ta. Wasa ya sauya dole ne ma taƙun wasan ya sauya. Ku jira umarni na gaba kawai."

"An gama Yallabai, yadda kuka ce hakan za ayi."

Suka ajiye waya.

*

"No! Kar ka damu. Shawo kan ta ba zai zame mini babban aiki ba sai dai yadda zan shigo da ita cikin wasan ba tare da ta sani ba shi ne nazarin da nake yi."

"A tunanin ka hakan zai saka ka samu abinda kake so?"

"Tun a karon farko da na gan ta na gane cewa ita ce zata iya yi mini aikina ba tare da wani garada ba sai dai akwai hatsari a hakan. Kai ka san su waye su da kuma ƙarfin su."

"Muhammad! Gaskiya ka bi ta tawa ka sauya shawara."

"In na riga da na yanke shawara kai ma ka sani bana kuma sauraran kaina bare kuma kai."

"Hmm! Ka sake tunani dai ita mace ce."

"Zan zame mata garkuwa!"

"Muhammad anya kuwa iya aikin ka ke so ayi maka?"

"Kar ka shiga inda ba haka ba ne. Kuma kai ka san koma meye zan yi don na ga ƙarshen su."

"To me yasa kai ba zaka yi ba?"

"Saboda idanuwansu na kaina."

"Ita ma ai ta shigo cikin kafcen nasu,neman ranta fa suke."

"Faisal kai aminina ne kuma na yarda da kai. Ina son ka yarda da ni nima babu abinda zan bari ya same ta nayi maka wannan alƙawarin."

"Na yarda da kai amma ina tsoro."

"Tsoro dole ne,amma rama cuta gun macuci bai zama illa ba."

"Ba a iya kada kai a magana. Allah Ya sa wannan plan ɗin ya ci."

"In Sha Allah."

"Kar na manta, Nimra na neman ka."

"Faisal..."

"Ba ruwana fa ni kawai ɗan saƙo ne."

"Ka gaya mata bana nan, in na dawo zan neme ta."

"Muha..." bai ba shi damar ƙarasawa ba ya kashe kwamfutar. Ya koma ya jingina da kujera yana jin kan sa yana mai ciwo. Ya gaji amma in yana son ya cimma maufarsa dole ne ya yi duk abinda zai yi don ya samu matsaya. Dawowar Nimra cikin rayuwarsa zai iya haifar masa da matsaltsalu marasa iyaka. Tashi yayi ya ɗauko pcm ya sha. Yana tsaye jikin tagar ɗakinsa iska na kaɗa mai labule kamar dai akwai hadari a garin. Idanuwansa suka sauka a kan Maryam zaune a wurin hutawarsa. Ta cukuikuye kanta wuri guda ta cure a kan kujera ta dunƙule. 

Bayan ta yake kallo da kyau. Fara ce sosai kuma tana da gashi. Baya son yayi hakan amma hakan shi ne kaɗai mafitarsa. Wasu lokutan kana haɗuwa da mutane baka shirya ba, sai dai zuwan wasu alkairi ne a rayuwar ka da kai da shi baki ɗaya. Zuwan Miss Maryam ba haka kawai ba ne... tunainsa ne ya katse yayin da wata ƙaramar wayarsa tayi ƙara din! din! din. Alamun saƙo ya shigo masa sai harba ja da kore take yi.

"Mayya. Wannan yarinyar ba zata bar ni ba Wallahi." 

Yana zuwa ya kunna wayar.

  "Na san kana nan kuma kana jin wannan saƙon a halin yanzu. Avoiding ɗina kake yi da gayya, ni kuma ka sani suna na Nimra naci a jinina yake. Ko ka kira ni ko na zo gidan na ka."

Murmushi yayi ya ajiye wayar ya koma bakin tagar ya ga har a lokacin tana nan. Yanke hukuncin zuwa ya zauna ya yi. Yana son ya san wacece ita.

"Hmm! Da alamu dai daren bai yi miki nisa ba, ko dai yanayin ne yayi miki daɗi har ya sa kika zaɓi ki zauna a nan?"

Juyowa tayi a hankali ta kalle shi. Ta saki murmushi a ƙasan ranta tana jin daɗin yadda take gaban allon kwaikwayon ta the Muhammad Sageer!.

"Kin kuma tafiya wata duniyar ne?"

Ta jijiga masa kai tayi tana yaƙe. Kan ɗaya daga cikin kujerar ya zauna yana kallonta yace "In ba za ki damu ba zan iya taya ki zama a nan?"

"Oh! Bismillah ka zauna." 

Zaunawa yayi.Ta ƙura mai ido tana nazarin sauƙin halinsa.Tana mamakin yadda yake iya zama da ita bayan matsayinsu ba ɗaya ba ne. 

"A wancan ranar kin yi min tambayoyi game da ni. Yau nima ina son na yi miki tambayoyi in ba za ki damu ba."

"Ina sauraron ka."

"Me ya sa suka biyo ki?"

Tayi ɗan murmushi ta gyara zaman ta tana kallonsa tace "Ni ƴar jarida ce. Ba kuskure nayi ba don na shiga gonarsu. Ko da yake ni ƴar ƙaramar ƴar jarida ce ,ina yin aikin ne da dukanin rayuwata. Sun biyo ni saboda wani abin su da yake a hannuna."

"Ba kya tsoron su kashe ki?"

"Da ina tsoro da ba zan shiga aikin jarida ba."

Ya ɗan ɗaga girarsa ya ci gaba "Ƴar ƙaramar ƴar jarida ce ke amma masu bibiyar ki manyan miyagu ne masu hatsari, ko da yake ba sai na gaya miki ba tunda yau kin gani da idanuwanki da ace ban zo ba da wataƙila yanzu kin zama gawa."

A hankali ta kalle shi tace "Adalci baya zuwa cikin sauƙi, Idan muka yi shiru,gaskiya zata mutu don tsoro. Ba laifi ba ne don na fuskanci hatsari ,laifin shi ne na san gaskiyar na kuma take ta da takalmina na wuce saboda ina tsoron kar na rasa raina!. In dai fuskantar hatsarina za hana zalunci yin ƙarfi , to zan zaɓi shiga hatsarin a koyaushe."

"Kina da jarumta,akwai wuta a kalmomin ki sosai, Da ace wasu ne bake ba da tuni yau sun tsorata da abin da ya faru da ke a yau,da har aikin ma sai sun yi watsi da shi. Amma ke na ga kamar kin riƙe littafin ki kamar takobi."

"Shi ne takobina. Kalmomi na iya, sun fi harsashi idan ta kasance an rubuta ta da gaskiya."

"Miss Maryam. Ina son sanin wace ce ke? Ina nufin ina son ƙarin haske a kan ki. Ina son sanin me ya ja hankalin ki har kika zaɓi wannan hanyar? Me yasa kike son kashe kan ki saboda samo labaran da zasu iya zama ajalin ki?"

Tuni yaga yanayin ta ya sauya. Muryar ta tayi ƙasa idanuwanta suka cika taf da hawaye. 

"Am sorry! In ba kya son ki gaya min ba dole ba ne amma,don Allah kar kiyi kuka."

"Na taso ina ganin yadda zalunci ya cinye min mutanen da nake so. Mahifina....ya rasa rayuwwar sa ne saboda gaskiya.Tun daga lokacin na yi wa kaina alƙawarin sai na ɗora daga inda ya tsaya. Ko da a yau ni kaɗai ce muryar da ta rage na sani na kuma yi imanin cewa murya ɗaya kaɗai zata iya girgiza tsaunuka  idan ta yi ƙarfi."

"Haka ne! Amma me ya faru?"

Na taso gidan rufin asiri, mahaifina ɗan jarida ne wanda a wancan lokacin an san da shi saboda ƙwazon sa ,sai dai ƙwazon na sa ya ja masa durƙushe wa daga abokan harkarsa. Mutum ne mai bin didigin gaskiya da kuma taimakawa wanda aka zalunta. Ni Maryam tun da na taso nake jin karatun riƙe gaskiya daga bakin mahaifina. Mu biyu kacal ya haifa da ni da yayana Yusuf. Na shaida yadda talakawa ke shan wahala saboda rashin adalci. Mahaifina Kabir Umar ya shahara wajen rubuce-rubucen gaskiya da fallasa masu cin hanci da rashawa. Akwai wani babban bincike da Baba yake yi wanda ya gano wani babban sirri akan wani ɗan siyasa mai ƙarfi wanda ya mallaki ikon da ya fi na ƙasa. Ɗan siyasar nan yana amfani da ƙarfin iko da kuɗi wajen cin zarafin mutane da satar kuɗin gwamnati. Akwai wani haramttacen kasuwanci da yake yi wanda ƙasa bata sani ba.  Mahaifina ne ya fara wallafa bayanai gam da shi, yana shirin buga cikakken rahoton da zai girgiza ƙasa da duniyar wannan ɗan siyasar sai suka yi nasara a kan shi. Kafin rahoton ya kai ga jama'a ,aka soma yi masa barazana,daga baya kuma aka shirya masa ƙulalliya. Ranar da zai buga labarin ,ranar yayi haɗarin mota ya rasu. Ni na san wannan shiri ne ba haɗari ba ne kashe shi aka yi don a ɓoye gaskiya. Ƴan sanda su ka ƙi yin bincike, suka ce babu case ai haɗari ne da ya faru a gaban kowa. Na san Baba ya fita da takardu da recordings amma ba a samu ko ɗaya a jikin shi ba?  Shin ina suka tafi? Na san ba haɗari ba ne an rufe bakinsa ne ta hanyar kawar da numfashinsa ,a ƙoƙarinsa na tona wata gaskiya. Wannan lamarin ya tsaye mini a rai kuma ya bar mini tabo a rai.Tunanin jinin mahaifina da aka zubar saboda gaskiya shi ya zame mini kuzari da ƙwarin guiwa. Na ɗaukar wa kai na alƙawarin zan ɗora daga inda Baba ya tsaya. Wannan ne ya saka na yi karatun jarida na zama ƴar jarida. Ban shiga don neman suna ko kuɗi ba,sai don ci gaba da gwagwarmaya da kuma yaƙar rashin adalci.

"To shi ɗan'uwan naki fa yana ina ban ni kin ce komai akan sa ba?."

Hawayen da take ta ƙoƙarin dannewa sai da suka zubo mata. Da sauri ta juyar da kanta gefe ta sa hannu ta share hawayen ta.

"Am sorry! Don Allah kiyi haƙuri ,ki daina kuka. Wallahi bana son na ga mace tana kuka.Ba zan ƙara tambayar ki komai ba."

"Bamu san inda yake ba. Wayar gari muka yi babu shi. Tsahon shekara bakwai kenan mun saka a ranmu shi ma ya rasu."

"Haka kawai sai ya ɓata?  Ƙasa ce ta janye shi ko kuma sama ne ya haɗiye shi da za a ce ba a gan shi ba?"

Murmushi tayi don yadda yayi maganar ma dariya ya bata. Da dukanin zuciyarsa yayi maganar. 

"Zan je na kwanta. Na gode ,na ji daɗi da na tattauna da kai. Dama abubuwa sun cushe min da yawa a cikin raina yau na amayar da su i feel relieved. In sha Allah da safe zan tafi gida."

"Bai zama lallai ki tashi ki same ni ba. Kamar yadda kika sani ni matafiyi  ne."

"Zan iya yi maka wata tambaya in ba zaka damu ba?"

"Allah sa ba raina zaki tambaya ba?" Ya faɗa cike da tsokana.

Dariya tayi tana kulle fuska. 

"Tambaye ni na fara jin bacci."

"Me yasa ba ka tare da mahaifin ka,kuma mai yasa baka son a danganta nasarar ka da shi?"

Kusan sakan biyar ya ɗauka yana kallonta kafin ya kifta ido ya ɗan sauke ajiyar zuciya yace "Hah! Bana son a danganta nasarata da shi saboda na fi son duniya ta sani da ni kai na. A baya ma na faɗa. Bana tare da shi saboda ni ba mazauni ba ne."

"Ban gamsu ba amma ba zan tona ba."

"Oh! Ashe fa Maryam reporter ce."

Tayi murmushi. Har ya juya ta yi saurin katse shi tace "Am mahaifiyar ka fa?  Ban taɓa jin ka faɗi komai a kan ta ba."

"Ta rasu!."ya faɗa da wani irin ɗaci a maganar har yana runtse idanuwansa biyu daga bisani ya buɗe su. 

"Ayya! Allah Ya yi mata rahama ,ya haska makwancinta."

"Amin ,na gode." Ya faɗa ya juya da sauri ya shige ciki.

Bayansa ta bi da kallo. "Akwai boyayyen sirri a tare da kai. Kai ne tsanin da zan hau na kai ga nasara." Ta faɗa tana wani irin makirin murmushi. "Idan ɗan yatsan ka ya ƙarye ya zama dole ka kuma lanƙwasa shi kafin ya dawo daidai ya tsaya. Idan mutum ya kasa fahimtar naka yaren kai ma sai ka fahimtar da shi da na sa yaren." 

*

Nimra Waziri ƴa ga shahararen ɗan siyasar nan da aka fi sani da Shamsu Waziri. Cikakkiyar ƴar boko ce kuma hamshaƙiyar ƴar kasuwa. Kusan rabin rayuwarta a turai tayi shi. Ƴar gatan mahaifinta ce domin kuwa ita kaɗai ya mallaka. Hakan ya saka bata san wani abu wai shi babu ba bare kuma kalmar "Aa". Duniya babu abinda take so da muradi irin Muhammad Sageer. A da suna soyayya kamar zasu cinye junansu sai dai wani munmunan al'amari ya afku,hakan ya sa suka ja baya da jununsu amma ban da Nimra ta kasa mantawa da Muhammad. Shi kuma ya fi ta taurin kai ya gaya mata ba zasu koma kamar baya ba.

Yanzun ma a zaune take kan wata ƙaramar kujera. Ko kayan kirki babu a jikinta wata ƴar ƙaramar shimi ce ta saka sai wani gajeran wando a hannta na dama tsakankanin yatsunta biyu kuwa sigari ce ta ke riƙe da ita. Cike da ƙuluwa ta saka a bakinta tayi mata wata doguwar zuqa har tana ƙware wa saboda yadda ta ja ta da yawa, tari ya sarƙe ta. Aikuwa ba kakautawa ta dinga yin tarin nan kuma ta kasa tashi daga wurin. Tuni launin idanuwanta suka sauya kala.

Da sauri Hajiya Zuwaira ta ƙarasa kusa da Nimra tana shafa mata baya a hankali tana hura mata iska akan fuskarta.

"Nimra... Ba za ki dain yiwa kan ki izaya ba akan wannan yaron mai shegen taurin kan ba?"

"Mum ,ba zan iya daina son sa ba. Kuna bani dukanin abinda nake so amma har yau kun kasa mallaka min Sageer. Yaya kuke so nayi da rayuwata ne wai? Ba ni na zaɓi soyayyar sa ba soyayyar sa ce ta zaɓe ni da kan ta kuma tana matuƙar wahalar min da zuciyata. Mum kuna gaf da rasani in ya so sai ku haifi wata ɗiyar bayan ni."

"Nimra bana son wannan banzar maganar. Ina ce mahaifin ki ya ce ki ba shi lokaci zasu yi magana da Uncle ɗin na ki?"

Da sauri ta jijiga mata kai tace "Mum kar ku yi wa kan ku ƙarya mana. Kun sani Sageer ba zai taɓa jin maganar Uncle ba." Ta kawar da kanta gefe tana murmushin taƙaici.

Hajiya Zuwaira kuwa jikin ta yayi mugun sanyi. Ita fa tana son ɗiyarta kuma ba zata iya naɗe hannunta biyu ta tsaya tana kallo a rabata da ita ba. Dole ne yau ta kai wa Hajiya Mujiba ziyara.

Kan Nimra ta shafa tace "I promise you my girl, Sageer zai zama naki ko yana so ko yana ƙi."

Rungume ta tayi tace "Mum yanzu na ji batu,shi yasa nake son ki!."

*

Aka ce su ɗawisu masu ado. In dai maganar ado da kwalliya ake to in ka kalli wannan baiwar Allahn sai ka ƙara kallonta. 

A cikin ƴan mintuna na ƙare mata kallo tsab. Na gama gano isa da mulki a tattare da ita. Sai cika take tana batsewa.

Hajiya Mujibat bafulatana ce ta asalin jihar adamawa. Tana da kyau daidai nata fara ce tas mai ɗan ja-ja haka. Gashin girar ta sirara ne kamar an zana mata su. Fuskar ta mai ɗan faɗi  ,hancin ta ya tsaya ɗas a kan fuskarta.Bakin ta kuwa kalar ja ne kamar an shafa musu janbaki. Hakoranta farare ne tas in tayi dariya kana ganin haƙoran makanta sama da ƙasa masu kalar gold ɗin nan. 

Wuyanta sanye yake da wasu ubansu yari da sarƙa na gwal masu ɗaukar ido. Wata dakakiyar shadda ce a jikinta kalar shuɗi mai haske kamar dai kalar sararin samaniya. An yi mata ɗinkin zamani irin na manyan mata masu aji , ta kafa ɗaurin ɗankwalinta irin na turai ƴar'aduwa. Hannayenta sun sha jan lalle da yayi kalar maroon hannu da ƙafa sai farar fatar ta suka haska,ga zobbuna nan a hannunta su ma na gwal guda uku a jere. Iya wannan ya nuna mana daraja da dukiya ta Hajiya Mujiba. Falonta da jikinta wani irin ƙamshi suke fitarwa mai sanyayya ruhi.

Hajiya Mujiba ɗawisu kenan sarkin ado. Ba a banza kika sace zuciyata ba.

Haj.Mujibat ta saki wani irin murmushi cike da gadara da kuma iyayi. "Nawan ni kaɗai,barka da fitowa annurin zuciyata gabaɗaya."

Alh.Barau da ƙaton tumbinsa ya samu wuri ya zauna kusa da Mujibat. Hannunta ya kamo yana murzawa sannan yace "An ɗauki tsahon shekaru bamu zaga ƙasashe ba matata. Abubuwa da dama sun sha min kai na. In har ba samun kujerar nan nayi ba ,hankalina ba zai kwanta ba nutsuwata ma ba zata dawo ba."

Hannunta ita ma ta ɗora kan nasa ta lumshe masa ido tayi alamar tabbacin ya kwantar da hankalinsa.

"Alhaji ai bana jin wannan lamari. Ni na sani da yardar Allah sai ka yi sai kuma ka je. Duk maƙiyanka sai dai su zama fadawan ka. Ai ba yau aka fara dama siyasar da kai ba wannan kafirar ƙwawalwar taka ai bata harbawar banza."

Ya kuma sakin wata iriyar dariya sannan yace "Bayan ke babu wanda ya san halina Mujiba. Shi ya sa nake ƙaunar ki,bainu ba kya tsufa."

A hankali ta jefa masa tambayar da take son jefa mai a siyasance.

"Ɗazu Ayan ya bugo mini waya ,yace ya kira ka baka ɗaga ba.Kamar dai akwai abinda ya faru yake son kuyi magana."

"Ban ga kiran nasa ba kuma. Dake hankalina na kan yaron nan Muhammad."

Tuni yanayin fuskarta ya sauya ta gyara zama tana muskutawa kaɗan tace "Shi ma ina da magana a kan sa ai. Yanzu haka zaka zuba masa ido yayi ta yin yadda yake so? Shekarunsa fa sun kai matakina ajiye iyali. Kuma ka kyale shi yana zaune can wani gida daban a wata unguwar,ba ka ganin cewa akwai wani abun da yake aikatawa? Sannan hakan fa zai iya zama illa ga siyasar ka."

Ya fitas da wani irin numfashi ya gyara zama yace "Kin fa san waye Muhammad! Kin kuma san halinsa tsab. Na rasa yadda zan yi da shi kuma na kasa lanƙwasa shi yadda nake so."

"Wai shin ma meya haɗa ku ne?"

Shiru yayi tsawon wasu lokuta kafin ya kalle ta yana murza zoben hannunta yace "Hajiya wasu labaran ba a tono su,idan aka tono su za a samu gagarumar matsala. Ki bar maganar kawai."

"Alhaji ai na ɗauka ni da kai babu ƴar wannan a tsakanin mu?"

"Haka ne,amma wannan ba zan iya faɗarsa ba. Ina fata za ki yi min uzuri kamar yadda kike mini a baya?"

"Haka ne. Amma dai ka same shi ka yi masa maganar auren sa da Nimra. Hajiya ta kira ni ina ganin kamar ma zuwa zata yi ne muyi maganar."

Alj. Barau ya miƙe tsaye yace "Kai haba! Ku bari a bi shi a hankula ni dai kun san haifar sa nayi kawai amma ban isa na saka shi ko na hana shi ba."

Hajiya ta buɗe baki cike da mamakin abinda ya faɗa. 

"Kar kiyi mamakin hakan don hakan ba ɓoyyyen abu ba ne a wurin ki. Sunana ma don bai isa ya sauya ba ne da zai iya da kuma an yarda to tabbas sunan uwarsa zai saka "Maryam!"

Ambatar sunan Maryam kaɗai da aka yi sai da taji kamar an kwaɗa mata guduma a tsakar ka.
Har ga Allah ta tsani sunan matar ma. Duk da bata same ta a gidan ba kuma bata san ya akai Barau ya rayu da ita ba. A yadda ta ji kawai an wayi gari da rasuwarta ta kwanta lafiya amma aka tashi da rashin ta. An kuma ce wai zuciyar ta ce ta buga a cewar likitoci. Sai dai bayan matuwarta aka samu rashin jituwa da rabuwar kai tsakanin Muhammad da shi da Barau ɗin.Da kan sa ya nemi kuɗinsa da faɗi tashi da yana ma ɗan zama  a gidan shekarun baya kuma ya kwashe komai na sa ya bar gidan ko da leƙe baya zuwa gidan. Yaranta biyu da Barau ƴan biyu ne ma da Ayaan da Ayra suna can Cairo suna karatu....tafi yayi mata a kan fuskarta yace "Ina kuma kika tafi Hajiya?"

Ta yi yaƙe tace "Ina nan kawai ina tuna baya ne."

"To a tuna lafiya sai na dawo ina da meeting da jama'a."

"Wai yau ne dama campgain din na ku ko?"

"Yau ne mana."

"Ai na sha'afa. To a dawo lafiya Allah Ya bada sa'a."

"Amin."

*

Yau Asabar ,garin Kaduna cike take da hayaniya. Murtala Square ta yi kaca-kaca da tutocin jam'iyya,da pastoci masu rubuce da kalmonin yabo,da kiɗe-kiɗen waƙoƙi masu ɗauke da taken "Barau ne sabon hasken Kaduna..." jama'a ana sowa ana tafi ana bin waƙar. Jama'a sai tururuwan taruwa suke yi daga kowanne loko da sako. Wasu da rawanin jam'iyya,wasu da riguna masu ɗauke da hoton Alhaji.Barau.

Cikin shiga ta farar shadda ɗinkin babbar riga mai ɗauke da adon sirfani mai ɗaukar ado. Tafiya yake cike da nutsuwa da fara'a a kan fuskar sa. Tafiya yake irin ta jarumi wanda jama'a ke jiran fitowarsa na tsawon shekaru.Sautin ganga da kaho suna ta ɗaukar hankalin mahalarta taron.

Kan kujera ya zauna a saman dandalin da zasu yi taron. Bayan ƴan jawabe-jawabe aka gabatar da shi. Miƙewa yayi tsayi ya ɗaga hannunsa sama . Tuni aka saki wani irin ihu da guɗa daga mata. Bakinsa ya ƙara girma saboda yadda ya ga jama'a sun fito duk don shi hakan ya faranta masa rai sossai.
Hannun dai ya kuma ɗagawa sama duka biyu. Sai kowa yayi tsit baka jin ko tari sai irin kukan yara daga nesa kamar ta jarirai da kuma na yaran da basu fi wattani biyar haka zuwa shidda ba.

"Ƴan uwana jama'ar jihar Kaduna" Ya faɗa muryarsa cike da kwarjini. 

"Yau gani a gaban ku a matsayin ɗan takara ,amma fiye da haka na zo muku ne a matsayin ɗan uwa,ɗan ƙasa,ɗan gari,wanda yake son tsaya muku yake kuma son ganin ci gabanmu gabaɗaya daga ni har ku."

Sai jama'a suka amsa da ihu da sowa ana kiran "Barau ! Barau ! Barau!"

Dogon numfashi ya ja,sannan ya fara lissafa alƙawarrukansa cike da salo mai kama da labari ko jan hankali.

"Nan da kuka gan ni kafin na zama Alhaji.Barau. Asalina ɗan talakawa ne,na taso daga cikin talakawa, na san raɗaɗin rashin makaranta. Wallahi idan kuka bani dama,Kaduna za ta zama garin ilimi. Zan gina makarantu a karkara,za mu ɗauki nauyin ƴa'ƴan talakawa,kuma ba wani yaro da zai tsaya a titi yana bara a maimakon karatu." Ya ɗan dakata ya tsaya ya kalli wajen da wasu dattawa ke zaune,ya cigaba da magana.

"Na san da batun rashin lafiya. Na san yadda ake kwana a asibiti babu magani. Na rantse,idan Allah Ya bamu nasara a wannan tafiyar ,babu wata uwa da za ta sake kukan rashin magani saboda rashin abin siyan maganin. Za mu gina asibitoci,za mu kawo likitoci ƙwararru, za mu samar da magunguna kyauta."

Taro ya ɗauki ihu da sowa. Wani matashi daga gefe ya ɗaga hannu yace "Ina da magana."

"Ina sauraron ka samari."

"Batun aikin yi fa ga matasa?"

Alh. Barau ya juya gefe,ya juya hagu,ya juya dama ya kalli matasan nan kaf na cikin taron ,ya ɗaga hannunsa sama yace "Matasa ku sani ku ne garkuwar jihar nan. Za mu buɗe masana'antu,za mu ba ku horo,ku zama masu kasuwanci ba masu jiran aikin gwamnati kawai ba.Matasa za su zama ƙarfin tattalin arziƙin Kaduna!."

Tuni aka koma magana ƙasa-ƙasa cike da ƙus-ƙus. Maganganu suka zama kamar ruwan sama da ya daɗe yana jiran ya zubo.

Ya ci gaba ganin kamar alƙawarukansa na samun ƙarbuwa a zukatan mutane.

"Ku bani dama,ku bani goyon baya,mu kawo ƙarshen yunwa,mu gina Kaduna da hannuwanmu. Talaka shi ne ginshiƙin ƙasa ,kuma ni zan kasance tare da ku daga farko har ƙarshe."

Ganguna suka soma bugu,tururuwar jama'a suka mamaye wajen,mata da maza,dattawa da matasa,suna ɗaga hannayensu suna rera waƙar "Barau 2012! Sabon hasken Kaduna!"

Alhj. Barau da farinciki da walwala ya shiga motarsa yana ta ɓaɓaka dariya. Ya kalli P.A ɗin sa yace "Wato su mutane har yau ba zasu waye su yi tunani mai kyau ba. Kullum da sabon abin da muke cin su da yaƙi su kuma yarda da mu su dangwala mana ƙuri'a. Da ka yi harbi a daidai inda yake musu ciwo shi kenan magana ta ƙare."

Ai Alhaji bana jin ka na san zaka lashe ƙuri'un nan da yardar Allah! Dama ga shi Oga Muhammadu ma yana taimakawa talakawa da matasa sosai ,ko don shi ma zaka samu yadda kake so. Ka yi bacci kayi milo ka ɗaga lemo mai sanyi ka kora babu ja babu haufi Kaduna taka ce wannan karon.

Shi yasa nake son ka P.A ,ka san daidai ka san kuma ta kan siyasa zaka yi albarka mutumin nan.

Suka kyakyata da dariya duka.

*

Ban daga ina ko ta ya aka kawo mini wannan baƙar abayar ba mai cike da ado na duwatsu tana walwali tamkar wanda aka shirya mata tarin duwatsun nan na swarvoski!

Ɗaga rigar nayi na karata da jikina Ya subahanallah! Ta yi nasarar hawa kan farar fatata. 

"Tsayin yayi miki?"

Ta juya da sauri ta kalle shi. Bata san yana wurin ba. Ƙasa tayi da kanta tace "Tayi kyau. Na gode!"

Lumshe idanuwansa kawai yayi ya juya sai kuma ya tsaya yace "Abuja zan tafi. Ki yi sauri sai mu sauke ki a gida."

"Babu kowa a gidanmu...."

"Kar ki damu mahifiyar ki an dawo da ita, kuma an gyara dukanin ɓarnar da aka yi muku, sannan na saka muku mai gadi mai kyau. Babu abinda zai faru in sha Allah! Kawai ki kula ki maida hankalinki ki san irin takun da za ki na yi ,ba a kowanne wasa ne ake samun nasara ba."

"Na gode!" 
Yayi gaba kawai abin sa.

A gurguje ta shiga tayi wanka ta shirya. Wani flat ɗin takalmi ta gani baƙi shi ma ta saka. Ba tare da ɓata lokaci ba ta fita daga ɗakin ta ja ƙofar ɗakin tayi waje.

Komai tsaf-tsaf. 

A bakin mota ta ga direba a tsaye, yana ganinta ya buɗe mata gidan baya ta ɓarin dama ta shiga ta zauna. Ƙamshin turaren sa kawai ta ji ta gano tare zasu yi tafiyar dai kamar yadda ya sanar mata. Tashin motar yayi suka fara tafiya.

Ta wutsiyar ido take kallonsa yadda yayi kyau cikin suits baƙaƙe da farar t-shirt a ciki mai dogon hannu. Agogon hannunsa ma Rolex ne.

Cikin ranta tace "Wai ma mutumin nan baya saka kowanne kaya sai wannan baƙar suit ɗin ne?"

"Kika ce?"

Da sauri ta juya ta kalle shi tana zare idanuwa "Ba dai ya ji ni ba?" Ta tambayi kanta.

Cikin i'ina tace "Ban ce komai ba, ba komai."

"Oh!" Kawai ya faɗa. Ita kuma ta runtse idanuwanta biyu ta ciji leɓɓanta na ƙasa a rai tace "ki nutsu mana Maryam."

"Ban yi tsamanin haka kake ba Wallahi!" Ta faɗa kaifin idanuwanta a kan shi.

Ya juyo da kan sa yana tattare girarsa cike da mamakinta yace "Me kika zata to? Mugun attajiri ? Mai kuɗi masifaffe ko marar zuciya?" Ya tambaye ta kaitsaye.

Dariya tayi ta ce "ku san haka ne. Ni fa tun ran da na fara ganin ka nake mamakin halin ka. Na ɗauka dan a gaban kyamara ne ko kuma don muna interview ne amma sai ka bani mamaki jiya zuwa yau."

Ya maida kansa kan Tab ɗin hannunsa yayi murmushin gefen baki kawai. Yace "kuma yanzu me kika gani?"

Ta yi shiru kawai, zuciyarta na bugawa. Ita fa ƴar jarida ce,aikin ta shi ne ta rubuta, ba ta faɗaɗa zuciyarta ba. 

"Yanzu na ga wani babban mutumin da ya bani mamaki."

Daidai nan dereba ya tsayar da mota. A hankali ta ɗaga kai ta kalli ƙofar gidansu lokaci  guda ta sauke ajiyar zuciya kuma. Har ta sa hannu zata buɗe ƙofar motar sai ta ji yace da ita "Za ki iya cin abincin daren gobe da ni?" 

Ta juya ta kalle shi idauwasu cikin na juna. Bata ji tambayar kamar ta neman yarda ba ta ɗauki tambayar kamar umarni ne yake bata. 

Ta ɗauke kai haɗe da buɗe bakinta tana son tayi masa gardama ,sai kuma ta tuna da iyaka tsakaninta da rayuwarta. Sai kuma zuciyarta ta riga ta, bakinta ya buɗe tace "Abinci kawai?"

Ya kalli cikin idanuwanta,bai kawar da kallonsa ba. "Ba yanzu ba,gobe zan aiko direba ya zo ya ɗauke ki."

Daga nan ya yi wa direba alama da ya ja su tafi. Nan suka bar ta da mamaki. Tunani ta soma yi. "Cikin shiru mai cike da nauyi ta fahimci cewa haka soyayya kan fara ba tare da tsawa ko kuma wuta ba,sai dai da tambaya,kallo,da kuma alƙawarin cewa labarin bai ƙare ba tukuna akwai sauran al'amari a gaba." Haka ta ja ƙafar ta zuwa cikin gida.

Tana shiga ta hango Mama zaune kan kujera ta yi zugum!

"Mama.....Mama!"

Mama ta juyo ta ɗago kanta tana kallon fuskar ƴar ta ta. Miƙewa tayi tsaye ta baza mata hannunta biyu tace "Maryama!"

A hankali ta ƙarasa ta shiga cikin hannun ta. Mama ta sa hannu biyu ta rufe ta ruf. Tare suka saki kuka. Aka rasa mai rarrashin ɗan uwansa.

"Mama kiyi haƙuri ,ki yafe min Mama. Ni ce na janyo miki. Ba zan kuma shiga abinda zai saka ki shiga matsala makanmaciyar wannan ba."

"Aa Maryama. Ba laifi ki ba ne. Allah Ya tsara hakan. Alhamdulillahi na dawo cikin kwanciyar hankali da lafiyata. Basu yi min komai ba cikin hukuncin ubangiji."

Maryam ta sauke ajiyar zuciya ta saki Mama. Nan suka zauna suna bawa juna labarin daren jiya.

"Mama baki gane komai ba a wurin da aka ajiye ki?"

"Ban ga komai ba. Hasali ma idanuwana a rufe suke da baƙin ƙyalle. Babu abinda na gani."

"Mama ki tuna ko za ki tuno wani abin da zai iya taimaka min."

"Maryam ina ƙara gaya miki don Allah ki rabu da wannan aikin. Ni gwara ki dinga ɗauko labarai muna ganin ki a akwatin talabijin ba wai ki dinga yin rubutu a kan masu laifi ba. Bani da ƙarfin zuciyar da zai saka na jure rashin ki bayan rashin babanku da yayanki ba."

"Mama kece ƙwarin guiwa ta, in na rasa ki ba zan jidaɗin rayuwata ba. So nake ki zame min ƙarfi ba hanyar karaya ta ba. Mahaifina ya rasa rayuwarsa akan faɗa da ƙarya da kuma son gaskiya. Abin kunya ne a gareni na koma gefe nayi kallo kawai ba alhalin ƙasata na buƙatar gudunmowata. Mama ina jin a jikina akwai wani babban al'amari da yake shirin faruwa ko kuma yake faruwa."

Hannun Mama ta ɗora akan Maryam tace "Allah Ya miki albarka ,Ya baki ikon kawo ƙarshen su amin."

"Amin Mama.Yanzu na samu ƙwarin guiwa."

*

Bayan saukarta ya ajiye tab ɗin hannunsa a gefe. He was like me yayi ne haka wai? Ya rasa wane irin abu ne yake jan sa ga Miss Maryam. Jingina yayi da kujerar  ya kwanta ya kulle idanuwansa. Abubuwa da dama suna damun sa a cikin ran sa, ya rasa ta ina zai ƙulla ma. Fuskar mahaifiyarsa yake hangowa yadda idanuwanta suka firfito waje suka ƙara girma, bakinta a buɗe tana kokawa da numfashin ta. Da sauri ya buɗe idanuwansa yana jin wani abu na taso masa a rai. Tuni idanuwansa suka sauya kala ma. Ba ya bacci yadda ya kamata kullum hoton da ke yi masa yawo a idanuwansa kenan. Wayarsa ce ta soma ƙara a hankali ya danna abin amsa kira yace "Hello" bai ma san me kiran nasa ba don bai duba ba.

"Yaya Muhammad!"

A hankali ya haɗi yawu yace "Uhm ,Ayra."

"Yaya an kama Aayan!"

"What?"

"An kama shi a nan ya yi tuƙin ganganci har ya ɓata wa wasu shago na bakin hanya, an ci tarar kuɗaɗe yana hannun ƴan sanda yanzu haka. Ina ta kiran Daddy amma bai ɗaga ba wai yaje campagain. Mummy kuma na kasa gaya mata an kama shi."

"Calm down ! Zan zo amma kar ki bari hawayenki su zuba akan Aayan. Baya jin magana ko kaɗan."

"Tam Yaya."

"Kin tabbata iya ɓarnar ce ba a kama shi da ƙwaya ba ko shi ya sha ta ba?"

"Yaya....ban..."

"Na fahimta baya cikin hayyacinsa."

"Eh Yaya."

"Zan zo amma ba yau ba yanzu haka zan yi wata taiyar ne. Daga can zan wuto, zan yi magana da wani abokina a can ya samar masa lawyer kafin na iso. And kamar yadda na faɗa bana son kukan ki akan wancan stuid twin ɗin naki mai kunnen ƙashi."

"Ba zan yi ba Yaya."

"Good!"

Yana ajiye wayar ya sauke glass ɗin,yana kallon waje. Daga baya kuma ya maida glass ɗin
ya ɗauko wayarsa ya cigaba da dannawa.

Ya gaji da ɗabi'u da hallayen Aayan. Yaron baya jin magana. Komai da ruwan shi. Iya cases ɗin da yake shiga na sa yana ɓarnar da kuɗinsa ko ubansu Alh.Barau baya yi. Saboda shi Alh. Barau mutum ne mai mamaƙon masifa. Yana da son abin duniya sosai. Cairon ma da ya kai su saboda kar Aayan yayi wani abu marar kyau a nan ya shafi takararsa. "Slefish man." Ya faɗa a hankali yana murza yatsunsa. "Saura minti nawa mu isa ne?"

"Yallabai mun kusa in sha Allah!."

Tsaki yayi a hankali ya kuma zaro wata wayar ya nemo wata lamba. Bugu biyu aka ɗaga wayar bai tsaya wani gaisuwa ba yace "Zan turo maka da wata lamba ka yi magana da su ina son a shiga case ɗin ƙanina ne Aayan Barau a can Cairo."

"ok sir!."

Yana gama faɗa ya kashe wayar ya ajiye a gefe kawai. A kan idonsa ya ga kiran Nimra na shigowa amma ya ƙi ɗagawa. Kawai munanan hotuansu na baya ke masa gizo a idanuwansa. Tsaki ya saki tuno abinda ya faru tsakainsu wattanin baya kawai yake yi. Ya tsane ta sosai baya son ganinta ma. Amma ta kasa ganewa ta dame shi ta shigar mai cikin rayuwa da yawa.

Da ya gaji da kiran da take mai ya ɗaga a fusace yace "In kika kira sau biyu ba a ɗaga ba ba zai sa ki gane ba a son ɗaga wayar ki ba ne?"

"Muhammad wai me yasa duk ka canja bayan wancan abinda ya faru na ga da ba iya laifi na ba ne hadda na ka and besides ma abin nan ya wuce babu wanda ya san ayi fa."

"Are you dumb or what ? Kin san me kike faɗa kuwa? Kin san ko girman abinda kike ganin ba wani abu ba ne? Look Nimra ki shiga sabgar ki ki kyale ni."

"Muha...." kit ta ji ya kashe wayar. Ta bi wayar ta da kallo a hannunta bakinta a buɗe. "Waya ya kashe min wai?" Ta tambayi kanta. Bata da amsa cikin fushi tayi jifa da wayar hannunta ta bugu da bango wayar ta tarwatse.

Yana ajiye wayar ya sa hannu ya dafa goshinsa ya murza yana jin wani irin ciwon kai. Matsaltsalu basa ƙarewa wa ɗan'adam a duniya. Shi kam ya gaji ya far kai wa maƙura kansa zai fashe zuciyarsa zata tarwatse. Gani yake kamar shi kaɗai ne mai matsala a duniya. 

*
Miss Maryam muna yi miki fatan alkairi da kuma murnar dawowa bakin aiki cikin ƙoshin lafiya.

Na gode! 
 
Kan kujerar ta zauna. Ta kunna laptop ɗinta sai taga ma kamar an yi mata amfani da ita. Murmushi tayi tana nazari.Cikin ranta kuwa cewa tayi "A banza babu abinda zaku samu a kan laptop ɗina in kuna ganin kuna da wayo to ni ta fi ku wayo. A kafta."

Kofin shayi ya tura mata gabanta. Ɗaga kai tayi ta ce "Thank you."

"You are welcome. Ya kike jin jikin na ki?"

"Alhamdu lillahi. Da sauƙi. Yaya kwana biyu?"

"Gamu fa muna ta aiki."

"Ah! Ko zan iya tambayar ka Smith?"

Ya kurɓi ruwan shayin yace "Uhm ina jin ki."

"Waye Paul Stone?"

Yayi saurin sa hannunsa akan lebbansa ya kalli hagu da damansa ya kuma juyowa ya kalle ta da sauri yace "Miss Maryam , me yasa kike da taurin kai ne?"

"Ban gane ba?"

"Ki bar maganar nan ba a nan zamu yi ta ba.Yin maganar a nan zai iya janyo mana gagarumar matsala."

"Amma..."

"Ki yi haƙuri ki bar maganar zamu yi ta amma ba a nan ba kuma ba yanzu ba."

"To ina sauraron ka."

"Maryam Yallabai na kiran ki." Faith ta faɗa tana kallonsu duka su biyun.
 

Tashi tayi ta shiga ofis ɗin Yallabai ɗin.

*

Ɗakin yayi shiru na wasu sakanni. Ba abinda ke shiga ido ko ɗaukar hankali kamar wata fitila guda ɗaya mai  walƙiya. Bayan ya gama taron siyasa ya tafi don zama da aminttacensa Alh. Waziri. Yana ɗaya daga cikin masu ba shi shawara. Alh. Barau ya zare babbar rigarsa,ya buɗe wata jaka a gefensa,y fito da wasu takardun kwangila da kuɗaɗe. "Waziri,yau da gobe idan jama'a suka bani mulki,sai ƙofoffin kasuwancinmu sun bunƙasa Wannan siyasar ba komai bace face garkuwa. Idan na hau kujerar mulki,babu wanda zai iya bincikar dukiyar da na mallaka."

Waziri yayi dariyar ƙeta yace "Haka ne. Amma akwai matsalar wasu gidan jaridu da suke son saka mana ido. Suna ƙoƙarin bincikar tashar jirgin ruwan nan da ka mallaka a ɓoye."

Dariya ya saki. Ya ci gaba "Ɗan jarida ai sambaɗe shi ba abu ba ne mai wahala a wurina. Ba sa gabana kafinsu anyi wasu a baya kuma sun ƙarbi sakamakonsu."

"Haka ne."

"Waziri bara na gaya maka abinda baka sani ba. Duk wanda ya yi ƙoƙarin tona asirinmu, ko ya shiga kabari kafin lokacinsa,ko ya bar ƙasar da ƙafafunsa. Ka tuna fa ba ni ƙaɗai nake buga wasan ba,bani ne shegen ba akwai manya a baya na masu ruwa da tsaki. Kaga kuwa idan na faɗi to bani kaɗai zan faɗi ba da yawa zasu faɗi tare da ni. Wannan kuma ita ce asalin ainihin siyasa. "

Miƙewa yayi ya ɗauko wani kofin gilashi ya zuba giyarsa a ciki ya tsaya cak kuma yana kallon mudubi, idanuwansa suka ƙanƙance ya saki wani makirin murmushi ,ya shafa gemumsa yace "Hhh!Mai ceton jama'a. Su fa jama'a abinda suke gani daban ne. Suna min kallon mai cetonsu,alhalin ni kuma ni ne silar halakarsu." 

Ya kalli Waziri shi ma Waziri ya kalle shi a tare suka ɗaga kofin giyar suka ɗaga sama alamar yabawa.
*

"Yaya aka yi ne Abdurrahman?"

"Yallabai sai fa ka zo."

"Sai na zo kamar yaya? Mai amfanin ka in har sai na zo?"

"Afuwa Yallabai ba laifina ba ne."

Sauke ajiar zuciya, Yayi siririn tsaki yace "Bana nan amma zanyi ƙoƙarin ganin gobe na shigo ya ƙara haƙuri kawai. Illar rashin jin magana kenan."

Abdurrahman yace "Yallabai,haƙuri zaka yi yaro ne. Ya samu wasu abokai ne suke ruɗarsa."

"Ku jira kawai kamar yadda na faɗa,ina gamawa da meeting ɗin zan taho."

"Allah Ya kawo ka Yallaɓai."


Mutane na masa kallon hamshakin ɗan kasuwa kuma mai kuɗi,hakan bai hana ya baranta ga sauran mutane ba.Babban burinsa ya kafa tarhi a kasuwanci,ya kai ko ina
ana zancen shi.


Zauren taron a cike yake maƙil da manyan ƴan kasuwa da attajirai daga ƙasashe daban-daban kamar yadda suka saba zaman. Muhammad ya gyara zamansa cikin shigarsa ta rai da rai ,kwarjininsa ya kuma bayyana. Numfashi ya sauke ,ya kalle su ido cikin ido sannan ya soma magana.

"Ina miƙo gaisuwa ta gare ku abokan cinikkaya. Na tsaya a gaban ku don samar mana da mafita a kan matsalar jigilar kaya ta duniya.Ina son mu ƙiƙiri Smart Logistics Alliance.Dadalin da zai haɗa kamfanonin sufuri,masu kaya,da kwastamomi a waje ɗaya. Al zai yi mana hasashe na buƙatu,blockchain zai tabbatar da gaskiya a farashin,kuma za a mu gina ɗakunan ajiya a matsayin birane na duniya misali a Dubai,Singaphore,Lagos da shanghai." 

Wani ɗan ƙasar Dubai yace "Wannan ra'ayin naka zai iya juyar da harkar sufuri gabaɗaya. Amma kana son ka riƙe kaso nawa  a ciki?"

Kaitsaye Muhammad yace "50%"

Mutumin yayi murmushi yace "Kana nufin kana da daidaito da mu wurin yanke shawara."

Muhammad ya gyaɗa masa kai don ba da tabbaci. "Hakan shi ne tunanina. Na shafe shekaru ina tunani akan hakan ,ka ga kuwa dole ne na riƙe kaso mai tsoka. Wanann ba ƙaramin aiki ba ne,amma idan kun amince da hakan ,amma ku tuna cewa ba iya ribar zamu samu ba,za mu sauya rayuwar ƙanan ƙasuwanci a faɗin duniya."

Shiru ya ratsa ɗakin. Suka kalli juna.

Shugaban kwamiti daga China yace "Mun amince da shirin ,amma ba za mu baka 50% ba sai dai 40% zamu riƙe 60%. Za ka samu kujerar yanke shawara a majalisar gudanarwa, amma rinjayen ra'ayi zai kasance a hannunmu yake."

Muhammad ya san dama za ayi hakan, kuma hakan yake son ayin saboda samu cikar na shi burin. 

Leo yace "Me ka ce Muhammad Deal on?"

Muhammad Ya kalle shi yace "Na ji. In har 40% zai ba ni ikon kare wannan shirin,na amince amma ina da sharaɗi."

"Meye sharaɗin?"

"Sharaɗin shi ne za ku sanya hannun jari wajen gina ɗakunan ajiya a ƙasata musanmman a Lagos da Kano. A karo na farko Najeriya za ta zama cibiyar farko,kafin na ku su biyo baya. Idan kun amince da hakan shi kenan deal on."

Gabaɗaya manyan attajiran suka sa dariya haɗe da tafawa Muhammad. Basirasa da wayonsa suke ƙara cusa shi a cikin su.

Shugaban kwamitin Amuruka yace "Ka yi magana kamar zakin da ya san abincinsa. Mun yarda muna tare da kai ,Muhammad Sageer." Ya kira sunan cike da gwaranci.

A nan suka sanya hannu,aka rufe yarjejeniyar. Muhammad ya san wannan rana ce da za ta canja hanyar kasuwanci a duniya kuma ya yi farinciki da Najeriya zata fara anfanuwa.





Daga nan ya nufi airport don zuwa Cairo wurin Aayan.

*

Aryan zaune cikin wani ɗakin ƴan sanda,zuciyarsa sai rawa take yi masa.Fitilar farin gilashin da ke kan rufin ɗakin ta ƙara bayyana tsananin gajiyar da yayi. Zufa ke keto masa duk da sanyin na'urar da ke bada sanyi (Ac). Ya jingina hannuwansa da kan teburin ƙarfe,idonsa na cike da kewa da fargabar abinda zai je ya zo.

Jami'in da ake kira da Officer Kareem ya dawo da takarda a hannunsa. Muryarsa ta yi nauyi kamar ana auna kowanne harafi kafin a faɗe shi.

"Lallai ka cika mai sa'a ,matashi, babu wanda ya mutu,babu wanda ya ji ciwo. Amma shagunan da ka buge sun lalace kuma ka yi musu ɓarnar kaya . Mai shagon ya amince kada a kai ka kotu,amma zaka biya tara da kuma kuɗin gyaran shagon. Wannan ce kawai mafitar ka."

Kalmar kuɗi da aka ambata kaɗai ta daki zuciyar Aayan ya ji kamar ya yi ƙarar farincki. Ya ɗaga kai da sauri,yana kallon cikin idon jami'in yace "Zan biya! Zan biya komai....kawai kada ku ci gaba da tsare ni a nan ,ba da gangan nayi hakan ba...na.."

"Ƙarasa mana. Ka sha ƙwaya ne."

Da sauri ya jijjiga kai yace "Aa ban sha komai ba,waya ta na ɗauko da ta faɗa a ƙasa." Ya faɗa yana saurin gyara katobarar da ya so ya aikata.

Jami'in ya ɗora takardar a gaban sa. Adadin kuɗin ya yi masa nauyi sosai.Hannunsa ya yi sanyi ,ya dafe kansa ya koma baya ya jingina da kujerar yana jin komai ya kwace masa.

Jami'in yace da shi "Ya ka koma da baya kuma ?"

"Ina son nayi waya da ƴan gidanmu." 

Wani irin makirin murmushi Officer Kareem yayi sannan ya miƙa masa waya.

Daddynsa ya fara kira amma bai ɗaga ba, ya kira Mummy ita kuma bata cikin hayyacinta tana can suna hidimar siyayasa. Ƙarshe dole Ayra ya kira a waya ya sanar mata ita kuma ta sanarwa Muhammad a waya.

*

Da Asuba Muhammad y dira ƙasar Cairo. Daga airport Abdurrahman ya ɗauko shi ya kai shi can caji ofis ɗin. 

"Mu je can Abdurrahman."

"Yallabai barka da shigowa."

Hannu kawai ya ɗaga masa.

Isar su ke da wuya suka biya komai da aka caje su na kuɗi. Officer Kareem ya dawo da takardar sakin Aryan Barau. Aryan ya kalla wanda ya jingina da bangon cell ɗin idanuwansa sun yi jajir saboda rashin bacci.

"Ka zama mai ƴanci yanzu. Zaka iya tafiya ko a haka ka koyi darasi, young man. Cairo bata yafiya ga masu tuƙin ganganci. Sai ka kula."

Ya miƙa masa hannu ya saka ya juya ya fita ya bishi a baya.

Suna fita ya ga yayansa. Da sauri ya je kusa da shi ya rungume shi tsam. "Na gode Yaya da gaske na yarda kai ɗin kana son mu da zuciya ɗaya. Iyayena ma kasa saurarta suka yi basu da lokacina amma kai ka baro ayyukan ka ka zo ka cece ni.
Na ji kamar duniya ta kulle ni a daren jiya. Ban san yaya zan biya wannan alherin ba."

Sageer dai yayi shiru ,yana nazarinsa. Daga baya ya buɗe bakinsa yace "Abinda zan so ka biya ni da shi mai sauƙi ne. Ka ɗauki darasi da hakan Aryan ka zama mai hankali. Dukiyarmu ba ta da matsala amma sunanmu shi ne darajar mu. Ina fatan ka fahimce ni?"

Aryan ya lumshe ido yana jin tasirin kalaman Yayan nasa sun kuma tsaya mai a ƙirji. Ya san da cewa wannan daren zai kasance ɗaya daga cikin daren da ba zai taɓa mantawa da su ba,zai ci gaba da tunawa  da daren a cikin rayuwarsa.

Juyawa ya yi ya fita daga  caji ofis ɗin. 

A masaukinsa ya sauke shi ba tare da ya fita ba ya ce da shi "Aiko min Ayra na ganta tafiya zan yi."

"Yaya ba zaka shigo ba?"

Kai ya gyaɗa masa "Ba zan shiga ba."

"Saboda gidan Daddy ne?"

"Ka sani kuma kake tambayata?"

"Amma Ya..."

"Ka kira ta ko na tafi. Na baka minti biyu kacal."

Sarai ya san waye Muhammad Sageer tunda ya ce hakan ce zata kasance ɗin.

Gudu ya saka ya shige ciki. Ayra na ta zarya a falonsu ta gagara bacci. Bata san a wanne hali Aryan yake ciki ba Yaya ya bata umarnin kar ta je ko ina ba darajar ta ba ne ta dinga zuwa caji ofis.

Bata yi tsanmmani ba taji muryar abokin tagwancinta a bayanta ba.
Da saur ta juya tana ganinsa ta saki wani irin kuka.

"Aa kafin nan babban Yaya na waje minti biyu kacal ya bamu don ki fito ya gan ki ko ya tafi." 

Ai bata tsaya ma sauraransa ba tayi waje da gudu.

Muhammad bai fita daga cikin motar ba, ya sauke gilashin yana kallonsu kamaninsu basu boyuwa duk da sun kasance a ƴan biyun ma wake da shinkafa ne. Cikin motar ta shiga da sauri ta rungume ɗan uwan nata tace "Yaya you are the best!" 

Kanta ya shafa yace "Na baki alhakin saka masa ido, komai yayi in bai miki ba call me."

"Yes Yaya in sha Allahu. Zan na gaya maka nima na gaji da halinsa."

"Na sani."

"Ina tsaye fa ake aibatani." Ya faɗa yana yamutsa fuskarsa.

Murmushi kaɗai Muhammad yayi ya kalli ƙannensa ya ce "Kar ku manta ku ƙannen the Muhammad Sageer ne,mamallakin Maryam Logistics. Ina da matsayi da daraja a faɗin duniya gabaɗaya ba iya Nigeria kaɗai ba. Ku kula."

Suka ba shi tabbacin kiyayewa.

Nan suka yi sallama ya tafi ya bar su da kewa.

Hannunta ta dunƙule ta maka ma Aryan a ciki ya saki ƙara yana dafa cikinsa ya ce "Muguwa meye haka me nayi miki?"

"Ka gama tsorata ni. Na ɗauka na rasa ka ba zan kuma ganin ka ba. Me yasa kake aikata abubuwan da ni nake shiga cikin tashin hankali fiye da kai?Ba ka son ka ga na zauna lafiya kullum da abinda zaka yi daga wannan sai wannan haba Aryan meye haka don Allah?"

"Am sorry." Ya faɗa yana kama kunnen shi biyu yana rarrashinta.

"Babu ruwanka da ni Aryan...."

"Ni da ruwana da ke Ayraa... am sorry ba zan kuma yin wani abu da zai ɓata miki rai ba in sha Allahu."
*

Ba a iya hango cikin ainihin ɗakin,saboda tsananin duhun da yake cikin ɗakin. Fitilar hannu suka kukunna suna kutsawa cikin ɗakin.

Jami'ai ne guda uku cikin shigar kayan ƴan sanda da fitilu a hannunsu suna haskawa kansu hanya. Dsp Makarfi, inspector Tanimu da kuma Sergent     Ya'u. Akwatuna ne a gabansu cike da kuɗaɗe da kuma makamai masu silencer. 

Alh.Barau ya shigo da takunsa na iko da isa,hannunsa riƙe da sigari. 

Alhaji Barau ya soma magana da ƙarfi kamar dai kashedi kamar umarni ko tabbaci.

"Kar ku manta ni nan ni ne mahaɗin rayuwar ku. Ba don ni ba da tuni an sallame ku daga aiki. Abinda nake so daga gare ku shi ne sauƙi ,ku tabbata babu wanda ya ƙara magana kan zamba da na yi a kwangilolin gwamnati. Duk mai ƙoƙarin tona min asiri,ku goge mini babinsa daga duniyar gabaɗaya bana son a samu labarinsa kamar dai saura da suka shuɗe."

Dsp Makarfi yace "Alhaji ai kuwa akwai matsala don kuwa akwai wata ƴar jarida Maryam Kabir tana bin diddigin shirin ka na filin jirgin ruwa. Wannan tsohon akwai abinda ya gaya mata kafin ya mutu. Idan ta samu shaida kuwa ina da tabbacin  sai ta lalata mana shirinmu."

Cike da mugun nufi ya zuƙi sigarinsa ya ɗaga girarsa yana fitar da hayaƙi ya kalli Dsp yace "Jaridar  da al'umma sun fi son labari mai zafi ai. Sai dai wataƙila a biyo ta wani labarin kuma daban. Na san yanda za ayi. A jawo ta cikin wani sharrin ko kuma a ɗauke ta daga doron ƙasar gabaɗaya. Amma aikin ya kasnace kamar hatsari bana son kuskure a ciki."

"Yallabai ba zai yuwu ba."

A fusace ya juya ya jawo rigar Dsp da ƙarfi ya shaƙe mai wuyan sa da ƙarfi yace "In akwai kalmar da na tsana a rayuwata to to kalmar "Ba zai yuwu ba ce."

"Afuwan Yallabai , tana da babban hannu a kanta."

"Waye?"

"Muhammad Sageer Barau."

A sukwane ya juya yana kallonsa yace "Waye kace?"

"Ɗan ka nake nufi Muhammad."

"Ya aka yi yake da alaƙa da ita ban sani ba?"

"Yallabai bamu da labari."

"Zamu sake shiri Dsp. Duk wanda ya ke son taɓa min suna a faɗin duniyar nan zai gane cewa siyasa ba wasa ba ce ba." Yayi dariya mai zurfi ya kalle su ɗayan bayan ɗaya yace "Ku tuna,ni ba kawai ɗan siyasa ba ne.Ni ne ginshiƙin da ke riƙe da duk abinda kuka mallaka. Idan na faɗi,ku ma kun faɗi. Don haka mu yi aiki tare mu tsira tare,don idan nasara ta zo,dukanmu ne za mu ci nasarar."

Akwatin kuɗin ya buɗe ya nuna musu milliyoyin kuɗi,naira da daloli. Jami'an suka kuma kallon junansu da ƙwaɗayin samun su.

Sergent Ya'u yace "Mun ɗauki alwashi Alhaji ko da jininmu zai zuba ,kai ba zaka faɗi ba."

Alhaji ya saki dariya ya yar da karan sigarinsa ya take da ƙafarsa ya murje yace "Wannan ita ce gaskiyar mulki,ƙarfi,kuɗi,da kuma muhimmin tsoro. Sauran duk surutun iska ne."

Daga nan suka watse daga ɗakin duhun.

*


Bai samu ya dawo a ranar ba. Ga shi yayi mata alƙawarin zai kai ta su ci abinci tare. Ajiyar zuciya ya sauke yana taɓe baki ganin kiran mahaifinsa na shigowa a jejere yana ƙin ɗagawa. Wata zuciyar tace da shi "ka ɗaga mana." 

Yatsan sa ya saka ya danna amsa kira ya sa a handsfree.

"Muhammad wai yaushe zaka yi hankali ne , kamar ni mutum mai daraja in yi ta kiran ka amma ba zaka ɗaga ba? Kira nawa nayi maka? Aike nawa na yi maka kuma?  saboda ka raina ni baka san darajata ba to don ubanka ba a sauya wa tuwo suna ni nan ni Barau ni ne uban ka ni na haife ka."

Muhammad dai yayi shiru bai iya cewa komai ba tuni daman kan sa ciwo yake yi mai bacci yake ji kwana biyu baya samun isashen bacci. Daga gefen sa ya zaro tissue daga cikin kwallin ya saka ya zuba abar tasa.

"Ina magana kana ji na."

"Me zan yi maka to?" Ya faɗa kan shi tsaye ba tare da wani shayi ba.

"Ka zo ina son ganin ka a gida yau ba gobe ba."

"Yau bana nan sai dai goben."

"Muha..." sai ji yayi ya katse kiran gabaɗaya. Alhaji Barau idan da akwai abinda yake ba shi ciwon kai a rayuwarsa to  Muhammad ne shi ne kaɗai ciwon idon sa. Tsaki yayi ya ajiye hularsa ya zaro sigari ya kunna ta.

Bai san kalar tsanar da na yi masa ba mutumin nan amma yana son ya dinga nuna min isa da iko a kaina. Ba zan taɓa ganin girmansa ba ya riga da ya gama zubar da mutuncinsa a idona.

Wayarsa ya ɗauko ƴar ƙaramar nokia ce ba smartphone bace. Lamba ɗaya ce kawai a cikin wayar an saka "Miss" a ciki. Ya shafa screen ɗin wayar yana kallon sunan tamkar hoton ita Miss ɗin yake kalla. So yake ya kira ta kuma yana tunanin yaya zai yi ya kira ta ɗin ba tare da ta gane shi ne ba. Gabaɗaya kan sa har juya masa yake yi ganin ma baya fahimtar komai abubuwa ne cunkus a cikin ransa. 

Kiran Gana ne ya shigo masa ya ɗaga a hankali yace "Ina jin ka ya a kai?"

"Yallabai an kira daga gidan cin abincin nan wai booking ɗin vvip ne ko?"

"Na fasa ka basu kuɗinsu kawai na ɓata musu lokaci da akai."

"An gama." Suna ajiye waya Gana ya kalli wayar yace "Wannan mutumin ko mai murɗaɗɗen hali!"

*

Aiki ya kacame mata yau daman a  ofis da gayya Shehnaz ta bata uban takardu ta yi aiki a kan su don kawai kar ta huta. Ta lura matar bata sonta ma kwata-kwata. 

Glass ɗin kan fuskarta ta zare ta ajiye a gefe ta sa hannu ta dafa goshinta. Ajiyar zuciya ta sauke tana jin wani irin ciwon kai ga gajiya ga yunwa. Tsaki tayi ta kuma kallon tulin takardun da suke a gabanta sai ta ji ranta ya kuma ɓaci ma gabaɗaya saboda yawansu sai taga kamar bata ma yi nisa ba da sauran rina a kaba. Juyawa tayi ta kalli ko ina taga babu kowa kamar yadda suka zo kusan lokaci ya fara ja ma. Agogon hannunta ta bi da kallo ta ga dare ya fara ƙarfe tara har da rabi. Miƙewa tayi ta soma tattara komatsanta tana zubawa a cikin jakarta. 
Daga baya taji ta mata magana.

"Ina kike shirin zuwa baki kammala aikin da na baki ba Maryam?"

Ta juya ta kalle ta fuska babu annuri ita ma tace da ita "Ma'am dare ya yi ka'idar aikin dama 8-8 ne kuma lokaci yayi ina da right ɗin da zan tafi gida."

"Ba ki da right a ƙarƙashin ikon mu kike har yau."

"Ma'am ,na fahimta amma dole ne in tafi. Bana son tafiyar dare,kuma Mama ma ita kaɗai ce a  gida ba wani isashen lafiya gareta ba. Kuma bani da abun hawa."

"I don't care sai ki kwana."

Maryam a buɗe bakinta da mamakin ta tace "Kamar yaya na kwana? Ko a contract dana yi signing ban ga ance zamu kwana ba."

Tana murza yatsun hannunta tace "I don't care." Ta juya ta yi gaba.

Maryam ta saki baki taji kaman an zare mata laka daga jikinta. Daɓas ta koma ta zauna da bayan kan kujera. Kamar ta yi ihu haka take ji amman babu dama. Tana juyawa gefe tayi tozali da wata tsohuwar jarida anyi rubutu a jiki ƙasan rubutun ma an saka sunan Paul stone. Rubutun kuma a kan tsohon sanata ne "Barau." ta shafa sunan ta kuma maimaita sunan da rubutun.

"Wacce fuska ce a bayan wannan fuskar da ke lullube da fatar akuya?"

Almakashi ta samo ta yanke wurin. Bata tsaya iya nan ba ta shiga ɗakin da ake ajiye kundin bincike a kan staffs ta soma lalubar sunayen su sai dai hakan zai iya zame mata wahala. Wani abu ne ya faɗo mata a rai takardar da baba maigadi ya bata mai ɗauke da wasu lambobi kuma ya ambaci sunan Paul Stone kafin ya rasu. "Anya babu wata alaƙa tsakanin shi da wannan mutumin ba kuwa? Me yasa Muhammad Sageer yake nuna ƙiyayarsa ƙarara akan mahifinsa ,wacce ce mahaifiyarsa kuma ya akai aka wayi gari da labarin zuciyarta ta buga ? Akwai lauje cikin naɗi kuma akwai tambayoyi fal cikinta. Kafin ta samu amsoshin ta ya zama dole ta fara sanin waye Paul Stone kuma me ya same shi ya ɓace. Kamar Smith ya taɓa ambatar sunan  Paul Stone. A nan ba zata samu abinda take so ba ƙila ma an kwashe komai an lallata."

Fita tayi daga cikin ɗakin ta koma kan kujerar ta zauna. Tana da tarin tambayoyi amma bata da mai amsa mata su. In ta haɗa wannan da wancan sai ta ga akwai alaƙa mai kyawu amma daga ina alaƙar take shi ne bata sani ba. In har tana son yin bankaɗa ya zama dole ta tono matattun da aka birni a baya,ma'ana ta nemo asalin laifuffukan." Bata kuma bi ta kan wancan aikin ba ta tattara kayanta ta fita gudu-gudu ,sauri-sauri.

*

Washegari!

Bata kwanta da wuri ba tana ta aikin bincike. Haka ya saka bata tashi da wuri ba. Ba dan ma Mama ta tashe ta ba yau da sai dai tayi gwangwanin aikin. 

Ta gama shirinta ta yi sallama da Mama ko abincin kirki bata ci ba tana can tana ta saƙawa da warwarewa a cikin ranta.

GLOBAL TIMES!
A nan bakin ofishin mai adaidaita sahu ya sauke ta. Ta sallame shi ta shiga ciki. Tun daga gate suke gaisawa da masu gadi da kuma sauran ƙananun staffs kamar ta da kuma manyanta. Laptop ɗinta na manne da ita ƙam-ƙam. 

"Sannu da zuwa Miss Maryam Kabir." Harshenta ta fito da shi ta datse harshen da haƙoranta. A hankali ta juya tana murmushi tace "Barka da safiya Ma'am."

"Kinga fuskata tayi kala da wadda safiyar ta tayi mata kyau ko daɗi?"

Ta yi saurin jijjiga mata kai tace "Aa Ma'am."

"In my office now."

"Shit. Yau na shiga uku na taro wasa bani da ƴan kallo." 

Smith ta kalla da gefen ido wanda shi ma ita yake kallon. Suna haɗa ido kuwa ya sakar mata murmushi ita ma ta sakar mai  murmushin. Ya ɗaga mata hannu alamar "Hi", ita ma ta maida mai martani ta ɗaga mai hannun.

A ofishin Shehnaz kuwa bayan ta gama sauke mata kwandon bala'i da rashin mutunci iri-iri ta kuma bata wani aikin. Wannan aikin kuma rahoto ne take son taje ta ɗauko akan wani case . Babu yadda ta iya dole haka ta saurara ta gama kuma ta bata haƙuri. Duk wasu muhimman details sai da ta ɗauka sannan ta tafi.

Tana son tayi magana da Smith amma babu lokaci dole sai in taje ta dawo. Haka ya saka ta tsaya a gabansa da jakarta a hannunta. 

"Smith ina son muyi magana ni da kai don Allah."

"Amma me ya faru?" Ya tambayeta.

"Ba komai wasu bayanai nake nema kawai kuma na san kai ne kake da amsosshin su. In na dawo dai zamu yi magana."

"Yanzu ina za ki je?!"

"Wani rahato zan ɗauko wa Ma'am Shehnaz. Wai anyi kisa jiya a wani gida wani magidanci ya kashe matarsa."

"Amma that should be covered by Aminu Sule?"

"Nima haka na gani."

Kiyi magana da Yallabai ai ba hurumin ki ba ne wannan."

"Bana son matsla already na karɓi na safe da yawa ban son add up na bacin rai."

"To yayi in kika dawo sai muyi waya da ke."

"Sai na dawo."

Tana zuwa daidai ƙofa kuma peon ya kirata yace taje Ogansu na kiranta. Allah-Allah take yi ace ba zata je wannan ɗauko rahoton ba. Ilai kuwa addu'arta ta amsu Oga ya ba wa Aminu Sule ya tafi. Na dinga yi masa godiya kuwa na koma na zauna. A lokacin kuma smith ya tafi wani aikin. 

Tunani ne ya sarƙe ni kan dalilin rashin zuwan Muhammad Sageer. Bayan ta lura shi mutum ne mai cika alƙawari.

Misalin ƙarfe shidda na yamma tana zaune tana wani aikin. Yawancin su ma duk sun dawo daga ayyukan da aka tuttura su. Saboda haka ofishin a cike yake da ma'aikata. Gabaɗaya hankalinta na kan aikin da take yi.

Shi kaɗai ya shigo ofishin na su cike da ƙasaita da isa. Kamar koyaushe cikin shigar da ta zame mai jiki da jini wadda bayan ita ba ya sauya kowacce iriyar kala. 
Farar riga ce a ciki mai dogon hannu sai kuma ya ɗora baƙar necktie ,ya ɗora babbar rigar suit ɗin ya saka mai sheƙi da ɗaukar ido. 

Ba zato ba tsanmmani ta gan shi a tsaye a kanta. Tashi tayi tsaye cike da mamaki ba ita kaɗai ba sauran ma'aikatan ma suka miƙe tsaye.

"Yalla...."

"Shhhhh... ya isa ba surutu na zo ba. Na zo ne in gaya miki lallai fa maganar mu na nan ba mantawa nayi ba nayi tafiya ne amma na dawo."

Ta juyar da kai gefe ganin yadda kowa su biyu yake kallo. Ta rasa ma me zata ce masa kunya da mamaki duk sun ɗaure ta da jijiyonta. Wani irin kallo yake bin ta da shi wanda shi kan shi bai san yana yi mata ba.

Kayan na sa ta kuma kalla ta ɗan ɓata rai tace "Haba kai kuwa mai babban suna, me yasa kake son saka baƙaƙen kaya musanmman ma shi wannan suit ɗin? Shin ba ka da wasu launukan da kake so bayan baƙi?"

Dariya ta ba shi haka ya saka ya sakar mata murmushi mai ɗauke da sirri,ya gyara tsayuwarsa ya kafa mata idanuwansa irin wanda ake kira da sexy eyes. A hankali ya ƙara matsawa kusa da ita har tana iya jin ƙamshin turarensa mai sanyi da kwantar da hankali.

"Kina son ki san dalili?" Ya tambaye ta a hankali muryarsa cike da nutusuwa.

Ta girgiza mai kai da sauri. Duk sun manta ma a inda suke kuma a tare da wa suke.

"Baƙi launi ne da yake ɓoye komai. In na ce miki komai ina nufin komai. Baƙi na ɓoye rauni, ɓoye sirri. Ni mutum ne da nake son a fahimce ni ba iya ta waje na ba sai dai ta zuciyata."

Ta kasa daina kallonsa ,shiru ya ratsa tsakaninsu. Ta kuma kasa kawar da ganinta daga kan fuskarta. Zuciyarta tayi mata wani irin tsalle. Sai kuma tayi dariya a hankali ,ta ce da shi "To idan ka ce baƙi launin da ke ɓoye sirri ne...to ni me yasa ka faɗa min sirrin naka?"

Matsowa yayi sosai kusa da ita ya ɗan durƙusar da kansa ƙasa daidai saitin kunnenta yace "Saboda ke....Saboda bana son na ɓoye miki komai wanda ya shafe ni." 

Ɗan baya tayi kaɗan ta saka idonta a kan fuskarsa tace "Ban..." ya yi saurin katse ta yace "Kar ki tambaye ni dalili ,don nima ban san dalilin ba."

Juyawa tayi ta ga yadda ake kallonsu. Ta yi saurin matsawa da baya ta dabuburce a hankali tace "Mr.Muhammad ana kallon mu fa ,ka je zan fito yanzu".

Kafaɗar sa ya ɗaga yace "Ban damu ba. Zan aiko miki da gayyata ban manta ba dai alƙawarinmu na nan na dinner gobe."

"Akwai aiki fa."

"Zan gayawa Ogan naku ni bani da matsala da hakan."

Ta saki baki tana kallonsa. 

"Rufe bakin." ya faɗa a hankali cike da sanyi. Haka ya juya ya fita ya bar ta da tunani.

Tambayar kanta tayi "Me ya faru haka yanzun nan?" 

Gabaɗaya sai ta ga idanuwan abokan aikinta a kanta. Fuskewa tayi ta koma ta zauna haɗe da runtse idanuwanta cike da kunya ƙirjinta na bugawa da sauri-sauri.

Bata gama dawowa daidai ba wani ya shigo da katuwar fulawa a tsakiyarta akwai wani ɗan ƙaramin kati. Da wani ƙaramin akwati ya ajiye mata ya juya ya fita.

Da mamaki ta saki baki cikin ranta tace "Me kenan ni Maryamu?" 

Smith ne ya taso ya zo inda take yana mata murmushi irin na shaƙiyanci yace "Ooo me yake faruwa ne tsakaninki da wannan hamshaƙin , kar dai daga interview an zarce matakin ILU?"

Ajiye flower ɗin tayi a gefe ta harare shi cikin wasa tace "No, we are just friends."

"Kin tabbata?"

"Na tabbata."

"Amma ki rubuta ki ajiye he is in love with you."

Ta ware masa idanuwanta duka waje tace "Smith...."

Ya ɗaga mata kafaɗa ya tashi daga kan teburin ya koma wurin zaman sa.

Ita kam yau ta ga banu wannan mutumin ya gama da ita kowa da abinda zai ce a kan su, ita kam zuciyarta ma bata daina bugawa da sauri da sauri ba. Amma ba ma wannan ne yanzu ya fi damun ta ba so take suyi magana da Smith.

A gurguje ta ƙarasa aikinta. Smith ta jira a waje. Yana fitowa ya ganta a tsaye da jakar ta a hannu.

"Miss Maryam baki tafi ba?"

"Kai nake jira ai."

Ya kalli agogon hannunsa ƙarfe 8:30pm na dare.

"Dare yayi fa."

"Na sani. Na gayawa Mama zan jima."

"Amma ba kya tsoron ko ana bibiyar ki?"

"Na yarda da ubangijina, Allah Yana tare da ni."

"To muje."

A daidaita sahu suka tara suka tafi. Suna tafe suna hira a nan ne Maryam ta lura da ana bi  n su a wata baƙar mota tinted wuluk. 

"Kar ka yi reacting na lura waccar motar bin mu take yi tun daga bakin ofis."

"Haba dai." Ya yi ƙoƙarin juyawa tayi saurin jan hannunsa ya koma ya jingina sosai. Dole suka sauya shawarar haɗuwa a wannan daren a gida ya sauke ta sannan ya wuce. Tana lura da yadda motar ta faka a gefen gidansu kaɗan ta fuske ta shige ciki.

Text tayi masa kan zasu yi magana gobe amma da safe kafin a soma aiki su a haɗu a canteen ɗin cikin ofis ɗin.

Washegari.

Da sassafe ta shirya ta fita saboda zumuɗi da zaƙuwar son ganin Smith.

Sun yi waya da shi har ya isa ma shi. Dama sun tsara kan zai rigata zuwa don ta lura kamar ita ake bibiyar rayuwarta da takunta.

A canteen suka haɗu suka gaisa. Shayi suka fara yin oder da biredi. Suna ci suna hira kamar dai normal hira suke yi a hankali aka dinga samun saura na zuwa.

A hankali cike da murya mai sanyi amma ɗauke da tambayoyi masu nauyi a bakinta.

"Smith ka gaya mini gaskiya,wane ne Paul Stone? Don nayi ƙoƙarin na gano waye shi a nan Global Times ofis amma ban samu komai ba."

Smith ya kalli gefe yana hango yadda mutane ke hada-hada a titi ta taga yake hago su. Sannan ya sauke ajiyar zuciya yace "Paul...Stone.. ba abinda tunanin ki yake hasasho miki ba ne a kan sa. Duk abinda za ki nema a mujjalu,hotuna ,rahotanni,labarai ba za ki samu komai akan sa ba don an goge an shafe babin. Asali ma Paul Stone ba shi ne ainihin sunan sa ba, tsari ne da shiri da aka yi. Paul wani ɗan leƙen asiri ne da aka saka a matsayin ɗan jarida don ya gano wasu abubuwa akan manyan ƙasar nan."

Maryam ta runtse ido,zuciyarta na dokawa.
"To me ya faru da shi? Me ya sa babu wanda ya gan shi ko ya ji ɗuriyarsa tsahon wannan lokacin? Global times ma sun share dukanin wasu rubutunsa,kamar bai taɓa wanzuwa ba?"

Numfashi ya saki mai nauyi,sannan ya juya ya kalli bayan sa da gefe da gefen sa sannan ya juyo ya kalli cikin idanuwan Maryam kaitsaye. 
"An ɓatar da shi ne saboda ya gano abinda bai kamata ya gano ba. A binciken da yake yi a kan cin hanci da safarar makamai ,safarar yara mata da kuma almundahanar da mayan shugabanni suke yi wanda a wancan lokacin abin ya zarce tunani da hankali."

"To ya akai ka san ɓatar da shi aka yi?"

"Saƙon ƙarshe da ya turo min kalmomi biyu ne kacal "They Know" Bayan nan da na kira shi ban kuma samun shi ba har yau.

Jikin Maryam yayi sanyi ta kulle idanuwanta. Sai yanzu ta gane dalilin da ya saka aka shafe duk wani bayanan sa a Global Times.

Muryarta na rawa tace da shi "Kenan Paul Stone baya duniyar ne ko kuma a tunaninka ɓoye shi kawai aka yi?"

Smith ya kau da kai,idanuwansa na ɗauke da wasu sirruka masu nauyi wanda baya son fito dasu ɓaro-ɓaro. Nauyin sirrin ya masa yawa ba zai iya ɗagawa shi kaɗai ba. "Miss Maryam,gaskiyar da ta ɓace a tare da Paul zata iya cinye duk wanda ya kusanto ta ko yake ƙoƙarin bayyanata. Idan kika ci gaba da bincike a kai babu mamaki ko ma ince babu wani tazara mai nisa da zata hana kema a shafe babin ki ba a doron ƙasa."

Tuni Maryam ta ji komai ya tsaya mata cak kama tsayuwar kukan agogon bango. Tuni ƙirjinta ya bada wani irin harbi. Yanzu ta gane ɓacewar Paul ba iya labari ko wasan kwaikwayo ba ne ba gargaɗi ne gare ta da ma sauran masu son tono abinda aka birne da jinin mutane da dama.

Bayan sun gama tattaunawar ne suka shiga ciki. Ya barta da tunani fal cikin ranta. Ta shiga ruɗu ɗayan biyu ne ,ko dai Paul na da rai ɓoye shi aka yi ko kuma ya mutu an shafe babin rayuwarsa. Amma in har yana da wasu ɓoyayyun sirruka to suna ina? A ina ya ɓoyesu? Ita kanta Global Times me ya sa tayi watsi da shi a matsayin sa na ma'aikacinta har aka goge dukanin wani bayanai nasa. Ji kanta ma ya soma yi mata ciwo wannan tunani da ya sako ta a gaba. A gurguje ta gama harhaɗa bayananta don yau da wuri zata tafi gida saboda fitarsu da Muhammad. Tuno shi kawai da tayi sai da taji wani abu ya tsarga mata a rai.

Wajajen la'asar ta gama komai ta tashi ta shiga ainihin ofishin ogan nasu ta nemi izinin tafiya ta ba shi dukanin wasu fayil da ta yi aiki a kan su yau. 
*

*

Yaya aka yi kika dawo da wuri yau Maryam?

Mama ba na gaya miki zan fita anjima ba ? Har kin manta wai?

Na manta. Amma da wa za ki fita?

Ina wannan ɗan kasuwan da nake miki bayaninsa Muhamaad Sageer Barau?

Mama ta yi shiru tana kallonta kawai.

Da sauri tace "kar dai kice za ki hana ni ne?na ga kin yi saranda. Kin san dai yanayin aikin mu sai da irin haka, kuma ba wani abu ba ne abinci kawai zamu je ci."

"Na yarda da ke Maryam amma ni uwa ce dole a lokuta da dama nayi ta tuananin ki da lafiyar ki."

"Haka ne Mama. Iya yardar da kika yi da ni kaɗai ta ishe ni kwarin guiwa a rayuwata. Ina son ki Mama."

Kai kawai ta gyaɗa mata ta shige cikin ɗakinta.
*

Abinda bai taɓa yi ba yau shi yake yi wato zaɓo kaya fiye da sau biyu ko uku. Gasu nan kan gado ya rasa wanda zai saka ya ga ya kwanta mai a rai. Ƙarshe hannu ya harɗe wuri guda yana kallon kayan kamar dai kayan ne zasu zaɓi kan su da kan su. Tunowa yayi tana da burin ta gan shi da wasu kalar kayan bayan baƙaƙe bai da kuma wasu sai dai akwai wata guda da a wancan lokacin da Nimra ta ba shi a matsayin kyautar birthday ɗinsa bai taɓa sakata ba saboda baya son wata kalar bayan baƙi. Hannu ya saka ya zaro wata suit ɗin kalar fara amma irin off white ɗin nan rigar ciki shuɗiya ce mai sanyi. Takalman sa na fata ya saka kalar dark brown. Sai ga Muhammad na taje gashin sa ya gyara shi cike da tsari gwanin ban sha'awa,ya feshe jikinsa da turare tuni wajen ya ɗauki ƙamshi.

Shi kan shi direban sa yau sai da ya sha mamakin ganin wannan sauyin a wurin ubangidan nasa.

koda suka isa hotel ɗin bai fito ba yana kallon farfajiyar hotel ɗin da fitilu suka haska shi tar gwanin ban sha'awa. Ganin lokaci ya soma ja ya saka ya fito cikin baƙin gilashi ya tsaya a jikin ƙofar hannunsa ɗaya cikin aljihunsa ɗayan kuma yana duba agogo ko wani muhimmin meeting bai taɓa jin kalar abinda yake ji a yau ba. Kana ganinsa ka san jiran wani abu muhimmi yake yi fiye da duk wani abu da ya gabata a rayuwarsa ta baya. Shi kan shi tambayar kansa yake yi anya kuwa lafiyarsa ƙalau kuwa? Ya rasa sunan abinda yake damunsa a kwanakin nan tun bayan haɗuwarsa da Miss Maryam da ya ɗauka don sunan mahaifiyarsa ne da yake so ya sa take burge shi amma yanzu ya fara ji a ransa wannan yanayin ya wuce yadda yake tsanmani. Kamar ance ɗago ya ɗaga kansa sama idanuwansa basu sauka a ko ina ba sai a kan fuskar Maryam zuciyarsa ya ji ta buga sau biyu tamkar an busa ƙaho. Wani murmushin da bai shirya ba ya bayyana a kan fuskarsa,murmushin da bai taɓa kula da cewa shi ma ya iya irin sa ba.

Maryam ta ƙaraso,ƙafufuwanta sanye da heels ɗin da ta saka silver colour. Ba wasu kaya ta saka na tashin hankali ko nuna tsiraci ba. Aa atampa ce ta saka ɗinkin captan ta saka silver heels da mayafinta shi ma kalar takalmin ƙafarta amma fari. Kalar zanen atampar jikinta. Ta kafa ɗauri wanda ya hau kan fuskarta yayi mata kyau ainun. Jan jambaki da shafa ta kuma zizara kwalli ta dai yi kyau daidai da nata,daman gata fara. Wani ne ya tsaya yana kallonta yace "Ma Sha Allah!" Karafa akan kunnen Muhammad ya ko juya ya sauke masa wani irin kallo sai ga shi ya gane Muhammad ya bar wurin da sauri.

Kallonta yayi yana murmushi yace "Miss Maryam sai na gan ki kamar wata character da kika fito daga cikin wani labari a littafin da ba a rubuta shi ba ma."

Dariya tayi tana son kare kanta tace "kai kuma kamar wanda ka saba da irin waɗannan labaran ba. Ka ga kuwa yadda kalar nan ta yi maka kyau fiye da wadda ka nacewa sak ka fito kamar dai ɗan kasuwa na Hollywood." 

Tare suka yi dariya dukan su, sannan ya nuna mata hanya yace "Bismillah."

A cikin hotel ɗin kuwa fitilu ne masu kama da launin zinare suna saukowa daga saman rufin suka bada wani irin ado abin sha'awa. ƙamshin turaren wardi da vanilla na ratsawa ta cikin iskar wurin, kiɗan piano mai laushi da motsa zuciya kamar waƙar soyayya mai bada kalmomi masu sanyaya rai.

Wurin cin abincin cike yake da mutane ba laifi don babban waje ne ,kowa ka gani da mata ko budurwarsa. Duk da hakan Muhammad baya ganin kowa Miss Maryam kaɗai yake kalla.

Ya ja mata kujera ta zauna tace "Na gode."

Kujerar Maryam na kusa da taga,inda za ta iya kallon fitilun wurin daga nesa. Muhammad ya zauna a gabanta,ya miƙa mata gilas ɗin ruwan inibi ta amsa ta ajiye a gabanta kafin ya ɗaga nasa ya kurɓa.

A hankali yace "Yau ba mun zo don cin abinci kawai ba ne, mun zo ne don mu buɗe sabon babi na rayuwar mu ne."

Maryam tayi shiru na ɗan lokaci,idanuwanta suka cika da wani irin haske da ba ta san daga ina ya fito ba. A zuciyarta kuwa cewa tayi "Idan wannan ba soyayya ba ce, to me cece?"

Ya tafa hannunsa yace "Ina kika tafi?"

Ta yi murmushi tace "Ni fa wurin nan ya yi min kyau."

Aka miƙo musu menu. Ya duba da annuri saman fuskarsa yace "Me za a kawo miki?"

Wasa take da yatsun hannunta. "Ka zaɓar mana."

Shi ya zaɓar musu abincin da za a kawo musu. 

Tattaunawa suka soma yi a tsakaninsu. Magana suke yi akan abunuwan yau da kullum makaranta,aiki,kasuwanci,masu laifi da abokan arziƙi. 

Nan ta jefe shi da tambayar da bai yi zata ba.

Ina son na san me yasa ka gayyace ni cin abinci tare da kai ba tare da mun san juna sosai ba? Ba ka ganin hakan zai saka abokan hammayar ka su samu nasara a kan ka ko abin suka akan hakan ?"

"Abokan hamaya? Basa gabana ban ma san da su ba saboda ban shiga kasuwanci don na kara da kowa ba. Na shiga ne don kaina ,don gobena don kuma na kusa da ni su samu abin yi da kuma tallafawa kan su. Don an gan ni da ke sai ya zama wani tashin hankali? Ko dai kina tsoron kar a haɗa ki da ni? kar ace akwai wata alaƙa a tsakaninmu ni da ke?"

"Ba haka nake nufi ba. Kai babban mutum ne. Kana da shura kuma kana da ƙima da aji a idon duniya gabaɗaya. Ka san mutane...."

"Ki daina damuwa da mutane dama su sana'arsu ce yin surutu. Bana damuwa da zantkansu da ace ina damuwa da tuni na mutu don baƙinciki."

"Saboda me?"

"Saboda ana cewa na ƙi aure wataƙila ina cikin wata ƙungiya ne. Ko kuma ina aikata alfasha a bayan fage tunda ba na kwana a gidan mahaifina. kin san me ?" Ya tambayeta yana tsareta da ido.

Tace da shi "aa sai ka faɗa."

"I care no more. Na daina damuwa da me za a ce a  kaina. k
Duk wanda zai ce ya jima bai ce ɗin ba."

Ta sakar mai murmushi kawai.

Jingina yayi da kujerar ya tsaya yana kallonta kawai. Cikin idanuwanta yake kalla da nutsuwa. A hankali ciki-ciki kamar mai yin raɗa ya ji tace "Maryam,akwai wani abu da nake jin ban fahimta ba a tsakanin mu...."

Shiru tayi zuciyarta na bugu. Amma ta yi murmushi kawai tace "kai dai ka iya zaro magana Wallahi."

"Na bar ta."

Hira suka ci gaba da yi. Kowannensu na ɓoye da wata zuciyar ta daban da suka kasa fassara ta. Komai da suka yi oder ɗinsa ya ƙare abinda bai ƙare musu ba kawai shi ne jindaɗin kasancewa tare.

Tare suka jera suka fito suna hira suna dariya ana kallonsu. Wasu ma sun ɗauki hotuna a ɓoye. 

Tafiya suke amma kowannensu na jin kamar akwai wani abu da bai faɗa ba sai dai sun bar wa zuciyarsu a matsayin sirrin na zuciyarsu. 

A gida suka sauketa da ta fita yace "Miss Maryam na gode da lokacin ki,ba zan taɓa mantawa da wannan ranar ba."

"Nima na gode!."

"Sai da safe,ki gaishe da Mama." Ya faɗa yana miƙa mata wata ledar yace "Mama za ki bawa kice mata in ji ɗanta Muhammadu Sageer."

Tayi dariya ta amsa tace "Shi kenan zan gaya mata sai da safe Allah Ya tsare hanya amin."

Ya amsa shi ma da amin.

Nimra kwance a ɗakinta akan gado. Idanta a kan wayarta da ke haske da wani hoto da ya kulle mata zuciya gabaɗaya. A jikin hoton Muhammad ne da Maryam zaune a wani katafaren hotel suna cin abinci suna yi wa jun dariya. A hankali tace "Ko dai wannan shi ne dalilin da ya sa ya canja min gabaɗaya bayan waccar maganar?" Ji tayi ma numfashinta ya tsaya cak na ɗan lokaci, sannan ta lumshe ido,zuciyarta cike da wani irin raɗaɗin kishin da wuce misali.

Ƙawarta Fadila ce ta turo mata da hoton ta watsapp ɗauke da jimla ɗaya "Ga abinda kika jima kina tambayar kan ki me yasa...ga dailin nan yanzu." Cikin ɗan ƙanƙanin lokaci Nimra ta miƙe tsaye ta fita daga cikin hayyacin ta. Zuciyarta na raya mata kar ta bar wannan maganar haka ta ɗauki mataki kafin lokaci ya ƙara ƙure mata.

"Koma wacce wannan zata gane bata fi ni komai ba,kuma zan koya mata darasin da ba zata taɓa mantawa da shi ba." Ta faɗa muryarta cike da tsawa da kuma rawar zuciya.

Tuni muguwar ƙwaƙwalwarta ta fara lissafo mata dabaru iri-iri. Ba ta ga wannan a matsayin babbar barazana a soyayyar ta da Muhammad da ta riga ta ɗaure ta gama ta riƙe ta a cikin rayuwarta ba.

Dare ya ja sosai amma Nimra bata iya bacci ba. Ta jawo littafin rubutunta ta fara rubutu a ciki. 

Washegari da safe,ta farka a makare amma abin farko da ta yi shi ne kiran Farida da ta shaida mata wannan labarin da ya hana mata sukuni.

Tana ɗaga wayar tace "Ina son a nemo min wacce yarinyar nan kuma ina ne gidansu."

"ki nutsu mana Nimra na san halinki da kyau yanzu sai kiyi abinda zai zubar miki da mutunci da ma na Daddy ga shi kina gani zaɓe ya taho."

Dariya mai sanyi Nimra tayi tace "Farida wannan ba magana ba ce ta mutunci. Wannan magana ce ta mallaka,magana ce ta Muhammad nawa ne mallakina ne,kuma ita yarinyar da take son shigowa rayuwar mu dole ne in nuna mata bata kai ba,bata kuma isa ta shiga tsakaninmu ba. Muhammad rayuwata ne."

"To na ji bani awa biyu zuwa uku zan sa a binciko miki ainihin wacce ce ita."

"Ina jiran ki Farida, ina tsakanin rayuwa da mutuwa ne."

Burin Nimra shi ne ta soki Maryam ta hanyar da ko a gaba zata ji tsoron kusantar Muhammad gabaɗaya.

Cikin ƙanƙanin lokaci aka gano mata wace ce Maryam da wurin aikinta ma.
*

Zaune take kan kujerarta tana aiki tuƙuru wasu takardu take dubawa. Peon ne ya kawo mata wani ƙaramin kwalli nannaɗe da wani ƙyalle mai kyau. A ranta ta ɗauka kyauta ce aka kawo mata ko kuma ma Muhammad ne ya aiko mata da shi. Buɗewa tayi a hankali wani hoto ta hango ko da ta zaro hoton ita ce da Muhammad a wurin cin abincin nan a hotel san da suka je cin abincin nan,tare da wata ƙaramar wasiƙa da aka yi rubutu da jan alƙalami.

"kada ki kuskura ki sake kusantar wanda ba na ki ba. Wannan farkon gargaɗi ne."

Maryam ta tsaya cak! Tana juya takardar a hannunta zuciyarta ta buga da ƙarfi. Ba ta san daga inda wannan saƙon ya fito ba,amma ta fahimci kamar akwai wata inuwa da ta riga ta fara bin sawunta."

Hoton ta jujuya da kyau ta ajiye a gefe, ta sa hannu ta kama haɓarta ta shiga tunani wacce wannan take mata barazana da wannan hoton? Tsaki tayi ma ta ajiye batun a gefe ita yanzu so take yi ta je gidan Paul ba za a rasa samun wani bayani daga gidan sa ba ko da baya nan amma ai ba za a rasa wata tsohuwar ajiya ba amma shin Smith zai kai ta gidan Paul ɗin?

Akwai haɗari ta sani amma dole sai tayi don wannan lamarin an soma shi ne tun kan ta san kan ta ma.

*

Cafe ɗin cikin ofishin ta shiga ta zauna dama ta turawa Smith saƙon ya same ta a nan. Ta buɗe littafin rubutun ta amma ta kasa rubuta ko da kalma guda a ciki sai wasa take yi da biron hannunta kamar yadda zuciyarta ke kai komo.

Smith ya sa hannunsa biyu ya tafa a kan fuskarta, a dan firgice ta juyo tana kallon sa. "Ka bani tsoro Smith."

Zaunawa yayi yana dariya . "Wasa nake miki naga kin nutsa can kina tunani. Me kike nazari ne?

"Paul Stone!"

Ya kalle ta da kyau kafin yace "Wai baki haƙura ba Maryam?"

"Kai ma ka san ba zan haƙura ba ai."

"Maryam why sai ni?"

"Saboda wannan fuskar taka tana gaya min akwai sauran bayanin da baka gama gaya mini ba."

"Maryam a halin yanzu bacci ya kamata kiyi don da ganin cikin ƙwayar idanuwanki baki bacci ba kwana biyu."

"Ban rufe su ba,kuma ba zan rufe ba sai ka gaya min abinda nake son ji."

"Maryam bamu da komai sai inuwa kawai."

"Smith abokina,ba zamu ci gaba da bin inuwa kawai ba. In har mu na son sanin ainihin abinda ya faru da Paul dole ne sai mun je  wurin da za mu  samu amsar tambayoyin mu."

Ya ɗaga gira ya kallon ta. "Wanne wuri kenan?"

"Gidansa."ta faɗa tana kallon cikin idanuwansa. "Ina son ka kai ni can gidansa. Ina son na ga kayan aikinsa,kwamfutarsa,teburinsa,takardunsa...."

"Maryam kin haukace? Kina gaya mana mu kai kan mu gidan zaki ne. Ba kya tsoron masu bibiyarmu su samu galaba a kan mu?"

"Ban damu ba. Na shigo aikin nan ba don ina tsoro ba sai don ina son na bayyana gaskiya."

"Maryam..."

"Smith don Allah. Ina ji a jikina akwai abinda zamu samu."

"Ina tsoro."

"Ba komai ina tare da kai."

"Yaushe?"

"Cikin dare."

Ajiyar zuciya ya sauke ya na kallonta ya kuma ɗauke kan sa ya ce ban san gidansa ba amma akwai abokinsa Godwin zan same shi ya gaya min kwatancen sai na gaya miki muje amma ba yau ba."

"Kana ganin zamu iya yarda da wani bayan kan mu?"

"Zamu iya ɗaukar risk."

"Alright zamu yi. Ina son na shiga rayuwarsa kamar yadda ya bari. Paul yana kan wani babban abu ne kafin ya ɓata. Idan kuma mun ce zamu bibiyi rahotannin hukuma ba zamu samu komai ba don a ko ina akwai azzalumai."

*

Smith ya lullube fuskarsa da facemask baƙi ,ya sanya baƙin gilashi ya rufe idanuwansa. Wayarsa ya zaro daga aljihunsa ƴar ƙaramar keypad ya danna wata lamba ya kira ana dagawa yace "Ina bakin shagon."

Ban san me aka ce masa ba dai ya shiga shagon. Ya tarar da wanda ya je gani kan kujerar roba ,yana shan sigari,yana wasa da wayarsa.

"Good afternon" smith ya faɗa cikin nutsuwa,ya zauna ya zame gilashinsa ya ajiye a gefe kan teburin.

Godwin ya ɗago a hankali,yana kallon Smith daga ƙasa zuwa sama yana tantance shi. Sannan yace "Afternoon. Waye kai?"

"Smith.ina neman wani ne da ake kira paul Stone. An gaya min kai da shi aminai ne."

Wani murmushi mai cike da raini Godwin ya saki. Ya maimaita sunan "Paul Stone? Hmm..tsohon abokin ne amma me yasa kake tambaya?"

Smith ya jinjina kan sa,ya ciro littafin sa na rubutu ya yi rubutu ya kalli Godwin yace "Ina son ka bani adireshin sa ne kawai."

Godwin ya kwantar da sigarinsa,ya jingina da kujera yana shafa gemunsa yace "kai ɗan sanda ne?"

"Aa." Smith ya amsa da sauri. "Ni ɗan jarida ne. Ina bincike ne a kan  Paul ne saboda gudunmowar da ya bawa jarida ina son mutane su san shi."

Godwin yayi shiru na ƴan daƙiƙu,sai ya yi murmushi wanda bai kai zuci ba. "Paul baya son baƙi....amma... sai ya lumshe ido sai kuma ya ce "For a little token,zan iya gaya maka inda yake da zama a wancan lokacin."

Tuntuni dama Smith ya gane Godwin ba aminin arziƙi ba ne don akwai ma'anoni a cikin maganganunsa. Yana jin akwai almar tambaya akan Godwin.

"Baka da matsala,zamu baka ko nawa kake so." Ya faɗa cikin dabara.

Cikin magana irin ta area boys ya kalli Smith da turanci yace masa "look my friend be careful where you dig. Paul's enemies are not the kind you want to meet. Even me." Yayi dariyar mugunta ya ci gaba "i dey protect myself."

Smith ya gane ya shigo cikin wata cakwakiya shi ma. Yana cikin yanayin da zai iya kawo mai haɗari. Amma haka ya kalli Godwin cikin ido yace "I'll take my chances . Kawai ka gaya min adireshin."

Godwin ya ɗaga kafaɗa yace masa "Rubuta." Ya gaya masa adireshin shi kuma ya rubuta a cikin littafin na sa. Godwin ya ce da shi "Gashi nan na baka. Amma kar kace ban gaya maka ba."

Smith ya miƙe  zuciyarsa na bugawa . Yana jin wannan adireshin zai kai su ga wata gaskiyar  da suke nema ko kuma cikin haɗarin da basu taba zata ba.Ya bashi kuɗi kamar yadda ya buƙata.

DARE

Smith da Maryam na daga gefe a tsaye daga can ɗaya ɓarin na titi suna kallon ƙofar gidan Smith. Dare ne baka jin komai sai kukan karnuka da kuma hasken fitilu unguwar ma babu mutane sosai shiru layin. 

Smith ya kalli Maryam yace "Maryam kin shirya?"

Ta gyaɗa mai kai tace "Muje."

"Da zarar fa mun shiga ba gudu ba ja da baya."

Duk da zuciyarta na bugawa kamar ana buga ganga sai da tace da shi "Na shirya."
Smith ya fitar da maɓallin kwaɗo ya ɓalle ƙofar. Ƙarar buɗe ƙofar tayi wani irin ƙara mai sanyi da ya sanya suka ji ɗan tsoro kaɗan suka kalli juna.

Suna shiga ciki Maryam ta kunna fitilar wayar ta ganin cikin da duhu. Gidan a cike yake da ƙura ga yana ta ko ina. Tari ta yi ta sa hannu ta toshe bakinta tana kallon bagon  falon.  A hankali ta isa kusa da teburin Paul akwai laptop a kai wadda ta sha ƙura.

"Anya kuwa Smith sun san da wannan laptop ɗin kuwa?,Murya na rawa ta ce Smith ka kunna mu gani.

Smith ya matsa ya kunna laptop ɗin. Tana gama kamowa ya ga hakan nan ana rubutu a jiki an sa masa "WHO ARE YOU?"

Maryam ta yi baya da sauri ,zuciyarta tayi wani ɗan tsalle . Smith...wannan...waye ya rubu..."

"Calm down ba wani abu ba ne. Laptop ɗin is hacked suna yin haka hackers ana kallonmu. Bamu da isashen lokaci muyi sauri muyi  abinda zamu iya mu tafi kafin  a zo a same mu.

"Haka ne." Nan suka dinga tonu takardu tsofaffi fila-fila suka yi wa ma'ajiyar Paul har ta sare sai kuma ta buɗe   dirowa ta hango wata takarda da wani hoto. Ta jawo ta riƙe a hannunta tace "Smith zo ka gani wannan hoton tsofaffin manyan ƴan kasuwan nan ne kamar da kuma Sana...." tayi shiru jin kamar motsi bayan nasu a ciki gidan.

Smith ya tsaya cak ya na kallon inda suka ji ƙarar ya kalli Maryam da tuni idanuwanta sun firfito waje tana kallonsa a tsorace.

Hannunsa ya saka ya sa a kan bakin sa alamar tayi shiru kar ta yi magana.

Takardar da hoton ta nannaɗe ta cusa a cikin rigarta da sauri. 

"Smith."

"Ki tsaya a nan." 

"Aa kar ka bar ni a nan ni kaɗai Smith mu je tare..." wani ƙarar sautin ta kuma ji sai gata a gaban Smith da sauri ta riƙe hannunsa gam-gam.

Smith ɗin ma a tsorace yake amma haka ya dake ya sa hannunsa biyu kan bakinsa alamar kar ta kuma magana.

Inuwa suka gani ta bayyana a cikin ɗakin, ba a ganin fuskar amma mutum ne a tsaye kakkaura da shi.

Maryam ta saki wayarta a ƙasa don tsoro ta saki ihu. 

Smith ya ce "Maryam!"

Tsugunnawa tayi ƙasa ta ɗauki wayar hannunta na rawa ta kuma kunna ftilar amma bata ga kowa ba suka kuma haskawa.

"Smith mu tafi don Allah."

Smith yace "Maryam tsaya ba kya jin warin gas na tashi?"

Idanuwanta ta kwalalo waje tace "Am sorry Smith ni na jawo maka."

"Maryam mu fita daga nan."


Basu kai ga fita ba aka kashe fitilar dake haska ragowar wurin tuni duhu ya lullube ko ina. Maryam na iya jiyo bugun zuciyarta a kunnen ta. Sai kawai ta ji  ihu daga sama. Smith ya yi tsalle ya kare ta,yayi da wani abu mai kaifi ya bugi bango.

Wani mutum ne ya fito daga wani ɓari na gidan ya tsaya a gabansu tsam fsuskarsa a rufe take da wani baƙin kyalle . Bai yi wata magana ba kawai ya janyo wuƙa a ƙugunsa ya kai wa Maryam hari.

Smith ya yi saurin dakatar da shi ,suka fara kokawa a cikin duhu,ƙarar ƙarfe na buguwa da bango ko ƙasa.Tuni Maryam ta takure a gefe guda tana neman lambar wayar Muhamamd shi ne kaɗai ya faɗo mata a ranta. 

Aikuwa cikin sa'a ta same shi nan tace mai "kai taimaka mana muna cikin matsala zasu kashe mu. "

"Kina ina Maryam ke da waye?"

A firgice ta gaya mai adireshin ta kashe wayar. Fitilar  wayar ta haska nan ta ga Smith na riƙe da hannun maharin,amma bai yi aune ba ya wafce hannunsa cikin azama ya soka  wuƙar  a gefen cikin Smith.

"Smith" Maryam ta faɗa da ƙarfi." Da gudu tayi wurin shi amma maharin yayi tsalle ya fice ta taga.

Smith ya durƙasa ƙasa hannunsa riƙe da wurin da aka soka mai wuƙar jini na zuba kamar an yanka kaza.

"Maryam.." ya faɗa da ƙyar cikin ƙarfin hali ki tafi ,ki gudu zasu dawo na ji kamar an sa gas yana likin Maryam go save yourself."

"No! No! Smith ba zan bar ka ba. Tare muka zo tare zamu tafi." Ɗan kwalinta ta saka ta danne wurin da jinin ke zuba tana hawaye. "Ba zan bar ka ka mutu ba Smith."

Tashi tayi da ƙyar ta samu ta lallaba ta ja Smith ta soma fita da shi daga gidan ya mata nauyi amma haka take jan sa tana kuka tana jan numfashi kafin su ƙarasa fita ya suma.

Suna fita gidan ya tashi ji kake boom ƙara mai rikitarwa. Faɗuwa tayi a ƙasa ita da Smith ɗin duka tuni jikinta ya soma karkkarwa tayi kaca-kaca da jinin Smith. Da tuni suma yanzu sun ƙone a cikin wannan gidan? Tuno hakan kawai na sa ruhinta ya soma rawa. 

Ji tayi kamar magana a bayansu haka ana "Ku nemo su kamar fa sun fito basu ƙone ba boss ba zai bari ba." Tana jin haka kuwa ta zare takalmanta a hankali ta dinga jan Smith daga tsallake suka raɓe a  bayan wata bishiya mai yalwar ganyayyaki. Daga nan tana kallan yadda tiƙa-tiƙan mazan ke nemansu a cikin duhu. Kawo yanzu tana cike da da na sanin kin bin shawarar Smith ga shi yanzu ta yi sanadin da aka soka masa wuƙa. Da sauri ta kama pulse ɗinsa taji tana harbawa suma yayi. A tsorace take sosai.

Ta gama karaya cewa yau kam ba iya Smith ba ita kanta ba zata fita daga wannan wurin da ran ta ba.

Sai dai ƙarar mota ce ta shigo layin ta kasa kunne tana jin yadda motar ke antaya gudu.

Maharin kuwa juyawa yayi ya kalli ɗaya abokin nasa yace "Kai waye yake shigowa nan?"

Motar kuwa tsayawa tayi cak a gaban gidan Paul da ke kamawa da wuta. 

Muhammad ya fito daga cikin motar da baƙar jacket a jikinsa ,hannunsa riƙe da ƙaramar bindiga yana kallon yadda wutar ke ƙara girmama. Tuni ya ji zuciyarsa ta tsinke a tunaninsa Maryam ta ƙone a ciki. 

Juyawa yayi a fusace ya kalli maharan guda biyu yace "Ina Maryam? Me kuka yi mata azzalumai?" Ya nuna musu bindigar hannunsa.

Ɗayan ya gane shi ya yi tsit. Ɗayan kuma yana ƙoƙarin yayi magana sai kuma ɗayan ya riƙo hannunsa yace masa "Mu gudu wannan ba sa'anmu ba ne."

"Amma waye shi ɗin?"

Muhammad ya saki harbi a iska. Maryam ta kiɗime ta saki ihu cike da tsoro.

Da Muhamamd da maharan inda suka ji ihun suka kalla bayan bishiya.

Tuni suka soma musayar wuta a junansu. Wata mota ta kuma shigowa ita ma. Bouncers ne a ciki da bindigu. Ba sa son harbin Muhamamd su abinda suke so Maryam ce. 

Muhammad ya lura suna da yawa kuma suna da makamai kawai ya yanke shawarar komawa cikin mota harinsa shi ne ya je inda Maryam take.

Yana shiga ya yi ribas kamar zai fita ne. A nan suka daina harbin dukansu suka tsaya kallonsa. Basu yi aune ba ya ci wani burki ya afka ciki da gudu daidai bishiyar ya tsaya ya fito ya tsaya a gaban motar ya ga Maryam duk tayi hurjajjan ta fita daga hayyacinta.

"Maryam ku shiga ciki."

"Ya suma."

"Waye?"

"Smith,abokin aikina tare muka zo yana ƙoƙarin ceto na suka soka mai wuƙa a ciki."

"Maryam sau nawa na gaya miki ki bar wannan taurin kan." 

"Muhammad mu kai shi asibiti don Allah"

Zo ki kama bindigar nan.

Ta zaro ido ta girgiza mai kai tace "Ba zan iya ba."

"Maryam...." ya kira sunanta da wani irin tsawa.

Tashi tayi ta amsa bindigar ta na kallon maharan guda uku suma da bindigu a hannunsu suna kallonta suka bushe da dariya. 

Ta haɗiyi yawu makwat ta na kallon su ita ma.

Muhammada ya ciciɓi Smith ya saka a bayan mota.

"Shiga cikin mota."

Da gudu ta zagaya ta shiga.

Shi ma ya shiga yana kallonsu suna kallonsa. 

Yana jan taku ɗaya suka sa harbi sun kuma tare hanya.

Ya gama yanke shawarar ta kansu zai bi ya wuce.

Ya bawa motar wuta ya fige motar da gudu. Ganin da gaske kan su zai bi ya sa suka dare gefe ya fice daga layin.

Na cikin motar yace "Ku shigo mu bi su ku shigo."


Suka shiga sai dai ko mai irin motar Muhammmd ba su gani ba. Dole suka kama hanya suka koma.

Muhamamd kuwa na ganinsu. Dan laɓewa yayi a wani lungu don ya san zasu biyo shi ɗin.

"Za mu kai shi asibiti mafi kusa. Miss ki daina kuka ki rufe wurin da kyau jini ya daina zuba."

Daman ta sa ɗankwalinta haka ta kuma dannawa tana share hawayenta ."Don Allah ka yi sauri,numfashinsa yana sauri."

Motar ta kuma ketare titi cikin gudu,fitulun titin suna wucewa kamar walƙiya.Har sai da suka isa cikin asibitin.Muhammad ya taka birki,ya fito daga motar cikin hanzari. 
Da sauri ya shiga ciki yace "Emergency!"

Ma'aikatan lafiya suka fito da gado mai taya ,suka ɗauko Smith suka saka shi a kai.Marayam ta bi bayansu da gaggawa ,tana kuka da addu'a a cikin ran ta.

"Ya Allah ka cece shi." Ta faɗa da murya mai rauni da karaya.

Muhammad ya tsaya a bakin ƙofa,zufa na keto masa duk da sanyin da ake yi. 

Kallon Miss yayi yace "Maryam...kar ki damu in sha Allahu za a ceto shi. Ki yi imani."

Kallonsa tayi idanuwanta cike da hawaye. "Na gode da ka zo ka taimaka mana."

Wayarta ta ji tana ringing ta manta ma da wayar a cikin aljihunta , zaro wayar tayi daga cikin aljihu. Sai dai kiran ya katse. Sai kuma saƙo ya shigo.

"WANNAN GARGAƊI NE KAWAI. IN KUMA BA KI BAR BINCIKEN BA GARGAƊI NA GABA SAI YA FI WANNAN."

Jikin Maryam yayi sanyi. Ta juya ta kalli Muhammad. 

Maryam ta zauna a kujerar bakin ɗakin Tiyatar. Hannunta har yanzu akwai jini a jiki. Zuciyarta na rawa,idan tana kallon ƙofar ɗakin da aka rufe. Muhammad ya tsaya a tsaye daga gefe kamar mai gadin ɗakin. Hannunsa cikin aljihun wandon sa,idanuwansa na bin ko wanne motsi kamar mai shirin duk wani haɗari.

Bayan awa ɗaya aka buɗe ƙofar ɗakin, likitan ya fito yana cire safar hannu ya ce "Ku ne kuka kawo shi?"

"Eh." Maryam ta faɗa da sauri tana miƙewa. "Yaya yake?"

Likitan yace "Mun dakatar da zubar jinin. Wuƙar ta kusa taɓa masa zuciya amma bata kai nan ba. Yanzu mun maida shi ICU ,amma har yanzu bi farfaɗo ba. Yana buƙatar kulawa sosai da hutu."

Maryam ta ji wani nauyi ya sauka daga zuciyarta. Ta dafe ƙirjin ta tace "Alhamdu lillahi."

"Duk wannan abin saboda ni ya faru da Smith. Da ban ce muje ba da ƙila yana gidansa a kan gadonsa yana bacci."

Muhammad ya gigrgiza kai yace "Kar ki ɗora laifin hakan a kan ki. Duk wanda ya ke son ganin gaskiya ta bayyana, dole ya fuskanci haɗararruka a hanya. Amma wannan ba zai sa ki karaya ba. Ya zame miki wani tsani da kwarin guiwa wurin ganin kin cimma nasara shi ne ramuwar da za ki yi wa Smith."

Maryam ta kalle shi tace "sun ce min na daina wannan binciken."

Wannan yana nufun sun tsorata da ke ,kuma tabbas binciken ki yana kan hanya akwai wata manakisa da ake ɓoyewa."

"Nima na gamsu da hakan."

"Maryam,na tabbata akwai wanda ke ɓoye wani abu babba. Kuma ba za su yi ƙasa a guiwa ba, don ganin ba mu gano komai akan ku ba. Dole ne mu yi gaggawa kafin su kuma kawo miki wani harin."

Miƙewa tayi tsaye ta tsaya bakin ƙofar ICU. Idanuwanta cike da hawaye,amma ta daure ,lokaci guda kuma ta juya tace "To me za mu fara yi?"

"Zo ki zauna." Ya nuna mata wuri.

"Gaya min komai me ya faru a gidan Paul ɗin?"

"Kwanfutar sa muka samu muna buɗewa kuma anyi hacking ɗinta bamu samu komai a ciki ba. Sai wasu takardu su ma sun tsufa ba masu amfani ba ne ba sai....." sai kuma ta zaɓi da tayi shiru bata son ta faɗawa kowa komai yanzu ta sa a ranta ba zata dinga gaywa kowa komai ba."

"Sai me kuma?"

"Ba komai iya su kenan kuma sun ƙone a gidan Paul."

Wata ma'aikaciyar jinya ce ta tsaya a gabansu tace "Kece Maryam?"

Maryam ta ɗaga kai ta kalleta tace "Ni ce."

"Ok. Wani a waje yana son ganin ki."

"Wanne ne zai zo gani na a asibiti a wannan lokacin?"

"Ban sani na bai gaya min sunan sa ba. Yace akwai saƙon da zai baki."

Maryam ta kalli Muhammad ta kalli Nas. Muhammad ya ɗaga mata kai alamar taje.

"Ba matasala?"

"Zan biyo bayan ki na baki kariya."

Hanyar da Nas ɗin ta bi nan suka bi. A harabar asibitin suka tsaya.Wani mutum suka gani a tsaye sanye da hula mai rufe fuska da facemask.Ta matsa kusa, mutumin ya ajiye wata ƙaramar jaka a ƙasa sannan ya juya ya  bar wurin ba tare da yace uffan ba.

Maryam ta kalli jakar zuciyarta na bugawa.Ta bi bayan sa da kallo har ya ɓace

Sai kuma ta juya ta kalli
 Muhammad  tace "Me yake nufi?"

Muhammad ya sa hannu ya ɗauki jakar. Buɗewa yayi ya ga wani fayil ne a ciki da kuma takardu da wani USB drive da aka ɗora akan wata takarda.

"NA YARDA DA KE SHI YA SA NA BAKI WANNAN SHAIDAR."

Muhammad ya kalli Maryam ,idonsa na bayyana cewa lamarin ya fi yadda suke tunani. 

"Maryam muje na kai ki gida kiyi wanka ki huta."

"Uhm'uhm , ba zan tafi na bar shi ba. Tsoro nake ji kar naje a kashe shi."

"Maryam in kin tsaya ma ba za ki iya yi masa komai ba. Zan saka yarana su zauna in na gama shirina ma zan saka a dauke shi daga nan a kai shi wuri mai tsaro."

"Amma..."

"Ki yarda da ni."

Dole haka ta haƙura ya kai ta gidan amma ranta cike da fargaba da zulumin mai gobe zata haifar.

Yana sauke ta ya juya. Tun kan yayi nisa ya danna wayarsa ya kira wata lamba.

"Yallabai."

"Akwai aiki. Ina son a sauyawa Smith wurin zama a yau a daren nan ko Miss bana son ta san an sauya mai wuri. Ka gane abinda nake nufi dai ko?"

"Na fahimta Yallabai  yanzu zan yi yadda kake so."

Kit ya kashe wayar. Kaitsaye gida ya nufa a gajiye yake wanka yayi da ruwa mai ɗumi. Yana saukowa zai ci abinci a kan dinning mai aikin sa ya shigo da wata envelope ya ba shi.

"Daga ina?"

"Yallabai afuwa, na sha'afa ne ban baka ba. An kwana biyu da kawo wa baka nan yau kuma da na yi niyan baka sai ka fita."

Karɓa yayi ya ajiye ta a gefe. Sai dai ƙamshin turaren da ya ji a jiki ya ɗan ja hankalinsa ya san turaren amma ya kasa tuno na waye. 
Yana gama cin abincin ya sha shayi,Ya koma falo. Dama a gajiye yake sosai,bai taɓa artabu irin na yau ba shi yasa duk kan sa sai ciwo yake yi masa.

Envelope ɗin ya buɗe nan ya ci karo da hotonsa da Maryam a hotel ɗin nan da suka je cin abinci.  Da takarda a ciki.

"International Business man yana holewa da ƴar jarida. Wannan baban labari ne da in aka wallafa duniya zata yi Allah wadai da kai. Saboda haka kayi hattara ka fita daga harkarta."

Yana gama karantawa ya saki murmushi ko dogon nazari ba zai yi ba wannan Nimra Wazir ce. Ƙamshin turaren da ya ji ma na ta ne sai da ya karanta saƙon ya gane.

"Mata! Ba su da hankali."

A fili kuwa cewa yayi "Hoton nan yayi kyau,dama bamu yi hoto da ita ba." 

Ya so ya kira ta kuma sai ya ga dare yayi. Saƙo kawai ya tura mata a taƙaice.

"Nimra wannan wasan ya fi ƙarfin ƙaramin kan ki. In kin ga dama ki wallafa a shafin farko a jaridar gobe ina jira."

Yana aika mata ya ajiye wayar ya haura sama don bacci yake ji.

Ya so ya kira Miss amma sai ya ga dare yayi sosai gara ya bar ta ita ma ta huta don a tsorace take ga kuma harin da aka kai wa Smith  a gaban ta.Abu ɗaya ne ya ba shi mamaki kuma ya dame shi,meye dalilin da ya saka maharan suka ƙi yi masa komai?  Me yasa suka koma da baya da ganin shi?  a iya tunaninsa bai da haɗi da su bai ma taɓa ganinsu ba. Tambayoyi ne rututu a kan sa amma bai da amsar su bare mai ba shi amsar. Dole ya koma ya kwanta, addu'a ya fara yi kafin ya shafa ya kashe fitila ya kwanta.

*

Zaune take a kan wata ƴar ƙaramar kujera da ke cikin ɗakinta. Ta cure ta dunƙule a wuri guda tana zukar sigari. Launin idanuwanta sun sauya kala sun koma jajir da su saboda zuƙe-zuƙe. Ta gama kai wa linter lokacin da saƙon Muhammad ya iso mata. Tashi tayi da sauri cike da mamaki da fusata tayi wulli da wayar gefe guda tana sakin ihu. Irin ihun da sai da ya jawo hankalin masu aikin gidan da su kan su iyayen nata. Tuni baccin kowa ya ƙaurace yau Hajiyar gidan ta botsare jujunta sun tashi.

Har ƴar tseren shiga ɗakin ake tsakanin Daddy da Mummyn.

Aka bar masu aiki a ƙasa da leƙe da ɗage wuya.

Fitilar ɗakin Daddy ya kunna yana salati.

"My daughter! meye haka me aka yi miki me ya faru?"

"Me ya sa kike ihu Nimra?" Mummy ta tambaye ta.

Nimra kuwa da ta barbaza gashinta da hannu sai ta koma kamar wata sabon kamu. Tana share hanci tace "Daddy ko na mutu ko na kashe Muhammad ko na kashe yarinyar da ke son shiga tsakanina da masoyina. Wallahi Daddy da gaske nake yi in Muhammad bai zama nawa ba nima ba zan bari ya zama na wata ba, ba zan taɓa bari ba."

"Ya isa, shhhhh! Ya isa nutsu,nutsu Baby ba wanda zai raba ki da Muhammad." Daddy ya faɗa yana shafa kanta.

A hankali da wayo da dabara suka lallabata suka kai ta kan gado. Mummy abin duniya ya ishe ta, ta zauna a gefen Nimra tana shafa kan ta kamar zata yi kuka ita ma.Daddy da kan sa yayi mata allurar bacci.Suna nan har baccin ya ɗauke ta. Tashi suka yi suka kashe mata fitilar suka fita.

Kowa yayi cirko-cirko a tsaye. Mummy ta takarkare ta sakar musu wata iriyar tsawa tace "Munafukai ku koma inda kuka fito kun wani tsaya gulma." Ai ƙafa mai na ci ban baki ba tuni suka yi ta kan su don sun san ba ƙaramin aikinsu ba ne su koresu ko a gana musu wata azabar.

A cikin ɗaki kuwa Mummy ta kalli mijinta Waziri cike da damuwa tace "Waziri , wannan abin fa ya fara isa ta hakan nan. Ko ka ɗauki mataki ko na biyo ta bayan gida."

"Zuwaira ki bi a hankali. Nan da kika gan ni ina sane da komai ba wai na naɗe hannu na tsaya a gefe ba ne. Akwai lokacin da nake jira. Shi Sanata da kuke gani bai isa ya hana Muhammad ko saka shi ba hasalima ba sa magana ko shi Sanata bai san ranar ƙarshe da ya ga Muhammad ba. Yanzu kuma siyasar nan ta sako mu a gaba in ba gamawa aka yi ba ,ba zamu samu sauƙi ba. Ina son hankalinmu ya kwanta ne na san yadda zan mai ya aure ta."

Ajiyar zuciya ta sauke ta sa hannu ta kulle fuskarta kamar zata yi kuka don tausayin ƴar ta tilo mafi soyuwa a gare su.

*

Da sauri na shige ɗakina saboda bana son Mama ta san ma na dawo bare ta ga jinin da ya ɓata min jiki hankalinta ya tashi. Sosai na dirje jikina saboda yadda jini ya kama jikina sai ƙarnin jini nake yi ƙyanƙyamin kaina na dinga ji.

Na jima kafin na fito na sauya kaya. Tunani na faɗa kan halin da Smith ya ke ciki. Gabaɗaya na koma tunanin shin waye ya sanar musu da zuwan mu gidan? Ko daman dai ana bibiyarmu ko kuma suna waje dama suna jiran isowar mu? Ba wai arashi ba ne zuwan na su dama sun shirya kashe mu ne. Wai ma shi wannan Paul Stone ɗin wanne sirri ya gano ake bibiyar case ɗin sa haka?
 Tonowa tayi da hoton da ta ɗauko kuwa ta tashi da sauri ta janyo dirowa ta ɗauko hoton. Kulle ɗakin tayi da sakata ta koma kan gado ta zauna a tsakiyar gadon ta ajiye hoton. Hoton ta ƙura wa  ido da kyau tabbas manyan ƴan kasuwa ne a wancan lokacin wanda duniya ta san su sosai. Amma ta kasa tuna sunansu. Wayarta ta janyo amma sai ta ga ta mutu sai a lokacin ta tuna bata da carji. Sauka ta kuma yi ta saka wayar a caji ta koma ta zauna, ta juya bayan hoton nan ta ga sunansu da kuma shekarar da aka yi hoton. Ta tuna a shekarar aka yi wata babbar fallasa a kan wasu manyan mutane  a jihar masu aikata manyan laifuka da sunan su ƴan kasuwa ne har ma aka yi nasarar kama su.... zuciyarta na ƙara ingizata akan ta nemo laifin da suka yi daga lokacin ne zata fara warware zaren.
[9/11, 8:35 PM] Ummulhair S Panisau: RUFAFFEN DUMA
Ummulkhair S Panisau.
(khairatup)
Karamci Writers Association.
wattpad:Khairi_Muhd.
Arewabooks:Khairatup01

14

*

Da sauri ta kuma sauka ta ɗauko jakar nan da aka kawo mata ta ajiye a gefenta. Hannun ta har rawa yake yi wajan buɗe kwamfutar ta. Kunnawa tayi ta. Tana ta jijiga jikinta har ta samu wayar ta kunnu. 

Sunaye biyu ta rubuta. *Alhaji Sule Bako da Chief Henry Okoro* tuni aka jero mata jawabai a kan su. 

"Shahararrun ƴan kasuwa  masu hannun jari a masana'antu da kamfanoni daban-daban waɗanda aka kama shekaru huɗu baya bisa zargin safarar yara mata. "
 Maryam ta koma da baya ta sauke ajiyar zuciya. Jakar gefen ta ,ta janyo ta buɗe. Fayil ɗin ta fara zarowa ta kuma ɗauko USB ɗin ta saka a kwamfutar ta jona. Hotunan mutane biyun ne aka ɗauka ba tare da sanin su ba , sai hotunan yara ƙananu ƴan mata da ma manya da yara maza. 

Kenan sune mutanen da Paul yayi bincike a kan su ?  Sun kasance manyan ƴan garkuwa da mutane  suna safarar yara daga ƙauyuka zuwa birane , wasu kuma ana kai su ƙasar waje. Paul ne ya bankaɗo wannan sirrin har ta kai ga aka kama su sunansu ya bazu a ƙasar duk da ana zargin ba su kaɗai ba ne da wasu amma sun ƙi faɗar su da waye. Fayil ɗin ta kuma duba wa, hotunan yaran da aka ceto,da rahotanni na shari'ar. Sai a lokacin ta tuna ta kuma jawo jaridar da aka yanka wani sashi a ciki aka adana. "AN SAMU SHAIDU AKAN WAƊANAN ƳAN KASUWAR NE TA HANYAR WANI WANDA BA A SAN SHI BA." Ta fito da idanuwanta waje tace "Kenan Paul ne a lokacin wanda ya ɓoye kan sa?"

Ta kuma dubawa nan ta ga jerin sunayen da aka rubuta masu sa hannu a lamarin amma ba a wallafa su ba kuma ba ayi shari'a dasu ba bare a kamasu ta tambayi kan ta "Why?"

Cike da tsoro ta ce "Kenan waɗanda ba a kama ba ɗin suna da sa hannu da ɓacewar Paul ko kuma bai haƙura ba ya ci gaba da bincike a kan su? Wataƙila ma sune yau suka aika masu  maharan dan su kashe su.

Ta gama tsayarwa a cikin ranta,dole ne ta ga waɗanan mutanen biyun a gidan yari, zata je ta ji ta bakinsu da kanta.

Amma ta san ba za a bata damar ganinsu kaitsaye ba sai tana da takardar izini daga kotu.Ta hanya ɗaya zata samu. Muhammad zuciyarta ta raya mata. Nan da nan ta ja wayar ta soma nemansa amma bai ɗaga ba. Sai a lokacin ta tuna dare yayi sosai don ita bata yi bacci ba baya nufin wasu ma ba su yi ba. Haka ta haƙura ta tattara komai ta adana ta kwanta cike da tunani kala-kala.

Da safe ta shirya. Idanuwanta sun kumbura saboda rashin bacci. Ko da Mama ta gan ta sai ta kalle ta tana son tayi mata magana sai kuma ta fasa don ta san ko ma tayi mata babu abinda zata ji daga ciki kuma ba zata bari ba,har ma ta fi mahaifinta taurin kai da ƙarfin hali. 

"Barka da safiya Mama."

"Barkanmu Maryamu. An  fito da wuri haka?"

"Mama aiki muhimmi." 

"Ai kullum a haka kike. Zauna ki karya kafin ki tafi"

"Mama in naje zan ci  a cafe."

"Maryam...."

Jakarta ta sura tayi waje tana "Mama in na dawo zan ci." 

Mama ta girgiza kai cike da taƙaici. Ta manta ranar ƙarshe da suka zauna ita da Maryam suka yi hira ko magana mai tsayi. A kullum aikin ta ne prority ɗin ta. A lokuta da dama ma sai ta dinga tunanin anya kuwa bata yi wauta a barin Maryam ta faɗa harkar jarida ba?    

*

Adaidaita sahun bai tsaya a ko ina ba sai a ƙofar gidan The Muhammad Sageer. Ta biya shi kuɗinsa ya tafi.

Wayar ta, ta zaro daga cikin jakarta ta kira layinsa. Kamar zata tsinke sai kuma aka ɗaga.

"Miss!"

"Ina ƙofar gidan ka ,ina da buƙatar taimakon ka da gaggawa."

"Miss ba kya gajiya da janyo fitina? Yau kuma meye?"


"In shigo muyi magana ko in ta tsayawa a nan waje?"

"Oh! Bari a shigo da ke." Ya faɗa yana ajiye wayar.

Bata jima ba aka buɗe mata gate. Bata shiga ciki kaitsaye ba, inda suka zauna rannan ta shiga ta zauna. 

Kusan minti goma tana zaune wuri guda tana ta saƙe-saƙe,bata lura da zuwan sa ba kawai kofin shayi da plate ɗin chips da gashashiyar kaza ta ga an ajiye mata a gaban ta.

Ta ɗaga kai ta kalle shi.

"Eat. Wannan farar safiyar na san baki karya ba kika fito. Fara karyawa tukunna sai muyi magana."

Bata yi masa musu ba daman cikinta na kiran chiroma rabonta da abinci ma ta manta. Haka ta cire fulako ta ci abincin kuma ga mamakinta tas ta cinye ta sha tea ɗin harda gyatsa. 

Ya ɗago kan sa daga danna wayar da yake yi yace "Ko ke fa.Yanzu yaƙi zai fi miki sauƙi."

Tayi murmushi kawai. 


"Ina jin ki me zan miki?"

"So nake ka shigar min gaba. Ina son shaidar izinin zuwa gidan yari don ganin Alhaji Bako da Henry a jail yau."

Gabaɗaya hankalinsa ya tattaro ya maida kan ta. Yayi mata ƙuri da idanuwansa masu kaifi da ladaftar da masu kallonsa. Dole ta ɗauke kallonta daga nasa.

"Miss! Ina kike son jefa kan ki ne? Na ga kin ɗauki abin nan personal?"

"Eh na ɗauke shi personal, saboda mahaifina,saboda ƙasata da kuma talakawan da ake zalinta."

"Humm! Kina burge ni saboda jarumtar ki Miss. "

"Wai ba zaka iya faɗar suna na ba?"

"Miss ya fi miki daɗi. Sunan Mamana gare ki, so ina respecting ɗin mai sunan." 

"Ayya!. Allah Ya jiƙan ta."

"Amin, na gode."

"Muje ko?"

"Eh."

Bai wani sha wuya wurin samun takardar izinin ba.

Tana cikin mota yayi komai ya kai mata. In yana tare da Maryam baya barin securities ɗin sa su raɓe shi a ɓoye ma yake fita ko yau yana da aikin da zai yi mai matuƙar muhimmanci amma ya zaɓi ya zo ya taimakawa Maryam yarinyar na burge shi da jajircewar ta da son gaskiyarta bata karaya. Shi ma yana son ya gano abubuwa da dama waɗanda yake da zargi a kan su. 

"Na gode ,sai na dawo."

"Hey! Wait ke kaɗai za ki je ne?"

"Eh. Da wa zan je da?"

"Ni mana."

"Aa bana son ana ganin mu tare. Kai fa babban mutum ne da duniya ta san ka kar alaƙa da ni ya taɓa maka martabar ka."

"Ban tambaye ki ba.ko ki bari na raka ki ko ke ma ki haƙura don ba zan bari ki je ke kaɗai ba,musanmman ma bayan abinda ya faru da ku jiya, bare kuma yau da kike shirin zuwa gidan yari cikin manyan masu laifi."

Tayi nazari kuma ta gamsu da bayanansa a halin da take ciki yanzu tana da buƙatar garkuwa.

*

Babban gidan yari na Mando suka nufa. Gidan yarin yana daga gefen titi ne a gefen babban titin da ke kai wa filin jirgin sama,yana tsare da katanga mai tsaho da kanti na tsaro.

Jami'ian DSS suka raka su har cikin ɗakin baƙi.Ɗakin yana da gilas a tsakiya,inda ake magana ta waya da waɗanda aka tsare.

Muhammad ya kalle ta yace "Ba zan shiga ba ina nan."

"Na gode." Ta faɗa akan leɓɓanta a hankali.

Tana nan zaune suka shigo. Dukaninsu cike da gajiyawa a tattare da su da rashin kwanciyar hankali. Jikinsu sanye da rigunan gidan yari. Maryam ta daidaita nutsuwarta ta ɗauki wayar ta saka a kunneta tace "Suna na Maryam,ɗaliba ce ni. Ɗalibar jarida na zo ne akan wani project akan wani ɗan jarida da ya ɓata ,mai suna Paul Stone."

Alhaji Bako ya saki murmushi  ya maimaita sunan "Paul Stone... jarumin da ya tarwatsa harkokinmu. Na ji daɗin ganin har yanzu akwai  masu sha'awar abinda ya aikata har ba a manta shi ba, kamar yadda mu ma bamu manta shi ba."

Da wani irin kallo Chief ya kalli Maryam yace "Kin zo neman gaskiya? To ki kula yarinya. Paul ya bi wannan hanyar yanzu yana ina?"

Cike da ƙarfin hali Maryam tace "Na san abinda kuka aikata. Na ga hotunan yara ƙananu da kuke safararsu. So nake na sani yana raye ko ya mutu?"

"Ba mu sani ba, ba mu muka sa aka mai wani abin ba, kamar yadda kike gani mun yarda da hukuncin da aka yi mana. Sai dai ki nemo sauran da suke waje suna rayuwarsu mu muna nan muna girbar abinda muka shuka. Ki tambayi waɗan da suke da iko a gwamnati da kasuwanci. Paul ya bankaɗo sunayensu,amma bai kai ga fallasa su ba."

Zuciyar Maryam ta buga tabbas ta ga sunayen amma bata san su waye su ba.

Henry yace "Yarinya saurare ni da kyau, nan da kika gan mu hasali a killace muke amma muna da labarin komai. Da kin san su waye kike ƙoƙarin shiga gonarsu da kuwa baki yi dalilin da ya sa Smith ya kusan rasa ransa ba,Ki kula da abokanan ki.ki daina wannan binciken kafin ke ma ki zama labarin da za a rubuta gobe."

"To wai me yasa duka wannan ɓoye-ɓoyen?"

"Ki tambayi kan ki.Wanene ya fi jin tsoron abinda Paul ya sani? Ba mu ba ne mu kawai ƴan wasa ne da ake juyawa."

Numfashin Maryam ya tsinke a hankali ta gyara zama tace "Kuna nufin akwai wanda yake waje wanda ya fi ku haɗari?"

Basu ƙara magana ba jami'ai suka shigo suka ce lokacin ta ya ƙare. Aka maida su ciki ita kuma ta fita waje. Tare da Muhammad suka fita.

"Kun gama?"

"Eh mun gama."

"Bari na ɗauko mota."

Motoci take bi da kallo yadda suke wuce su, titin ya rabu biyu akwai wadda zata maida ka sabon titin Rigasa wasu koma na komawa Mando. Iska ke bugata kawai amma ba sanyin take ji ba zuciyarta ta ƙudurci sabon niyya.

"Ba zan tsaya ba." ta furta a hankali. "Inda Paul Stone ya tsorata ya tsaya da wannan gaskiyar ma ba zata fito ba. Zan kamala abinda ya fara." 

Ta kalli titin da zai maida su cikin gari a hankali take tunani a ranta "Waye Mastermind ɗin?"

"Kai ni wurin Smith."

"Miss! Ki yi haƙuri da ganin Smith na tsahon lokaci, na maida shi inda ba wanda ya sani kuma ba zan bari kema ki sani ba."

Maryam ta saki baki kawai. Kamar zata yi mai taurin kai sai kuma ta fasa tace "Kai ni Global Times."

"Zan yi hakan." 

*

"Wai ƙaramar yarinya ta shiga ta fita ta hana mu sakat a garin nan? Kun sa yin komai a kan ta?" Shehu ya faɗa yana kallon sauran abokan harƙallarsa.

"Tana da sa'a ne,amma bata fi ƙarfin mu ba. Ga shi yanzu Muhammad ya take mata baya yana mata aikin gadi koda mun so ba zamu iya yi mata komai a yanzu ba. "

"Ya kamata a ɗau mataki a kanta. Don da alamu wannan wata sabuwar Paul Stone ce ko ma nace ta fi shi naci." 

"Na yarda da hakan. Ni a gani na kawai a yi mata babban sharrin da ba zata iya fita ba."

"Yau fa taje gidan yari wurinsu Bako." Shagari ya faɗa.

Gabaɗaya suka amsa da "What?" 

"Ƙwarai ma taje. Don yarana sun gaya min."

"Me taje yi kenan?"

"Basu sani ba."

"Dole ne a tashi a tsaye in ba haka ba za a samar da matsala."

"Za ayi wani abu a kai in ji Wazeer."

"Na aika a ɗauko ɗaya ɗan jaridan da aka samu aka soka wa wuƙa. Amma an neme shi an rasa ,su kan su ma'aikatan basu san ya aka yi ya ɓace ba."

"Wannan aikin na mutum ɗaya ne. Kuma zamu yi maganinsa shi ma."

"A ajiye maganar maƙiya ma a gefe. Ya batun aikin nan an samo yaran kuwa? "

"An samo su amma gaskiya dai ana buƙatar ƙari sun yi kaɗan. Tun bayan wancan fallasar iyaye suke taka tsan-tsan akan kilace yaransu."

"To me kuke jira? Ai aiwatar da ɗaya aikin ta hanyar  kwamushe su,a rikitar da ƴan gari su  kwaso mana ƴan matan. Babu wanda zai zargemu."

"Daɗina da kai akwai ƙwaƙwalwa mutumina." 

"Wancan harƙar fa an gama?"

"Akwai tsaro a arear amma muna ta tsara yadda zamu yi mu haƙo kayan."

"Ya kamata, DSP, jibi makaman nan da kuɗaɗen zasu shigo a rabawa yara a ci gaba da gashi. Hakin ka ne ka kula da shigowarsu lafiya. "

"An gama Boss."

"Zaku iya tafiya. Taro ya tashi."

Haka duk suka watse daga wurin.

BIRNIN GWARI.

Ƙauyen Birnin Gwari kusa da kan iyakar Kaduna ne. Iska na kaɗawa, ƙananan yara na rawa a bakin wutar da aka kunna.Ƴan mata kuma suna zaune kashi-kashi suna hirar da ta shafe su.

Kawai sai jin ƙarar babura suka yi, wanan karon ƙarar ba ta babur biyu ko uku ba ce ƙarar baburan da yawa. Ji kake vrrrrrrrrrrrrrrm suka faɗo cikin ƙauyen  kamar guguwar hamada. Fuskar maharan na lulluɓe da farin ƙyalle,da bindigu a hannunsu.

Jagoransu yace "ku kwashe su gabaɗaya kada ku bar ko guda ɗaya amma ku tuna kar ku kashe kowa." 

Tuni kowa y firgita aka soma gudu ana ihun neman ceto ai kuwa jagoran ya saki harbi a iska aka kuma ruɗewa. Ƴan mata suka firgita,suka fara gudu,amma ƙarar harbin saman da yayi ya sa kowa ya tsaya cak a inda yake cike da fargaba da tsoro. Haka aka dinga saka ƴan mata suna hawa babur ko wann babur mace biyu ake ɗorawa cikin kuka da rawar jiki.

Haka suka kwashe ƴan mata ba tare da sun kashe ko sun daki kowa ba suka tafi suka bar su da hayaniyar kuka kawai.

Bayan tafiyarsu ,Dukansu suka zauna a ƙasa shiru kamar za a yi musu shari'a, ɗaya daga cikin mahaifin wanda aka ɗauka ya rarrafa ya zauna,ya dafe kan sa yana kiran sunan Allah cikin kuka.

Wani matashin saurayi ta miƙe yace "Ba zamu yi shiru ba! Sai mun sanarwa ƴan sanda ,sai mun bi sawunsu ko da kuwa  sahun zai kai mu dajin Falgore."

Kowa yayi na'am da zancen saurayin amma cike da tsoro fal a cikin zukatan su. A daren yau dai ƙauyen ya koma musu tamkar makabarta.

Washegari!

Ina kitcen ina haɗa shayi saboda ciwon kai da ya ishe ni. Mama ta shigo da waya ta a hannunta.

"Amshi ke an ishe ni da kiɗin waya."

Maryam ta amsa tana dariya. A kunne ta kara ganin Shehnaz ce ta ke kiran ta.

"Madam!"

"Ana nan ana jiran ki maza ki shigo zaku tafi ɗauko rahoto a Birnin Gwari an sace ƴan mata sama da ashirin a daren jiya. Ina son jaridar mu ta fara wallafa labarin."

"To Madam."

Tana ajiye waya ta koma falo cike da tunani. Bayan zuwan ta gidan yari a daren kuma sai a sace ƴan mata sama da ashirin me yasa? Da gaske suke ashe da suka ce basu ba ne mastermind ɗin na nan daban. Wai duk me yasa ake wannan hare-haren ne? Ba zata samu amsarta ba sai in taje Birnin Gwari. 

A gurguje ta shirya ta ɗauki duk wani abu da take so tayi sallama da Mama tana sa mata albarka.

Daga can Global Times aka kwashe su don zuwa wurin da lamarin ya afku.

Ƙauyen ya cika da ƴan sanda sai tsirarun ƴan jarida.Tunda suka sauka Maryam ke bin ko ina da kallo musanmman ma jam'ar da aka kwashe ƴa'ƴansu mata abin tausayi. Kallo ɗaya zaka yi musu ka ga zallar tashin hankali a tare da su da kuma raɗaɗin da suke ji na rashin yaransu a gabansu. 

Babu shakka Maryam na ɗaya daga cikin ƴan jarida mai kwazo da kuma ƙarfin hali ba wai aikin take yi don kuɗi ko suna ba,aikin take yi don tana son tayi kuma don tana son gaskiya tayi halinta. Wata dattijuwa ta samu a zaune ta rafka tagumi abin duniya ya ishe ta. 

Maryam ta saita ƙaramar kyamarar ta a hannunta tace "Baba ko za ki gaya min abinda ya faru? Ina son na san komai kuma nayi miki alƙawarin kai koken ku inda duniya zata ji kuma a taya ku nemansu."

Dattijuwar nan kuwa rai-rai ta fara zayyana mata labarin yadda abin ya wakana tun zuwnasu har harbin fark da yadda aka kwashe ƴan matan da kuma hanyar da suka bi suka wuce ta nufi Kaduna-Birnin Gwari expressway. Maryam ta rubuta wannan bayanan kaitsaye zuwa ofishin DPO a Kaduna. 

Wani abokin aikinta Aminu yace" Maryam ,wannan lamari ba ƙarami ba ne. Wannan hanyar ta Birnin Gwari ce duk wanda ya san ta ,ya san haɗarinta. Kina da tabbacin za ki iya shiga cikin wannan binciken?"

"Aminu idan bamu shiga ba ,wa zai kare waɗannan ƴan matan? Zan bi wannan al'amarin har sai na gano inda suke."

"Yanzu muje ofishin ƴan sanda mu samu DPO, dole ne mu bayyana musu abinda muka samo muka kuma gano. Hakan zai taimaka wajen bincike sosai.A hasashensu ma kamar dajin kuyello, aka kai ƴan matan  kusa da iyaka da da jihar Zamfara.

Wannan ba rahato ba ne kawai, wannan babban labari ne da tonuwar shi zai girgiza ƙasa gabaɗaya.

*

Sam yau bata ji daga wurin Muhammad ba. Daman ita ke neman  sa.  Ta tari adaidaita sahu don komawa ofis kiran Shehnaz Ahmad ya shigo mata. Bata yi wata-wata ba ta ɗauki wayar kuwa. Tun kan tace wani abu ta soma yi mata magana cikin fushi.

"Wa ya ba ki izinin kai rahato station? Aika ki nayi ki kawo min rahoton don mu wallafa ba cewa nayi kije can ki nuna iyayin ki ba. Yaushe za ki fara yin aikin ki kamar sauran ne?"

"Ba laifi ba ne don na kai rahoto satation ba, lafiya da kuma samun waɗanan ƴan'matan da aka sace shi ne a gaba ba wai mu wallafa a jarida ko mu haska ba.Ni ƴar jarida ce na yarda amma kafin nan ni ƴar adam ce kamar ke kamar su kamar kowa."

"Za ki yi bayanin wannan abinda kika aikata ki dawo nan da mintuna ashirin in ba haka ba yau sai kin bar aiki."

Maida wayar cikin jakarta tayi. Ranta cike da tunane-tunane fal ranta tana mamakin yadda rashin gaskiya da son zuciya da yaɗa labarai ya kwashe son gaskiya a doron duniya kowa TRP yake so ba a son ainihin gaskiyar magana.

Lumshe idanuwanta tayi cike da gajiya. A hankali take mayar da numfashi.  
Ita fa ta sani zuciyarta ta ƙuna, kuma ta sani ba ita kaɗai ba ce take samun matsala daga wurin ubangidanta ba, amma wannan karon, mahanar Shehnaz ta shige ta fiye da sauran lamura. Wannan fa magana ke ta yara mata da aka kwashe an rasa ina aka kai su amma ita ta rahoton kawai take. Mtsw ta saki tsaki ta sa hannu tana murza idanuwanta. Mai adaidaita sahu na sauke ta ta sallame shi ta shiga cikin farfajiyar ma'aikatar ta su.

Kallo ta ga ana bin ta da shi hakan yasa ta gane akwai matsalar da gaske dai. Ko kwankwasa ƙofar bata yi ba ta tura ta shiga dake ita ma a sama take fuskokin mutanen ƙauyen kawai take gani na mata gizo yadda suka kasance hopless and tired akan lamuran duniya gabaɗaya.

Shehnaz na zauna a kan kujera ,hannunta riƙe da biro tana sa hannu a kan takardu tamkar ba ita bace yanzu ta kirata tana mata masifa ba.

"Na dawo." Ta faɗa a hankali amma da murya mai cike da ƙwarin guiwa.

Shehnaz ta ɗago kai ta kalle ta,idanuwanta suka nuna mamakin irin sautin da tayi amfani da shi wurin yi mata magana ba shakku ba fargaba.

"Bayanan fa?" Ta tambayeta kaitsaye ita ma.

Kujera ta ja ta zauna ba tare da an bata izinin zaman ba. Haɗe hannuwanta tayi ta ɗora ƙafa ɗaya kan ɗaya.

"Madam Shehnaz wannan fa ba labari ba ne da za mu buga don mu samu kuɗi ba ne. Na ga tsoro da tashin hankali a cikin idanuwan iyayen yaran nan da aka kwashe,na ga yadda iyayensu suke roƙon Allah suna kuka da hawayensu."

"Bayani nace ki bani ba wa'azin ki nake son ji ba."

"Idan na dawo ofis don na rubuta labari kamar ba komai ne ya faru ba ,to ban yi aikin da zuciyata ke so ba."

Shehnaz ta kama haɓa tana kallon ƙarfin halin Maryam. Sai da ta gama nazarin ta tsab sannan ta janye idon ta gefe sannan ta ce mata. "In na fahimta kin fi so ki rasa aikin ki saboda abubuwan da ba ruwanki da su?"

"Idan aikin jarida shi ne kawai naɗa labarai domin samun riba ba don kawo sauyi ba, to ban san me amafanin shigata wannan sana'ar ba." Ta miƙe tsaye.

Shehnaz ta yi shiru na wasu sakannni bata ce komai ba sai da ta ga da gaske zata fita daga Ofis ɗin sannan tace "Maryam"

Maryam ta tsaya a bakin ƙofa.

Shehnaz tace "kin tabbata kin yarda da kan ki muma za ki iya kare kan ki?"

"Na tabbata.Ina tare da gaskiya babu abinda zai same ni. Kuma zan ci gaba har sai na gano waɗanda ke da hannu a wannan kwashe yaran."

Ta fita daga ofishin ba tare da ta kalli ko ina ba. A zuciyarta ta riga ta yanke shwarar wannan lamarin ba labari ba ne a wurin ta kawai gwagwarmaya ce."

Kan teburin ta ,ta koma ta zauna ,wayarta tayi ƙara. Sunan ta kalla a hankali ta furta "DSP Hamza." 

Ɗaukar wayar tayi tace "Yallabai."

"Muna da wata shaida na san zai taimaka miki."

"Yallabai. Me aka samu?"

"Mun kama wani yaro ana zargin da sa hannunsa da satar yaran nan a daren jiya."

"Kai Yallabai na ji daɗin wannan labarin."

"Za ki iya zuwa?"

Tuni ta suri jakarta ta miƙe a lokaci guda tace "Yallabai na taho ma."

Cikin sa'a tana fita ta samu adaidaita sahu , suna tafe zuciyarta na bugawa da sauri kamar ana kaɗa mata gangi. Wannan ba ƙaramin ci gaba ba ne a wurin ta. In har da gaske yaron da aka kama na da sa hannu a wannan harin da aka kai Birin Gwari to tabbas zasu san su waye silar hakan.

A hanyar ta na zuwa station ɗin ta ga kiran Muhammad ya shigo mata da sauri ta ɗaga.

"Miss kina ina ne?"

"Ina hanya zan je station akan wannan case ɗin."

"Kina da buƙata ta a wurin?"

"In dai baka komai zan so ka kasance a wurin."

"Zan zo na same ki a wurin nan da mintuna goma sha biyu haka. Wannan wata dama ce da ba za mu bari ta kubce mana ba."

Suka ajiye waya. 

Dsp ya tarbe ta da fuska mai nuni da lamarin na da muhimmanci sosai.

Maryam muje ciki ,zo ki gan shi. Ya faɗa yana nuna mata wani matashin saurayi wanda shekarunsa basu wuce talatin ba, hannunsa ɗaure da ankwa. Idanuwansa cike ta tsoro,gumi da yake zubo masa  yake kamar wanda ya yi gudun awanni.

"Ya bada wani bayani ne DSP?"

DSP ya gyaɗa mata kai. Ya nuna mata wuri ta zauna tana kallon saurayin.

"Bai faɗi komai ba amma yace da shi a cikin maharan ,sannan akwai sunayen da ya sani amma yana tsoron ya faɗa su kashe shi."

Da sauri Maryam ta ja kujerar ta gaban DSP tace "Yallabai in ku ka ba shi tsaro da kariya zai faɗa. Ina son ka bani damar yin magana da shi a ƙebance."

DSP ya tafi tunani kafin yace "Zan baki mintuna goma sha biyar kawai. Amma ki sani ,abubuwan da zai gaya miki zasu iya tada jijiyar wuya ga mutane da yawa."

Maryam ta gyaɗa masa kai da sauri tace "Na sani! Kuma na shirya."

Maryam ta shiga ɗakin binciken inda aka maida mai laifin. Zaunawa tayi tana kallonsa da kyau. Recoder ɗinta ta kunna ta ajiye a ƙasa daga gefe.

"Sunan ka?" Ta tambaye shi cike da murya mai laushi.

"Kabiru." Ya amsa kaitsaye muryarsa na rawa.

"Me yasa?"

"Ni dai ba ni da niyyar cutar da kowa.Na yi aikin ne saboda ina cikin talauci da yunwa. Ban ma san abinda zamu yi kenan ba."

"Ya akai ka shiga tawagar?"

"Wani abokina ne ya kira ni. Yace min wanda ya ɗauke mu aikin babban mutum ne."

"Yaya sunan sa?"

Shiru Kabiru yayi jikinsa na rawa cike da tsoro.

"Look! Kabiru idan ka faɗi gaskiya zaka ceci yara da yawa da aka rabasu da iyayensu. Kai kan ka na san kana da na sanin aikata wannan ɓarnar.ka sa kan ka a matsayin iyaye da yayye da ƙanne na waɗan da aka sata yaya zaka ji in kai ne?"

Kabiru ya kalle ta idanuwansa na fitar da ƙwalla. A hankali yace "Bana son na rasa raina ta wannan hanyar ban taɓa yi ba sai wannan karon ,yaran sun bani tausayi, na kasa daina ganin fuskokinsu cike da roƙo da hawaye da neman taimako. Madam,ina da yaƙinin ba wai iya satar ba ne akwai wani abu da ake shiryawa wanda hakan zai ɗauke hankulan jama'a da hukuma daga wani babban laifi da ake son kaddamarwa."

"Amma me yasa ka kawo kan ka gaban hukuma?"

"Saboda na san ko na faɗa sai sun kashe ni ko ban faɗa ba ma zasu kashe ni, don na san yanzu sun samu labarin kamanin da aka yi kuma suna shirin yadda zasu kawar dani daga doron ƙasa don kar na tona musu asiri.  Madam ki kula da duk wani da kike ganin ki yarda da shi zai kyautu ki yarda da iya kan ki kawai."

"Kabiru ka yarda da Allah. In sha Allahu babu abinda zai same ka. Ƴan sanda zasu baka kariya."

Murmushin gefen baki yayi ya ɗauke kai yace "Madam, ƴan sanda,ƴan jarida,ƴan siyasa duk akwai ɓata gari a cikinsu. Ke ma don na yarda da ke ne da shi DSP ɗin ne yasa zan gaya muku kuma na san ko ba ni zaku yi ƙoƙarin banƙaɗo gaskiya."

"Na gode."

"Alhaji Tukur , da kuma Alhaji Ɗanzaki,da wasu guda biyu wanda ban riƙe sunayensu ba. Amma suna da yawa ba mutum ɗaya ko biyu ba ne, mutane ne da dama."

"Ya akai ka san sune?"

"Sune suke kawo mana kuɗi. Aikin mu kawai shi ne mu sato yaran mu kai su wani gida wanda ake kira da "Farm House".

Da sauri Maryam ta zaro wata takarda daga aljihunta zanen taswira ne. "Zaka iya nuna inda Farm House ɗin yake a nan?"

Ya kalli taswirar da kyau, ya kuma jinkirta a nutse a hankali ya nuna wata hanyar wani ƙauye mai nisa da gari sosai. Da sauri Maryam ta sa biro tayi circling ɗin wurin ta cusa a jakarta gudun kar wani ya gani. 

Tana fita ta ce da DSP sun gama magana. Kuma su cika alƙawarin ba shi kariya har a yanke mai hukunci. Ya so ya ji ko ya gaya mata wani abun amma ta ƙi sanar masa da komai.

Tana fita ta ci karo da motar Muhammad daga tsallake yana jiranta. A gajiye ta isa wurin motar ta buɗe ta shiga gidan baya don ta ga kamar akwai direba yau.

"Sannu Miss."

"Yauwa."

"Akwai bayani ne?"

Ta kalli direbansa ta kalle shi. Yace "Oh! Journalist Madam na manta privacy. Za ki ci abinci?"

"Aa a maida ni Global Times."

"Aa zamu je mu ci abinci ne. Nima dawowa ta kenan."

"Ina kaje?"

"Akwai kayana da suka zo naje clearance ne."

"Oh!"

Ya gayawa Direba inda zai kai su.

Bayan sun gama cin abincin ne ya kalle ta da kyau. Yana son ya ce wani abun amma sai ya tsaya nazartar fuskarta kamar tana da abinda take son ta faɗa ko wani abu da yake damun ta. 

"Me nayi kake kallona haka?"

"Ina kallon abubuwa da dama a fuskar ki ne. Ki gaya min wataƙila za ki samu ragin wani abun."

Ajiyar zuciya ta sauke,ta janyo gilashin ruwa ta sha sannan ta ajiye tace "Muhammad kawai ina mamakin yadda masu aikin jarida suka maida aikin kamar hanyar samun kuɗi kawai. Abin yana damuna a rai Wallahi.

Ya gyara zamansa yace "Ba iya aikin ku ba ne. Har ma da mu namu ƴan kasuwa akwai ɓata gari masu kasuwanci amma a gefe ba iya kasuwancin ba ne."

"Ka san waye ɗan jarida a idanun talaka?"

"Sai kin faɗa."

"Kafin nan ka bani amsa ka san waye jarumi a idan talaka?" Ta faɗa cikin murya mai sanyi. 

Muhammad ya ɗaga girarsa yace "Jarumi? Kina nufin jarumin film?"

Ta yi murmushi. '"Jarumi a nan na nufin journalist (ɗan jarida). Mutum ne da ake gani tamkar ido da kunne na al'umma. Shi ne yake shan wahala, ya ke shiga rikici , ya raba dare da rana kawai don ya tona gaskiya,ya kawo wa jama'a abinda yake faruwa a zahiri wanda bai sani ba."

Muhammad ya lumshe ido ,yana jindaɗin yadda take fasalta ma'anar. 

"Mutane , suna sa ran jarumi ya zama marar tsoro. Suna sa ran zai faɗi gaskiya ko da ba ta da daɗi, komai zafin ta kuwa. Ɗan jarida kada ya sayar da labari saboda kuɗi,kada ya karkatar da gaskiya saboda wani mai mulki." Ta gyara zama idanuwanta cike da ɗokin magana. "Ga talaka ɗan jarida shi ne muryar su. Idan gwamnati ta yi kuskure,shi ne ya ke anƙarar dasu,idan wani babban mutum mai ji ta kuɗi ya take haƙƙin talak,shi ya ke ɗaukar hoto ko rahoto ya saka a jarida.Jama'a suna son kyautata masa zaton ya kasance mai gaskiya,mai adalci,kuma mai jajircewa har ma idan hakan na iya jefa shi cikin haɗari."

"Na gane nufin ki Miss. Aikin jarida ba aiki ne na wasa ba."

Dariyar taƙaici tayi sannan tace "Ba aikin wasa ba ne.Aiki ne da ke iya sa wa ka zama jarumi, ko kuma ka zama maƙiyi ga gaskiya. Mutane suna son su dogara ga mu, mu kuma zama haske a cikin duhu,idan muka gaza kuma mu bar su a duhu."

Maryam ta sauke ajiyar zuciya ,ta ɗan ja numfashi ta sauke ajiyar zuciya ta ci gaba da magana. 

"Ka san hatsarin da muke ciki? Kana kallon dai Smith akan gaskiya aka so kai shi lahira. Jarumi na gaskiya baya samun bacci mai daɗi.Yana fuskantar barazanar kira daga mutane don barazana ko tsoratar wa, yana fuskantar tsangwama daga masu mulki, wani lokacin har hari ake kai masa na rai."

"Ko a karan kan ki sau nawa aka biyo ki za a kashe kina neman taimakona" ya faɗa yana dariya ita ma dariyar tayi. Akwai wanda ba ka sani ba bamu san juna ba lokacin.

"Bani labari."

"Akwai lokacin da na gano wani babban cin hanci akan aikin titi, na yi bincike na kuma fitar da labarin. Da daddare bayan na taho gida wata mota ta tsaya a gabana aka jefo mini wata takarda ,wasiƙa ce an gaya min in na sake na kuma zurfafa bincike a kan lamarin sai na rasa raina. Amma ban tsaya ba sai da na saka kama wannan mutumin hakan ya saka a rage mini matsayi ni kuma na gwammaci na sauya wurin aiki na dawo nan Global Times a matsyain ƙaramar ma'aikaciya."

"Lallai kin jima kina wasa da rayuwar ki."

"Jarumi na gaske ya san cewa gaskiya ta fi tsoro girma. Jama'a suna tsanmmanin za ka yi tsayin daka saboda su. Idan kuma muka gudu fa? Me zai rage musu? Babu wanda zai ji muryoyinsu."  Da zuciya ɗaya take maganar kamar tana rera waƙar gwagwarmaya.

Mutane suna son mu zama muryarsu,ta ƙara ,amma wasu lokutan wannan muryar ce ke jawo mana bala'i. Amman duk da haka, sai mun tsaya tsayin daka mun kai musu labari na gaskiya.Domin idan muka yi shiru, duhu zai mamaye komai.

 Muhammad.....Na jima da gane cewa dole ne na bawa kaina ƙwarin guiwa saboda aikin jarida ba kawai rubutu ba ne gwagwarmaya ce da gaskiya da tsoro da kuma cetar rayuka.

Haƙiƙa wannan shi ne abinda jama'a suke tsanmmani daga gare mu, mu tsaya a gaba, mu faɗi gaskiya,mu kare su ko da kuwa hakan na nufin mu sadaukar da kan mu ne.

Maryam Kabir i am falling in love with your personality. Kina burge ni. In sha Allahu za ki kai matakin da kike so, kuma na miki alƙawari duk runtsi ina tare da ke kuma zan tsaya miki duk sanda kike da buƙata ta a kusa da ke ki kira ni in sha Allah zan zo.

A hankali tana murmushi tace "Na sani. Yaya jikin Smith?"

"Yana lafiya. Ya shiga coma amma muna roƙon Allah Ya ba shi lafiya da wuri."

"Allah Ya sa. Ban san me zan faɗa a gun aiki ba. "

"Ki ce baya nan yayi tafiya."

" Ba zasu yara ba. Smith baya wasa da aikinsa bare yayi tafiya unofficially."

"Kar ki damu wannan damuwar taki ma ta zama tawa."

"Na gode!"

*

Maryam ta ɗauko wayarta ta kira DSP Hamza.

"Yallabai! Zan iya saka ka a cikin mutanen da zan yarda da su? Zan iya kallon ka a matsayin ɗan sanda mai kishin ƙasar sa da kuma son gyara goben al'umma gabaɗaya?"

"Maryam Kabir in na ga rahoton ki ko rubutun ki , sai na tuna da mahaifinki Kabir ,mutum mai gaskiya kuma mai son bayyana gaskiya mun yi aiki da shi , kar ki damu ni ba kamar sauran ƴan sanda ba ne nima ina da ƴa'ƴa mata a gabana kuma na san raɗaɗin da iyayen yaran da aka kwashe suke ji."

"Yallabai na gode. Ina da labarin inda aka kai yaran nan. Ina son ka taimake ni don mu ceto su."

"Zan yi duk abinda ya kamata don gani an ceto su."

"Dajin kuyello nan zamu kai farmaki, akwai wani gida  a can cikin dajin inda ake kira da farm house kamar yadda shi wannan matashin ya gaya mini na ɓoye maka ne saboda ina tsoron akwai munafukai a cikin ku."

"Zan zaɓi yara na masu amana da na yarda da su. Zamu yi aikin tare amma ki sani sai dai cikin dare zamu iya kai musu farmaki."

"Ina ciki Yallabai zan bada dukanin wata gudunmowa da ta dace a shirye nake da alƙalamina da kuma kyamara ta don ɗaukar rahoton komai mu isarwa duniya."

"Allah Ya bamu nasara."

Daga nan suka ajiye waya.

Ta so ta kira Muhammad sai kuma ta fasa ta bar shi, saboda bata son ta dinga takura masa ko tana shiga cikin lokacin aikinsa. Ta tuna ma ya gaya mata zai kai wa ƴan uwan sa ziyara ya ga halin da suke ciki. 

Da dare suka taru a wuri guda don ɗaukar hanya.Hilux guda uku suka ɗauka ,motar sojoji , motar jami'ai da aka shirya da kayan bada kariya da motar asibiti. Dsp Hamza ya bata rigar kariya (bulletproof) ya ce da ita "ki saka za ta taimaka miki." 

Suna tafe yana bata bayani.
"Ba za ki biyo mu ciki ba ki tsaya daga baya-baya. Idan kin ga abubuwa ma sun rikice ki rarrafa ki ɓuya. Kada ki ce sai kin tsaya ɗaukar hoto a tsakiyar musayar wuta."

Maryam tayi ƴar dariya kaɗan tace da shi "Na yi alƙawari. Amma zan tabbatar duniya ta ga abinda ya faru."

DSP ne ya soma yin gaba da yaransa kafin sojoji su ma suka afka. Da rarrafe suka fara kutswa  a cikin duhun daji. Sautin kukan ƙwaro ya cika sararin samaniya. Maryam na riƙe da kyamarar ta zuciyarta na bugu da sauri-sauri. Ji suka yi DSP Hamza ya ce "ku jira ,ku jira ,ku dakata..."

Kowa ya ƙame a yadda yake. Sai jin harbin bindiga suka yi  yana tashi "ta-ta-ta-ta-ta-ta." Wutar bindiga ta cika dajin ,hasken fitilun sojoji kawai ake gani. Ƴan bindigan da ke sansanin suka fara gudu cikin rikicewa. Wasu suka soma maida martani sai dajin ya koma kamar filin yaƙi.

Maryam ta ɓuya a bayan wata bishiya ta durƙusa daga bayan bishiyar ta saita kyamararta ta soma ɗaukar bidiyo. Ta hango wata rumfar katako daga nesa kaɗan a hankali ta dinga rarrafawa har ta isa gun ƴan matan nan ne a cikin rumfar wasu suna kuka wasu kuma sun rikice suna ta ihu jin yadda wuta ke tashi ta ko ina. 

Dutse babba ta ɗauka ta soma ƙoƙrin ɓalle kwaɗon da aka kulle ƙofar da ita.

Ɗayan bayan ɗaya suka dinga fitowa daga cikin rumfar, wasu daga cikin sojojin suka yi masu kwanya suka zagayesu suna basu kariya daga harbin maharan. 

Sojan yace "ku kwantar da hankalin ku. Kun tsira."

Haɗe hannayensu suka yi suna musu godiya fuskokin su cike da hawayen farinciki. Cike da tausayawa da kuma farinciki Maryam ta ɗauki hoton wannan yanayin. Abin a jinjinawa sojoji da ƴan sanda ne masu gaskiya tuƙuru don ƙasarsu ba don cin hanci ba.

A fili kuwa tace "Wannan ce gaskiyar da ya kamata mutane su gani su kuma shaida irin gwagwarmayar da masu tsaron mu suke sha a yayin da muke kwance a cikin ɗakunanmu cikin kwanciyar hankali duk da haka ana zaginsu ana kuma shakku a kan yadda suke gudanar da ayyukansu."

Daga baya ɗaya daga cikin maharan ya saita bindigarsa yana san kai musu hari . Wani daga can nesa ya hango su ya saita tasa bindigar ya harbe shi a hannu bindigar ta faɗi ƙasa. Ya soma yarfe hannayensa. Nan aka sa mai ankwa. 

"Ku ɗaure su, sune mabuɗin masu ruwa da tsaki a wannan aika-aikar."

Bayan an kame su ne aka tara ƴan matan wuri guda aka lissafa su kamar yadda aka gaya musu duk sun cika kuma suna lafiya sai dai a firgice suke.  Maryam ta tsaya tana kallonsu ,zuciyarta ta cika da kwanciyar hankali. Hawayen nasara cike da idanuwanta ta kalle su duka yace "Yallabai Allah Ya biya ka da sakamakon alkairi in sha Allahu ba zaka tagayara ba. Ina son gabaɗaya jaruman nan ku tsaya nayi muku hoton tarihi." 

DSP yayi murmushi ya kuma sarwa Maryam yace "Kece silar komai, kuma kece kika bani ƙwarin guiwa har na yanke wannan hukuncin amma na sani bayan wannan abin da na yi zan riski nawa tagomashon na transfer daga wannan division ɗin."

Ta san za ayi hakan dama. Sau da dama idan aka samu ɗan sanda mai gaskiya da kishin aikinsa ɗayan biyu ne, ko a kashe shi ko a mai sauyin wurin aiki duk don ba a son mutane su zauna lafiya. Wato in kai ba ɗan iska ba ne ba zasu bar ka hakan nan ba." 

"Aikin ki yayi kyau Maryam. Ke ƴar jarida ce mai hazaƙa da jajircewa mai son fito da gaskiya zan iya cewa ma aiki biyu fa kike yi da namu da naku. Keep it up. Amma ki sani ba nan ne ƙarshen labarin ba, akwai labari a gaba don za a sha artabu wurin ganin an ƙubutar da masu laifin."

"Ba zan bari ba Yallabai, ba zan tsaya ba, ban fara don na daina ba alƙalamina shi ne babban makamina. Sai mun fallasa su. Zan kuma ci gaba da rubutawa har sai gaskiya ta fito."

"Da kyau Maryama."

Nan ta musu hoton. Manyan motocin Hilux suka kwashe ƴan matan da aka ceta. Lokacin da suka ɗau hanyar komawa duhun gari na raguwa yayin da alfijir ke ketowa. Wannan daren ya zama daren tarihi ga Maryam da kuma jami'an da suka yi nasarar ceto yaran da aka sace, sannan ya zama tarihi ga mutanen birnin gwari da suke fuskatar barazana.

Koda suka shiga gari da safe Maryam da sauri ta shiga ofishinsu nan ta samu ta yi dogon rubutu mai shiga rai ta kuma bada umarnin a wallafa da hotunan da aka ɗauka ba ta ma jira umarin ogansu ba don ta sani in ta bayar ba za a wallafa ba za a ɓoye abin ne mutane ba zasu san me ya faru ba. 

Wannan lamari sai ya jawo cece-kuce a tsakanin al'umma da ma su kan su gidan jaridar GlobalTimes wanda hakan ya sa aka dakatar da Maryam daga aiki na tsahon wata ɗaya ba tare da albashi ba hakan bai dame ta ba tunda dai ta bayyana gaskiya. 

DSP  Hamza ya gaya mata za a buƙaci shaidar ta a kotu don sun gama tattara komai sunan dai da wancan matashin ya bayar shi  su ma suka bayar.

Ta bashi na'am da kuma tabbacin zata bi bayansa zata kuma bada shaida.

Bayan nasarar farmaki da suka samu a dajin kuyello,DSP ya jagoranci binciken lamarin domin samun ainihin mai laifin. Da farko ƙin yin magana suka yi amma dake DSP mutum ne da ya san ta kan aikin sa sai da ya tabbatar da ya sa ogansu ya buɗe baki. DSP kuwa ya girgiza da jin batun saboda manyan sunayen da ya ambata. 

"Shehu da Danzaki. Su ne mutanen da muka yiwa wannan aikin."

Ƴan kasuwa ne shahararru. Masu faɗa aji. Wancan karon ma manyan ƴan kasuwar dai aka kama da sa hannu a irin wannan badaƙalar. Ba tare da ɓata lokaci ba ya kira Maryam a waya. Bata yi mamakin jin sunan ba musanmman da ta tuna wancan ma da aka kama su ya ambata. Nan ta gamsar da DSP Hamza babu ƙage a cikin lamarin wancan matashin ma sunayen ya ambata kuma ya bata adireshin dajin sai dai bata faɗa ba saboda rashin hujja kwakwara amma ba yadda za ayi ace mutum biyu su ambaci suna iri ɗaya a ce ba haka ba ne dole akwai wani abin, in  ba rami me zai kawo rami?

"Maryam yaya za a ayi yanzu? Kin san dai kaitssaye ba zamu kai musu hari ba.Manyan mutane masu dogon hannu."

"Yallabai zamu yi amfani da dabararsu wurin kama su. Ta hanya mafi sauƙi."

"Yaya kenan?"

"Media!"

"Media?"

xYallabai zan yi amfani da tawa baiwar don ganin sun fito da kan su ba tare da hukuma ta sha wuya ba." Maryam ta faɗa tana murmushi.

"Maryam me za ki yi?"

"Zan yi sanarwa kan an samu shaida da kuma manyan sunayen ƴan kasuwa da ambatar su zai girgiza duniyar kasuwanci."

"Hakan zai haifar miki da haɗari."

"Na sani, amma ai shi aikin nawa na haɗarin ne." 


"Maryam."

"Yallabai ka yarda da ni. A lokuta da dama in kana son ka kama ɓarawo dole ne sai kayi amfani da dabarar sa wajen kama shi. Tunaninsu sun fi mu wayo , amma mu mun fi su dabara. Bayan abinda zan yi hakan zai hasalasu har suyi ƙoƙarin ɗaukar wani mataki,irin matakin da zai saka a gane su kuma ayi ram da su."

"Kina burge ni ƴata. Hakika samun irin ku sai an tona. Kishi nake ma da baki yi aikin uniform ba kika faɗa harkar jarida."

"Yallabai aikin Jarida a jini na yake."

A wannan mafitar suka rabu. Maryam ta ɗauki ƙudirin tona sirrin da yake ɓoye.

Washegari Alh.Danzaki da Alh. Shehu suka yi kyakywan kari da shafin Maryam Kabir. Ko ba  kama sunayensu ba sun san da su take. Suna da labarin an kama yaransu kuma basu je ba saboda ba sa son a gansu sai dai alamu sun na nuni da cewa Maryam ta san wani abu akan lamarin satar yaran da aka yi. 

Danzaki ya maimaita saƙon ya kai sau biyar yana share gumi. Kowa yayi zagi a kasuwa ya san da wa yake.

"An binne gaskiya da kuɗi sau da dama. Amma,wannan karon gaskiya za ta fito fili.Dukiya ba zata iya sayen shiru ba."

Saƙo na biyu kuwa cewa tayi;

"Idan ƴan kasuwa sun zama shugabannin laifi,alƙalamin jarida ya zama takobi. Muna bin sawunan kuɗi ,kuma ba da daɗewa a za a san waɗanda hannuwansu suka wanke...."

Ana ta kwament a fallasa ƙwan kowa ya huta da wari. Abubuwa kala-kala dai.

Danzaki ya ɗauko wayar sa da sauri ya danna kiran Shehu.

"Ka ga yarinyar nan ko?"

"Shehu akwai matsala fa ba kaɗan ba. Yarinyar nan muna mata kallon ƴar ƙaramar tsakuwa ashe ƙaton dutse ce da zata zame mana ciwo ido."

"Ni fa da girmana ba zan yarda abinda ya faru shekara huɗu baya ya faru da ni ba. Me amfani gwamnatin da take a aljihun mu in har ba zasu kare mu ba."

"Ka bar zancen a wurina.Zan aika yara kawai a ƙadamar musu a can a kashe su ba sai in suna nan za ayi kamen ba har aje kotu hr sirrin ya tonu ba?"

"Hakan zai fi amma yaya kake gani idan Boss ya san mun yanke hukunci ba tare da sanin sa ba?"

"Kai in muka biyewa Boss ɗin nan mu zamu kwana a ciki."

"Shi kenan ayi abinda ya dace."

"Hakan za ayi."

Da wannan suka ajiye waya.

*

Shiru kake ji babu wani motsin mutane. Aka ce dare mahutar bawa. Iska na kaɗawa, gari yayi shiru. 

Wasu mutane ne cikin baƙaƙen kaya sun kewaye caji ofis ɗin ƴan sanda inda aka ajiye ƴan bindiga. Ɗaya daga cikinsu ya katse wutar ofis ɗin ko ina ya yi baƙiƙirin.

Masu tsaro suka miƙe  tsaye, ƙoƙarin kunna fitilar wayarsa yake yi amma kafin ya kunna aka maka mai abu a tsakar ka ya sulale ya faɗi a wurin ya suma.
Ciki suka kutsa ga mamakinsu babu mutane ma a ciki. Da mamaki suke kallon junansu sai dai kafin su gane me yake faruwa suka soma jin jiniya daga waje. 

Motar jami'an operation Puff Adder ta iso.Tuni suka soma harbin na waje kafin suka kutsa ciki. Na cikin ma maida martanin wuta suke yi. Ofishin ya haustine,amma fa jami'ai sun shirya saida rayukansu amma ba zasu bari mugwaye su yi  nasara a kan su ba.

Jami'an basu yi ƙasa a guiwa ba sai da suka yi nasarar kama waɗanda suke da rai. 

DSP Hamza ya tsaya a tsakiya,ya duba waɗanda aka kama. 
Ya sarawa tunani da ƙwaƙwalwar Maryam shawarar ta tayi gashi sun samu nasara. Wannan ba ƙarmin ci gaban bincike ba ne. Ya kalli ogan maharan yace "Zamu ga inda wannan igiyar zata tsaya. Sai dai wannan karon ba za  a binne gaskiya da kuɗi ba."

Bayan anyi gaba da su ya kira Maryam ya gaya mata "Lissafin ki ya tafi daidai sun yi kuskuren kuma mun kama."

"Alhamdulillahi! Wannan ma nasara ce amma ba za muyi shagalinta da wuri ba sai mun jira an kama manyan. Zan shigo da safe."

"Allah Ya kai mu."

Washegari aka wayi gari da labarin farmakin da aka kai wa ƴan sanda daga alƙalamain Maryam Kabir. 

"Anyi yunƙurin kashe masu laifin da aka kama a caji ofis,amma ƴan sanda sun yi nasarar kare su kuma an kama maharan."

Su Shehu na cin karo da wannan labarin komai ya ɗauke musu. Tunaninsu ya cunkushe,sun gama yarda cewa daga yanzu komai zai iya faruwa da su.

A safiyar Maryam Kabir ta tafi caji ofis ɗin cikin nutsuwa amma zuciyarta na ta bugawa kamar gangar yaƙi. A hannunta wata ƴar ƙaramar jaka ce mai ɗauke da kayan aikinta na rubutu. DSP Hamza ya tarbe ta a bakin ofishin.

"Maryam mace mai azama da zafin nama, har kin iso kenan?"

"Ba zan iya zama ba ne."

"Mutanen da aka kama suna nan. Amma ki sani ba fa su shirya buɗe baki ba."

Maryam ta gyaɗa masa kai cikin ƙwarin guiwa  tace "Ni dai ina so in ji daga bakinsu. Idan sun san wata gaskiyar ta fito ta bakinsu."

"Ba matsala muje." Ya sa ta a gaba ya rakata ɗakin da aka tsare su.Ɗakin ƙamshin turɓaya yake yi. A ɗaure suke a  ƙasa idanuwansu zaka kalla ka gano zallar tsoro da fushi a cikinsu..

Wani saurayi daga cikinsu sanye da riga da jeans ya kalli Maryam yace "Wannan ai Maryam Kabir ce ƴar jaridar nan mai tone-tone."

"Ni ce."

"Kika saka aka ruguza rayuwar mu."

"Bani na ruguza rayuwar ku ba.Wanda kuke wa aiki shi ne ya ruguza rayuwar ku ,ya kuma jefa ku a cikin masifar da baku san iya zurfin ta ba."

Sai yayi shiru yana kallonta. Wani ne daga baya ya yi magana kana jin muryar sa zaka san dattijo ne. Da yawa-yawansu fa an jima ana harkar daba ne ko sata wasu kuma zafin talauci ne yake kai su ya baro su. Kujera ta ja ta zauna ta zaro littafinta da shuɗin biro ta ɗora akan tebur ɗin gabanta.

"Baba meye ribar ka a wannan aikin?"

"Yarinya mun miki kashedi tun farko ,amma baki ji ba."

"Ba wannan nake son ji ba. So nake ku kama min sunayen ogannin naku. Waye ya baku umarni kuma waye ya aiko ku? Ina buƙatar ƙarin bayani."

Dattijon yayi dariya yace "lallai kin cika mace mai jarumta. Mun haɗu da shi wanda ya bamu umarni a GRA ,sun bamu kuɗi, sun bamu mota sun kuma bamu makamai. Umarnin ɗaya ne mu kashe waɗanda aka kama kafin a je kotu."

DSP Hamza ya kalli yadda Maryam ke aikin da ya kamata su yi. 

"Maryam wannan zai zame mana hujja  kotu."

"Sunayen su zaka bani."

"Danzaki da Shehu."

Ta kalli DSP tace "Magana ta ƙare Yallabai. Shaidu uku kenan kuma kowa wannan sunan yake kamawa. A fitar da warrent a kansu kawai a kama su Yallabai tun kan su gudu." Miƙewa tayi ta fita daga ɗakin.

Bata kai ga fita ba ma aka turo mata saƙon barazana.

Maryam tayi murmushi ta kalli DSP tace 'Yallabai lamba ta fa ta fito."

"Maryam, ki tsaya ki daina wannan binciken ,idan ba haka ba za ki bi sahun waɗanda suka ɓace a baya."

"Ba kya tsoro Maryam? Lamarin fa ya ɗauki sabon salo."

Murmushin ta kuma yi ta saɓa jakarta a kafaɗarta tace "Ina son gaskiya ko da kuwa ni ce ƴar farar ledar da zata rufe rijiya."

*

Alhaji Danzaki da Alh.Shehu zaune a gidan gonarsu. Abin duniya ya ishe su. Basu taɓa cin karo da yarinya irin Maryam ba. Bata da tsoro kuma bata da shakku bare kuma ta san da ja da baya. 

"Kai." Shehu ya faɗa yana jijigaa ƙafafuwansa. 

Danzaki yace "Wallahi yarinyar nan yadda ka san mayu ne suka yaye ta ko suka shayar da ita. Kai yarinyar nan da ace ƴar sanda ce da fa an samu matsala ta iya bincike da ɗana tarko kamar wata wadda ta karanci fannin crimes."

"Ni da ko ta gama goge min hadda."

"Ta goge maka ko ta goge mana?"

Wannan tattaunawar ta faru ne bayan kiran wayar da aka yi wa Danzaki aka sanar masa da an kama yaran da ya aika. Kuma har sun zanta da Maryam.Har ana ƙoƙarin zuwa wurin magistrate a fitar da warren a kansu. Wannan labarin ba ƙaramin ɗaga musu hankali yayi ba duk wata dabara ta ƙare musu. Babu saƙar da basu ƙulla sun warware ba.

Shehu yace "Har yanzu fa ƙungiya bata neme mu ba ,bayan na san duk abinda yake faruwa sun sani amma ba a kira zama ba."

"Ka tuna abinda ya faru shekaru huɗu baya? Ka ga ƙungiya ya kare su ne? Kana kallo fa muka kulle idanuwan mu muka bari aka kama su ,yanzu suna ina ba suna gidan yari ba? Mu ma daga nan sai can babu mai ceton mu."

Shehu ya sauke numfashi mai nauyi yace "Duk da haka mu samu Boss mu ji ta bakinsa. Tashi zaka yi ka zo mu tafi gidansa kawai. Ya kamata a turo mutane daga Abuja su zo su shafe shari'ar tun kan ta shiga kotu sunanmu da maratabar mu su zube."

"Boss ba ya ganin kowa a gidansa. Kawai mu aika saƙon gaggawa ga ƙungiya a haɗa meeting a daren nan."

"Ka yarda da ni mu gwada zuwa kawai."

Suna buɗe ƙofa kuwa suka ci karo da fuskar ankwa tana lilo a gabansu a hannun DSP Hamza.

Suka kalli juna suka sauke ajiyar zuciya....

Ta faru ta ƙare....


*

Unguwar Gwari!
(Kaduna)

*White hall*

A cikin wani babban falo,manyan fuskoki ne zaune,kowanne da na sa muƙamin. 

Kamar koyaushe idan za a ayi irin wannan taron na manyan mutane yan ƙungiya. Akwai manyan mutane sosai. Akwai ƴan sanda, akwai ƴan jarida masu matsayi ,akwai ƴan majalisa masu faɗa a ji.

Ɗakin da duhu kasancewar an kashe fitilar ɗakin. Kowannensu gabansu akwai kofunan shayi. 

"Danzaki da Shehu sun shiga hannu,kuma DSP Hamza yana ta ƙoƙarin sai ya gano duk masu hannu a cikin lamarin.Idan ba a ɗauki mataki ba za a iya samun matsala a gaba wadda ta fi wannan." Bala Gata ya faɗa.

"Wato yarinyar nan Maryam barazana ce garemu duka. Duk wani tsohon aiki da muka rufe tana bi lallai sai ta tone shi. Ina tsoro kar ta koma kan tsohuwar tashar jirgin nan. In ta je nan ko ta gano wani abu a nan lallai za a samu haɗari. Kowannenmu yana cikin matsala da tashin hankali."

"Shehnaz me kike ganin za ayi?"

"Boss zan iya watsa labaran da take kawowa a matsayin ƙarya zan kuma iya karkatar da hankulan jama'a daga kan batun. Zamu iya cewa ma kamen Danzaki da Shehu kawa shiri ne irin na aikin siyasa da adawa hakan zai iya raba hankulan jama'a."

"Na san za ki iya

"Hon.ka ce wani wani abu mana tuntuni kayi shiru ka kame bakin ka ya kake ganin za ayi?"

"Ni a gani na kar ku nutsa kan batun fito da Danzaki ko Shehu. Saboda yin hakan zai saka shakku da alamar tambaya ga lamarin. Za a samu masu gaskiyar da zasu so tono abin daga tushe in kuwa aka samu idon wasu ko kuma aka samu mutane sun farga hankalinsu kuma ya dawo kan siyasar ƙasa za ku sha mamakin irin kayin da zamu sha."

"Kuma fa ka ce wani abu Hon. Ya kake ganin za ayi?"

"Kafin Paul akwai Abdallah yanzu yana ina? 

Akwai paul yana ina yanzu?

Akwai yaron da ya so ya kawo mana hari Yusuf yana ina?

Akwai smith shi ma yana ina?

To ku kwantar da hankalinku wacece wata Maryam? Bata isa ba Wallahi.Wannan fa labarin da jinin mutane bila'adadin fa aka rubuta shi. Ba zamu kashe ta ba amma zamu haɗa ta da wanda zai gama da ita cikin ruwan sanyi."

"Ta ya kenan?" Waziri ya tambaye shi.

"Rayyan! Ta hanyar Rayyan kaɗai zamu ci nasara a kanta. A saka shi ya cusa mata ƙaunarsa a ransa ta yadda zai yi mata illa a zuciya."

"Amma me yasa kake ganin soyayya zata saka ta karaya?"

"Idan kace zaka karya mace da ƙarfi sai ta koma maka jaruma sak. Amma idan ka karya zuciyarta,ka raba ta da ƴancin tunaninta ,ta zama tamkar tsuntsuwa mara fuka-fuki."

"Madallah da Hon. A takaice dai makircin soyayya ya zame mana makami."

Duka suka yi na'am da wannan zancen a haka aka tashi sun yarda sun yi sadaukarwar Danzaki da shehu.

*

Yana zaune cikin mota. Airport za shi duba wasu kaya da za a tura cin. Saƙo ya shigar mai ta wayar sa. Yana dubawa yaga hotuna ne na manyan ƙusoshi manyan mutane wanda dama ya san su. Amma bai san lamarin ya kai haka ba. Iska ya furzar a hankali ya maida wayar ya kulle. 

Fita daga cikin motar yayi. Ya isa kusa da wani  ba chana suka yi musabaha. Daga ƙarshe suka yi cike-cike suka a hannu suka kuma yin musabaha ciniki ya faɗa.

"Am. Mr. Hong ina neman wata alfarma ne a wurin ka." Muhammad Ya faɗa yana kallonsa. Da ke ya saka wannan machine ɗin a kunne wanda yake translating yaren mutane mabambanta.

"Ina jin ka Mr.Sageer."

"Akwai wani yaro da nake nema. Kuma an gaya mini yana ƙasar ku. Ko na ce magarƙamar ƙasar ku. Ina son a bincika min ko da gaske yana can."

"Ah! Don wannan ba wani abu ba ne, zan zuba yarana kan aikin sai dai ka sani zai ɗauki lokaci. Ka tura min bayanansa kawai zan duba lamarin."

Muhammad ya washe bakinsa yace "Thank you! Mr.Hong." 

Daga nan suka yi sallama ya shiga private jet ɗinsa ya tafi.

Muhammad ya zaro wata wayar daban ya yi danne-danne ya maida ta yana murmushi. A fili kuwa cewa yayi "Sauran ƙiris. Samun wannan shi ne zai samar min da matsugunni a cikin wasan yadda ya kamata.  Yana kuma ji a jikinsa lamarin ya zo ƙarshe."

Wato duk wani sharri a cikin dare ake ƙulla shi. 

Sanata Barau ya dawo gida bayan gama taronsu na ƙungiyarsu. Gida ya wuce kaitsaye. A gajiye yake ma yau don yunwa yake ji bai ci komai a can ba gabaɗaya hankalinsa na kan wani lamari da ya shafe na tunanin Maryam ma. A yanzu babban burinsa ya samu ya ƙubuto da Aryan daga Cairo. Labari ya zo mai an sa mai ido kuma ana daf da kama shi a babban magarƙamar ƙasar saboda ta'amali da ƙwayoyi da yake yi.

A fusace yake tafiya cikin sa tiƙi-tiƙi yana haki . Ba wata isashiyar lafiya gare shi ba amma son duniya ya fi mai komai. Hankachief ya saka ya share gumin kan fuskar sa.

Tun daga tsakar falon yake kiran sunan Mujibat. Bata fito ba sai wata mai aikin Hajiyar ce ta fito da gudu tace "Yallabai Hajiya bata nan ta fita ɗazu."

Ko kallonta bai yi ba ya ɗaga mata hannu kawai alamar ta tafi.

Da baya ta koma kafin ta juya ta shige ɓarayinsu.

Wayarsa ya zaro daga aljihunsa. Lambar Muhammad ya danna wa kira ya san zai yi wuya ya ɗaga wayarsa amma ba zai fasa kira ba saboda wannan batun na Aryan ne. 

A jejjere yake ganin kiran  mahaifinsa na shigowa baya mai irin haka ,dole ya ɗaga wayar amma bai ce komai ba shiru kawai yayi masa yana sauraronsa.

Cikin rai kuwa Alh. Barau cewa yayi "Shegen yaro mai gadon baƙin hali daga uwarsa."

"Don ubanka ba zaka min magana ba ,shegen yaro mai kafirin zuciya."

Muhammad ya karkatar da bakinsa gefe yace "Ina jin ka. Ba kunne ne yake ji ba?"

"Wallahi ba don Aryan ba ,babu abinda zai saka na kira ka."

"Aryan kuma?"

"Akwai matsala. Spy ɗina na can ya kira ni ana shirin kama Aryan a kowanne lokaci."

"Bayan wancan kamen?  Wannan karon kuma me yayi?"

"Ta'amalli da ƙwayoyi."

"Innalillahi. Yaron nan baya jin magana Wallahi. Ka bar maganar a hannuna zan saka a ɗauko shi."

"Ba zai dawo ba ka sani."

"Na san yadda zan yi da shi. Ƙani na ne."

"Shi kenan, sai na ji ka."

Ba tare da ya ƙara cewa komai ba ya kashe wayar.

Ayra ya kira ya sanar mata da su shirya zasu dawo Nigeria. Tayi mamakin hakan amma ta lura da muryar yayan nasu akwai damuwa a ciki.

"Yaya,Aryan fa baya nan kwana biyu kenan."

"Na sani. Kada ki damu. Za a zo a kai ki airport zai biyo ki daga baya."

"Yaya akwai wani abin ne?"

"Kiyi abinda nace kawai."


"To Yaya."

Ya ɗauka bayan gargaɗin da yayi mai zai nutsu ashe da sauran rina a kaba. Bai taɓa jin zafin zuciya irin na yau ba ,saboda halin da Aryan ya jefa kan sa ba.  Shiru yayi na ɗan lokaci ya zaro tissue daga gefensa ya zubar da abar, daga baya kuma ya ɗauki cingum orbit ya jefa a bakinsa ya soma taunawa. Kujerarsa ya dinga juyawa yana gaba yana baya. Ƙwaƙwalwarsa na aikin tunanin yadda zai yi ya yanke shawarar kiran Abdurrahman.

"Yallabai."

"Abdurrahman kana ina?"

"Ina area."

"Akwai aiki amma a sirrance. Ba na son ayi hayaniya, kuma ba na son Aryan ya gane cewa ni na saka ku. So nake ka sa mutanen ka ku ɗauke shi daga inda yake kaitsaye ku kai shi airort za ku samu Ayra a can tana tare da passport ɗinsa. A saka shi a wheelchair a matsayin mara lafiya inda hali ma a shaƙa mai magani ya fita daga cikin hayyacinsa."..

"Za ayi Yallabai."

"Amma Yallabai yana ina?"

"Aikin ku ne nemo shi Abdurrahman me amfanin ka in ni daga nan zan maka komai?"

"Afuwa Yallabai."

Bayan ya ajiye wayar. Ya sauke ajiyar zuciya. Ita kaɗai ce hanyar da zai bi don cetan Aryan daga jami'an Narcotics na can.

CAIRO

Aryan ya fito daga hotel ɗin da ya ke zaune kwana biyu, yana sanya wayarsa a cikin aljihun rigarsa. Da shirin zuwa wani party ya fito dama abokan sa na jiransa a can already. Ko kaɗan bai san ana leƙensa ba.

A bakin motarsa ya tsaya yana ƙoƙarin buɗe motar ya ga inuwar mutane a bayansa a sukwane ya juya ya gansu su uku fuskokinsu a kulle. Bayansu farar hilux ce da suka zo da ita,suka kewaye shi. 

"su waye ku?"

"Mu daga embassy muke an aiko mu ne don tafiya da kai. Akwai matsala a visar ka zamu kai ka airport yanzu  a samu tsaiko."

Ya buɗe baki yace "Waye ya turo ku? Wacce matsala kuma? Ban yarda da ku ba."

"Ka kalli uniform ɗin mu mana."

"Ban gamsu ba."

"Kada kayi gardama Aryan."

"Ba fa zan bi ku...." Bai yi aune ba kawai ya ji sun shaƙa mai abu ta baya ya sulale ya faɗi a kafaɗar ɗayansu.

Cikin mintuna kaɗan suka sauya mai kaya suka saka shi a cikin mota. Tuni anyi takardu na rashin lafiya da sa hannun likitoci don ba dawa a airport.

Abdurrahman ya turawa Muhammad saƙon "Mission accomplished." Zamu tabbatar da cewa an saka shi a cikin jirgin kafin mu tafi.

"Aikin ku yayi kyau. Ka duba account ɗin ka ku raba."

Kwanaki biyu basu yi wani dogon tattaunawa da Miss ba. Ayyuka sun yi mai yawa kamar yadda ya ga sun mata yawa. Ya gani a labarai tana kan wani case ne. Shi abinda yake ba shi mamaki da ita yadda take zaƙewa zaƙulo abubuwa ita ba ƴar sanda ba,ƙaramar ƴar jarida ta zama bomb,ta zama dodon manyan mutane sai tono ramuka take yi. 

Kasa jurewa yayi dole ya kira layin nata. Yayi ta kira bata ɗaga ba hakan ya sa ya gane cewa bata kusa ko kuma ta kuma shiga wata cakwakiyar. "Miss! Ba kya jin magana." Ya faɗa da murmushi kwance a kan fuskar sa.

*

KOTU!
KADUNA.

Kotun babban birnin Kaduna a cike take maƙil. Jama'a sun yi cincirindo har waje. Ƴan jarida na ta ɗaukar hotuna ,kyamarorin kafafen watsa labarai na ta walƙiya.
Motar ƴan sanda ce ta shigo harabar. Bayan tayi faking aka fito da Alh.Danzaki da Alh.Shehu ,hannayensu ɗaure da ankwa. Duk da suna da wani ƙwarin guiwa a ransu ,kallon raini suke bin jama'a da ƴansanda da shi don sun na ganin kamar Boss zai iya buga wani wasan kafin a soma shari'ar wataƙila ma an kama Maryam an ɓoye ko kuma a kashe su a hanyarsu ta zuwa kotu.

Alƙali na shiga kowa ya miƙe tsaye. 

Alƙali ya zauna ,sannan saura suka zauna.

Aka karanta jawabi kan laifikun da ake tuhumarsu da shi. 

"Shirya garkuwa da mutane.

Tsoratar da jama'a.

Kai hari ofishin ƴan sanda."

DSP aka kira ya tsaya a wurin bada shaida (Witness box) ya kora bayanin komai tun daga farkon yadda aka yi garkuwa da yara da kuma yadda suka shiga dajin kuyello don ceto su da kama ƴan bindigar da aka yi har suka faɗi wanda ya aiko su. 

Alƙali ya buƙaci a soma kawo shaidu.

Kasancewar Maryam ce shaida ta farko ita aka soma kira. Miƙewa tayi ita ma ta shiga cikin witness box ɗin ta tsaya haɗe da ɗan risinar da kai a gaban alƙali na nuna girmamawa.

Lauya: "kina da hujjar cewa waɗanan mutanen su ke da hannu a kan wancan lamarin na garkuwa da mutanr a ƙauyen Birnin Gwari?"

Maryam ta numfasa tace "Ina da hujja. Ni ƴar jarida ce ,sunana Maryam Kabir ina ɗaya daga cikin mutanen da suka maida labarin kwashe yaran da aka yi da muhimmanci , a matsayina na ƴar jarida nayi tambayoyi ga mutane kala-kala kuma na samu bayanai. A daren ne ɗaya daga cikinsu ya kawo kan sa wurin hukuma aka kira ni kuma aka yi masa tambayoyi, shi ne ya gaya mana inda aka kai yaran dajin Kuyello ana kiran gidan da aka ajiye su da White House.....komai ta gaya musu da ta sani har shiga sansaninsu da suka yi. Ta miƙa masa wata ƙaramar rikoda da akwai muryoyin masu laifin a ciki. Sannan ta bada vidio na yaƙin da aka yi kafin aka kwato yaran daga wurinsu da yadda aka kama su harda tona asirinsu da aka yi."

Lauya "zata iya yiwuwa ai ,haɗa wa aka yi. Ki tuna ke fa ƴar jarida ce za ki iya yin wasa da hankalin mu."

Maryam tayi murmushi ta san za ayi hakan dama.Ta juya ta kalli alƙali ta ci gaba da magana.

"Ya mai girma mai shari'a na san lauyan waɗanda ake ƙara daman zai ce haka shi yasa ban kawo ba sai da shaidar tacewa daga manyan da suka san harkar yadda ake tantance ainihin muryoyi ma'ana ba wadda aka ɗora ba ce. Muryoyinsu ne na aslali. Bayan ni a wurin akwai DSP Hamza akwai  kuma  inspector Aliyu Sa'ad. Kotu zata iya bada wa aje a tantance."

Jama'a suka saka dariya. Alƙali ya daka guduma bisa tebur ɗinsa yace "Ayi shiru."

Lauya "Za ki iya tafiya. Ya mai girma mai shari'a ina son kotu ta bani damar kirawo DSP Hamza."

Alƙali "Kotu ta baka dama."

Lauya "DSP Bismillah!"

DSP Hamza ya fito a karo na biyu ya tsaya ya kuma yin rantsuwar zai faɗi gaskiyar da ya sani.

Lauya"Shin a wannan atisayen da ka yi akwai sanin manya a ciki ko kuma kai ne kayi gaban kan ka da kan ka don ka samu isashen lokaci wurin shirya wannan wasan kwaikwayon?"

DSP "Ban jira ba saboda babu lokaci, ina tsoron kar su sauya musu maɓoya."

Lauya "ka taka doka kenan?"

"Ban taka doka ba aikina nayi a matsayina na ɗan sanda wanda hakkina ne kare lafiyar jama'a da lafiyarsu da dukiyarsu."

Lauya " Me ye dalilin ka na tafiya da ƴar jarida mace?"

"Saboda ta kawo labaran da kan ta. Aikin ta ne ta nunawa al'umma abubuwan da suke faruwa a bayan idanunsu hakan ba laifi ba ne."

Lauya "An ce anyi musayar wuta tsakani,to da ace an harɓi ɗaya daga cikin ƴan matan fa? Baka ganin kayi wasa da rayukanasu suma?"

DSP "Babu wanda aka rasa kuma su suka fara buɗe mana wuta kafin muka maida martani mu ma."

Jama'a (tafi).
Alƙali (Gargaɗi.)

Dsp "Ya mai shari'a ina son kotu ta bani dama na kawo makaman da aka kai mana farmaki a daren da aka samu ƴan matan."

Alƙali "Kotu ta baka dama."

Yaran DSP suka shigo da bindigun da aka kama a jikinsu ,da kuma wayoyi da aka samu bayanan kira da saƙonni daga Danzaki. Daga baya kuma aka shigo da Dattijo shugaban ƴan bindiga.

Tuni idanuwan Danzaki suka firfito waje da ya fara jin sanyi kamar zasu iya sha. Amma ganin shugaban sai ya ji yau kam ramin ƙarya ya ƙure musu.

Lauyan Gwamnati "Dattijo za ka iya gaya mana gaskiyar abinda ka sani?"

Dattijo "Ni ne shugaban su. Ni da yarana ne muka yi wannan aikin, sai dai da fari ba a kama ni ba sai a kuskure na biyu da muka kai hari caji ofis."

Lauyan Gwamnati "Su waye suka saka ka aikin zaka iya gane su ka nuna wa kotu su in suna nan?"

Dattijo "Gasu nan a gurfane da Alh.Danzaki da Alh.Shehu. Sune suka saka mu kai hari caji ofis mu kashe yaran da aka kama saboda kar su bada sheda akan su. Sai aka yi rashin sa'a mu ma aka kama mu."

Lauya "Mun gode. Ya mai shari'a i rest my case."

Alƙali "Defence Lawyer baka da wani abin cewa?"

Lauyan ya miƙe ya duƙa yace "Ya mai shari'a ina da tambaya ga Dattijo."

"Kotu ta baka dama."

"Dattijo taya ya aka baka aikin kwamushen yaran ,da har kake ikirarin Alh.Danzaki ne ya baka aikin, meye hujjar ka?"

Dattijo "Ya gayyace mu gidansa na GRA, da mu da su muka yi magana su biyun nan ga su nan." Ya nuna su da hannunsa sanan ya ci gaba.

"Ya bamu aikin mu kwaso yaran ,bamu da niyan karbar kudin fansa dama za a kai su kasashen ketere ne a sayar dasu."

Jama'a (aka soma ƙus-ƙus ,hayaniya ta ƙaure a ciki. Alƙali ya yi gargaɗi aka yi shiru."

Bayan tattara bayanai aka miƙawa alƙali ya sanar da hukuncin da ya yanke.

Alƙali "Danzaki da Shehu,bisa shaidun a aka gabatar,kotu ta same ku da laifi a akan dukanin tuhume-tuhumen. Kotu ta yanke muku zama a gidan kaso na shekaru talatin a gidan yari tare da horo mai tsanani." Ya maka gudumarsa ya miƙe tsaye. 

Jama'a sun jinjina wa wannan shari'ar da aka yi ba tare da son rai ko siyasa ba. Ba a duba iko da arziƙ ta mutane biyun da duniya ta shaida dukiya da matsayinsu ba aka yanke musu hukunci lallai adalci yana na nan tafe,shari'a ta soma yin adalci tsakanin talkawa da masu kuɗi. 

Maryam ta fita tana jin wani sanyi na ratsa ta. 

Dsp ya ce da ita "Maryam mun gode da gudunmowar da kika bamu har muka kai ƙarshen wannan case ɗin. Wannan zai zama babban tarihin da Kaduna ba zata manta ba."

Maryam ta ɗaga masa baban yatsanta alamar jinjina tana dariya tace "Allah Ya taimaki waɗanda suka yi sadaukarwa domin gaskiya. Na ji daɗin yin aiki da kai Yallabai. Kai mai gaskiya ne. Ina fatan wani aikin ya kuma zuwa da zamu yi tare."

"Ina tsoron sanar miki ba zai yiwu ba iya tarayar kenan."

"Me yasa Yallabai?"

"Yau aka aiko mini da takardar transfer ɗita an sauya min wurin aiki zuwa Zamfara."

Maryam ta fito da idanuwanta waje tace "Na san za ayi hakan,amma ban da wuri haka ba."

"A hakan ma na gode. Tunda mun kai ƙarshen lamarin."

"Allah Ya baka yawan rai."

"Amin ɗiyata Maryam. Allah Ya miki albarka ya kiyaye ki. Ya jiƙan Kabir Abdallah."

"Amin."

Aka fito da Danzaki da Shehu suka kalli DSP da Maryam suka yi kwafa aka wuce da su.

"Kallon gargaɗi ne wannan". Inji Maryam.

"Maryam mu bar....."

Sautin abu kawai suka ji ya daki ƙirjin DSP ji kake tush harbi ne. DSP ya dafe ƙirjinsa yana ƙoƙarin faɗuwa ƙasa tuni jini ya fallasa a kan fuska da jikin Maryam. Ta saki ihu tana ƙoƙarin juyawa ita ma ta samu nata rabon sai dai ita a kafaɗa aka same ta.

Tuni harabar ta hautsine da ihun jama'a.

Tuni kafafen yaɗa labarai suka soma sakin labarin.

_Breaking news._

_An kai hari a harabar kotu bayan yanke hukuncin da aka yi ga Shahararrun ƴan kasauwan nan Danzaki da Shehu, an harbi Dsp Hamza da ƴar jarida Maryam da ta zama shaida ga shari'ar. Daga wata majiyar kuwa harin na da nasaba da shari'ar manyan ƴan kasuwa da ƴan siyasa da ake tuhuma._

Muhammad na ɗakin taro a ofishin sa Gana ya kira shi ya sanar masa da harin da aka kai wa Maryam a take ya saki salati yace "Gana suna ina yanzu?  How bad is it?"

"Babu masaniya an kwashe su dai an tafi da su asibiti."

"Gana ina zuwa ka kula kafin na iso.

Tuni garin Kaduna ya cika da haya-haya ana ta magaganu. An rasa su waye suka yi harbin tamkar waɗanda ƙasa ta tsage suka shige ciki haka aka neme su aka rasa. Jami'an tsaro kan su ya ɗau caji. An shiga da su cikin ɗakin tiyata. Kowa jiran fitowar likita yake yi.

Jama'a  da dama na roƙon Allah Ya tashi kafaɗun Maryam da Dsp saboda mutane ne nagari kuma akan gaskiyarsu aka kwantar da su. 

Mama hawayenta basu daina zuba ba. Ta kasa magana sai hawaye. Da ɗaya da ɗaya ta ga ciwo da raɗaɗin rashi. Da farko mijinta wanda ya fita lafiya sai gawa aka kawo mata, na biyu Yusuf daga fita har yau ba a kuma ji daga gare shi ba , Maryam ɗin da yanzu take gani tana jindaɗi ita ma an sabauta mata ita. 

Gani tayi an miƙa mata handkacief.Ɗaga kan ta tayi sama. Matashin saurayi ta gani fari tas bafulatani. Handkachief ɗin ya kuma miƙa mata. 

"Mama ki share hawayen ki. Maryam da Dsp na buƙatar addu'a ne in sha Allahu babu abinda zai same su kiyi imani."

Mama ta gyaɗa kai tana share hawayenta da hadkacief ɗin da ya ke fitas da ƙamshi mai sanyaya rai.

Gefe ya koma ya tsaya da wani ɗan sanda suna tattaunawa kan lamarin. A nan yake gaya masa ana kan binciken masu sa hannu a abin.

Muhammad ya cije leɓɓensa na ƙasa ya juya kawai.Hannayensa ya zura cikin aljihunsa ya kafa idanunsa akan ƙofar ɗakin tiyata.

*

*
BARAU DIKKO TEACHING HOSPITAL.

Harabar asibitin cike yake maƙil da ƴan jarida, ƴan sanda da tsirarun jama'a masu san ganin faɗan ƙarshe.

Likitan ya fito da farar riga a jikinsa yana cire handgloves ya gyara zaman gilashinsa.

Nas ta miƙa masa takardu. Akwai alamun gajiya akan fuskarsa,sai dai ganin yadda iyalan masu jiyan ya saka ya saki murmushin kwantar da hankali. Dukansu miƙewa suka yi tsaye suna jiran ƙarin bayani amma na alkairi ba na sharri ba.

"Alhamdu lillahi, muna miƙa godiya ga Allah da ya bamu nasara wurin shawo kan matsalar. 
Dsp na samun kulawa sosai yana fitas da numfashinsa yadda ya kamata ba kamar sanda suka zo ba.Mun yi nasarar cire musu harsashin duka su biyun.  Maryam dama kafaɗarta  harsahin ya same ta sai kuma shock da ta shiga. Zamu bar su under observation  na tsawon awa ashirin da huɗu."

Matar Dsp tace "Likita ka tabbata mijina zai tashi?"

"Hajiya mu aikin mu shi ne ceton rai amma rayawa ko kashewa ta Allah ce. Mun dai yi amfani da dukanin wata kimiya don ganin sun samu lafiya. Ku ci gaba da addu'a."

Mama ta share hawayenta tana godewa Allah.

Ƴan jarida dake gefe sun ɗauki rahoton likita da hotunan mutanen wurin don tura rahoton gaggawa ga gidajen radiyo da talabijin. 

Inspecto Aliyu Sa'ad yace "Alhamdu lillahi, lallai Allah Ya kare su. Wannan aikin namu aiki ne da sai da addu'ar al'umma da ta iyaye gabaɗaya."

Muhammad da ke gefe kuwa ya jingina da bango,zuciyar sa na bugu da sauri, ajiyar zuciya ya sauke ta farinciki da shafin Maryam bai zama labari ba.Maryam tana raye."

*
Zaune yake a falonsa. Falon da duhu kasancewar ya kashe dukanin fitilun ciki. Hannunsa a kan haɓarsa yana kallon talabijin. 

_An tabbatar da cewa Dsp Hamza da Maryam suna cikin ƙoshin lafiya,amma za a barsu under observation na tsawon awa 24._

A fusace ya yi wulli da remote ɗin ya miƙe tsaye. Ajiyar zuciya mai nauyi ya sauke sannan ya fara magana shi kaɗai cike da murya me nuni da ƙiyayya.

"Na kashe kuɗi, na tsara dabaru don ganin bayan wannan yarinyar amma duk a banza, wato ba zasu mutu ba musanmman ma wannan ƴar jaridar. Dsp ma yana raye , Maryam na numfashi..." Kujerar bayansa yayi cilli da ita ta doku da garu. 

"Ba zan tsaya ba. Kuma ba zan bari su fito da rai ba. Tashin Hamza barazana ce a gare ni da daula ta, iko na zai taɓu, mulkina zai taɓu mutunci na zai zube komai zai fita daga cikin rayuwata. Rayuwar da na kai tsayin lokaci ina gina ta fitowarsu daga asibiti daidai yake da tonuwar sirrina a duniya." Ya faɗa a fili yana naushin iska.

*

Washegari!

A hankali idanuwan ta ke motsi alamun suna ƙoƙarin buɗewa ne. A hankali ɗan yatsan ta ya motsa. Muhammad da ke tsaye a kanta ya kuma matsawa jikin gadon. A hankali ta buɗe idon sai kuma ta rutse da sauri saboda hasken da ya shigar mata a bazata. Bayan kaman sakan biyu sai ta kuma buɗewa a hankali tana ganin komai dishi-dishi kafin ta buɗe su tar. Ba ta yi zata ba Muhammad ta gani a gabanta a tsaye yana kallonta. Allurar bata gama sakinta ba hakan ya saka da ta yi ƙoƙarin tashi ta koma da baya ta kwanta ta ɗan saki ƴar ƙara. "Arh!"

"Miss. Maryam! Yau dai ga taurin kan ki ya ja miki kwanciya a gadon asibiti,harbin ki fa aka yi, harsashi da aka cire daga kafaɗar ki gashi nan hannun naki ya samu matsala an ɗaure miki. Ina fatan kin yi farinciki da hakan don dama kin san hakan zata iya kasancewa da ke."

Maryam ta ambaci sunan Allah a hankali tace "Ya Salam!Bani da lafiya fa amma kake yi min faɗa."

A hanali ya tafa hannayensa biyu amma basu bada wani sauti ba.  "Sannu Miss, ashe dai bakin bai mutu ba?"

"Ba zai mutu ba."

Kujera ya jawo ya zauna a kai yana kallonta wannan karon babu wasa a kan fuskarsa.

"Miss ,ba wasa nake ba. Da gaske nake wannan karon. Babu ruwanki da wani binciken tsohuwar tasha,ko Paul Stone ,ko inspecto Sameer ko garkuwa da mutane bare a kai ga ba da shaida a kotu. Baki ga halin da muka shiga ba jiya. Ba ki ga Mama yadda ta shiga ainihin tashin hankali ba.Miss ki ajiye makaman yaƙin ki. Ba ma son mu rasa ki. Da ace harsashin ba taɓa ki yayi ya fita ba da ba wannan maganar muke yi a nan ba ni da ke."

A hankali cike da murya mai jinya tace "Ba zan iya yin shiru ba Muhammad.Ba zan kuma ja da baya ba. In na mutu kwana ne ya ƙare, ba zan gudu don iya wannan ƴar barazanar ba."

Ya dalla mata harara yace "Na ji kamar kin ce ƴar barazana? Baki da hankali."

Murmushi tayi. Sai a lokacin ta tuna harda Dsp ba ita kaɗai bace.

"Muhammad ina Dsp?"

"Yana ɗaya ɗakin. Ya fita daga haɗari kamar ke dai."

"Basu da imani kuma basu da tsoro. A cikin mutane fa kafin mu gane me yake faruwa har sun kuma kai mana wani harin."

"Wanda ya riga ka bacci zai riga ka tashi."

"Amma..."

Yatsan sa ya saka akan labbansa yace "Shhhh! Koma ki kwanta kin tashi za ki dame mu da magana ki ki ki."

Ta zumburi bakinta gaba ta yi mai kalar tausayi.

Ya kama kunnensa ɗaya yace "Sorry."

Ta gyaɗa masa kai kawai.

"Ina son na ga Dsp."

"Bai farka ba ai."

"Eh duk da haka ina son na ga yanayin jikinsa."

"Ki bari na tambayi likita in ya amince sai na kai ki da kaina."

"Muhammad..."

"Maryam..."

Sai kawai tayi shiru don ta ga alama ba zai bar ta ba.

Tashi yayi tsaye yace "Bari na je na gayawa likita kin tashi har za ki ma iya kai naushi."

Murmushi kawai tayi mai. Yana fita ta dafa hannun mai ciwo tana cije baki kaɗan saboda azabar zafi.

Muhammad bai dawo ba sai da likita. Bai samu Mama ba bata nan ta koma gida ta yi wanka ta ɗan huta.

A hankali likitan ya saki murmushi yana kallon hannun yadda aka naɗe shi da bandage a hankali. Muhammad ya zagaya gefen ta ya tsaya hannunsa rungume a kan ƙirjinsa. Yana kallon likitan da Maryam calmly.

"Sannu Maryam." Likitan ya faɗa yana murmushi.

Maryam ta juya idanuwanta a hankali kafin tace da shi "Alhamdulillahi. Na ji sauƙi ma."

"Ashe kece ma likitar?"

Ta ɓata rai. 

Ya zaro wayarsa daga aljihunsa ,shi ma ya basar kamar ba shi ne yayi maganar ba.

Vidio recording ya shiga ya saita saitin Maryam da yadda take yamutsa fuska duk don fa kar a taɓa mata hannun ne take cewa wai ta warke.

"Likita ka gaya mai ya daina yi mini vidio. Bana so." 

Likita ya ja hannun a hankali kaɗan yana son ya ga ko ya koma. Ta saki ƙara  tace "Wayyo Allah!"

"Kar ki damu dislocation ne ai. Zai warware da sauri." Har wata guntuwar ƙwalla sai da ta zubo mata. Muhammad yayi murmushi mai sauti yaca "Ashe jarumai ma na kuka? Serves you right. In halin ki ne gobe ma ki ƙara."

Ta zabga mai harara.

Yace da ita "Ai ina jindaɗin ganin yadda kike complain ɗin nan. Kin ga ina ɗaukar miki shaidar kin ji jiki nan gaba zan nuna miki in kika cika min baki. Wannan fa tarihi ne."

Likitan yayi dariya yace"Yana da kyau ,zai taimaka miki ki tuna yadda kika yi jarumta. Jiya dama mun yi miki X-ray kamar yadda na faɗa gocewar ƙashi ne kawai,amma an mayar miki da shi daidai,saidai dole ne mu ci gaba da kula da ke da lura da hannun har zuwa gobe."

A hankali ta kalle shi tace"likita bayan wannan babu wani abun dai ko?"

Zaunawa yayi a hankali yace "Aa , babu babban haɗari. Amma saboda bullet ɗin ya taɓa naman wurin da jijiyoyi ya wuce ,muna son mu tabbatar babu infection kuma zafin ya ragu sosai kafin mu sallame ki."

Muhammad ya katse musu maganar ya na tattare girarsa a wuri guda ya ɓata rai yace "Kin ji ko? Ke dai ki huta kawai, ki daina damuwa , na sani ke ma kin fi bullet ɗin ƙarfi amma for now dai ki bar kan ki ya huta."

A hankali ta zumɓuri bakinta kuma lokaci guda ta saki murmuashin gefen baki taca "Ka ga fa,ni dai sai na hana a dinga bari kana shigowa tunda damuna zaka na yi."

Ya nuna kansa da yatsan sa yace "Kuma wai ni? The Muhammad Sageer?"

Ta maka mai harara.

Shi dai likitan dariya sukw ta ba shi. "Kun burge ni. Kada ki damu Maryam ƙyale shi. Ke da vidion ma zai saki nishaɗi ne in kika kalla kika ga yadda kike matsw ƙwalla kina ɗan ihu. Kinga kuma dama ana son mai jinya yana dariya. Zan aiko Nas ta kawo miki hot pack don ya taimaka miki wajen rage raɗaɗi."

Maryam ta sauke ajiyar zuciya tana murmushi tace "Na gamsu kuma na samu ƙwarin guiwa yanzu."

"Ki huta sosai,ki sha ruwa.Idan Allah ya so gobe sai mu sallame ki."


Muhammad yayi zooming kan fuskarta sosai musanmman don ya ɗauki murmushinta sosai,shi ma cike da annashuwa ya saki murmushin. Likita yayi musu sallama ya fita daga ɗakin.

"Don Allah Muhammad yaya jikin Dsp? Da gaske ina son na gan shi. Saboda ni ne aka yi masa haka, duk wanda ya raɓe ni sai wani abu ya same shi, ka taimake ni ka kai ni in gan shi don Allah!"

Ya lumshe manyan idanuwansa masu rikitar da mutum. Sai kuma ya mike tsaye ya fita. Har ta cire rai kuma sai ga shi ya shigo tare da Nas a bayansa. Tayi masa kallon tuhuma.

Ya ce da ita ga ta nan zata raka ki. Amma likita yace minti biyu ma ya wadatar da ke ki gan shi baya son hayaniya.

Da sauri ta gyaɗa kai ta yarda. Nas ta taimaka mata wurin tashi suka raka ta ɗakin da Dsp yake a kwance. Suna shiga ta ga matar Dsp a zaune kan kujera tana kallon mijinta. Ga ƴarsa da ɗansa duk sun yi zugum tuni zuciyarta ta karye. Ta zama bata da wata laka ta gama sa wa  a ranta ita duk wanda ya raɓe ta sai abu ya same shi.

A hankali tace "Yaya mai jiki?"

Matar tace "Alhamdulillahi da sauƙi za a ce. Yaya naki jikin?"

"Alhamdulillahi! Bai farfaɗo ba?"

"Gamu nan dai muna ta addu'a Allah Ya tashi kafaɗunsa, in kuma ba na tashi ba ne Allah Ya ba shi ikon wucewa lafiya."

Jiki a sanyaye ta isa kusa da gadon. Lallai lamarin ubangiji sai shi. Mutumin da kafin yau a tsaye yake , cikin ƙoshin lafiya. Yana magana,yana numfashi kamar kowa ba shi da wata matsala ta ciwo yau ga shi samɓal a kwance bai ma san waye a kan sa ba. Tabbas duk wanda bai ji tsoron Allah ba yana tare da wahala a rayuwa. 

Lifeline mashine ɗin take bi da kallo, yadda yake aikin sa. Ta sauke ajiyar zuciya ta soma magana ita kaɗai. "Dsp Allah Ya tashi kafaɗun ka, Allah Ya tona asirin masu hannu a ciki. Allah Ya yi maka sassauci a ciwon da yake damun ka." Suka amsa da "Amin."

A hankali ta juya ta kalli iyalin Dsp ta ga karaya a cikin idanuwansu kamar dai sun cire tsanmmani da tashin sa ni kaina in za a tambaye ni zan faɗa Dsp kamar ba zai tashi ba. "Huh!" Ta sauke ajiyar zuciya. 

Har ta koma ɗaki tana wasi-wasi.

Muhammad ya koma ya zauna ya kunna laptop ɗin sa yana aiki a ciki. Kusan yanzu a nan yake wuni yana gadinta.

Mama na dawowa ta cika da farincikin jin ɗiyarta ta tashi kuma babu wata matsala ita iya hakan ma ya yi mata daɗi.

"Sannu Maryam, sannu Yaya kike ji yanzu? Yaya jikin naki?"

"Mama da sauƙi. Mama kin rame iya kwana ɗaya kawai?"

"Ba za ki gane me uwa take ji in ta haihu ba sai ranar da kika haifa a sannan ne za ki san cewa Mama ta sha fama da zullumi a rai."

"Kiyi haƙuri Mama. Na miki alƙawarin in na gano abinda nake son ganowa zan ajiye aikin."

"Maryam yanzu nake son ki ajiye ba sai wani lokaci ba."

"Mama ki yi haƙuri ki ƙara bani dama ki ƙara min uzuri ,Mama ba zan yafewa kaina ba muddin na haƙura na koma gefe ina kallo."

"Maryam an gaya miki ke kaɗai akwai abinda za ki iya yi ne a kai? Kin isa ki sauya system ɗin da kika tashi kiga a haka yake? Babu abinda zai canja...."

"Amman zan zama sanadin kwanciyar hankali na wani lokacin kuma za a rage mugun iri a ƙasata."

Mama ta kalli Muhammad muryarta na rawa tana son tayi kuka tace "Kana jin ta ko? Ka na ganin irin taurin kan ta , ban isa na gaya mata ta ji ba. Bana son aikin nan ,bana so bana so,ni na yafe ta haƙura..."

Muhammad ya miƙe tsaye ya soma lallashin Mama.

"Mama kiyi haƙuri don Allah ki daina asarar da hawayen ki. Zata ajiye aiki in dai aiki ne zata ajiye ki daina kuka."

Maryam ta kalle shi da baki a buɗe da kuma mamaki wai zata ajiye aiki a kan wannan abin ne zata ajiye aiki? Ba zai yiwu ba ,aikin nan rayuwarta ne ba zata iya barin sa ba.

"Kana gani fa harbin ta aka yi , da ya zo da ƙarar kwana shi kenan yau zaman makoki muke da kwanan ta ɗaya a kabari. Kullum yarinyar nan in ta fita ina cike da tsoron me zai same ta, bana samun sukuni har sai na ga ta shigo ciki. Gaskiya bana son aikin nan idan kuma ban isa da ke ba Maryam kije ki ci gaba."

A wannan gaɓar sai Maryam ta zaɓi da ta yi shiru gudun kar ta kuma ɓatawa mahaifiyarta rai. Ta bari akan zata karɓi hutu zuwa lokacin da zata warke kuma zuciyar Mama tayi sanyi tukunna."

Wata Nas ce ta shigo da sauri tace "Muhammad Sageer ka yi sauri ka zo mara lafiya na son magana da kai da gaggawa jikinsa ya tsananta."

Ba iya Muhammad ba hatta Maryam bata san lokacin da ta diro daga kan gadon ta bi shi ba.

Muhammad kaɗai aka bari ya shiga saboda shi ya buƙaci da ya gani.

Maryam ta kalli a gefe a jikin bango,hannayen ta a rungume da ƙirjinta, hawayenta basu daina zuba ba. Yaran na kalla na ga sun ji jigum sun tsugunna kawai daga su sai Allah su ka san me suke ji a wannan lokacin. Ina jin yadda suke ji saboda tuno da lokacin da na ga gawar mahaifina kwance a gabana samɓal baya ko motsi ina ta ba shi hannuna ya kama amma bai kama ba har yau na kasa cire hoton sa a cikin idanuwana ba. Nima tuni ƙwalla ta zubo min zuciyata sai bugu take yi kamar zata fashe ta fito waje tsoro nake ji bana son ya mutu bana son ya mutu." Haka ta dinga maimaitawa.

Sai zarya take yi daga nan zuwa can Muhammad ya jima a ciki kafin ya fito ya kalli matar Dsp yace "ku shiga yana son ganinku." Da sauri nace da shi "Ni fa?"

"Bayan sun fito."

Ji yake yi kamar ya jawo ta jikinsa ya lallaɓata ta daina kukan ,yana ganin yadda jikinta ke rawa saboda fargaba, ya lura bata iya rikicewa ba sam-sam. Idanuwansa na kan ta da duk wani motsi nata. Allah-Allah take yi a ce ta shiga. 

Jim kaɗan suka fito suna kuka duk su ukun.

A fili Maryam ta soma salati. "la'ilaha illallahu muhammadar rasulilahi.Wayyo Allah kaicona kar ku ce min jikin yayi tsanani har haka?"

Matar tace mata "ki je."

Da sauri ta shige ciki.

A hankali ta ke tafiya ganin yadda lokaci guda kamaninsa suka sauya. Da murmushin ƙarfin hali yake kallonta, hannunsa ya saka ya sauke oxygen ɗin yana son yayi magana amma yana kokawa da numfashinsa.

Da sauri Maryam ta isa kusa da shi duk da tsikon da hannunta yake yi mata hakan bai hana ta saki kukan da ya maƙale mata a cikin maƙogwaron ta ba.

"Ka yafe min don Allah! Nice sila ni na jawo maka hakan da baka karɓi case ɗin ba da ba haka ba. Ka yafe min?"

"Maryam ni da ke musulmai ne, mun san kaddara kuma mun san dole ne mu yarda da ita, to haka ma mutuwa dole ce babu fashi sai mun je inda magabatanmu suka tafi. Bana jin komai dan zan....koma ga....mahallicina lokaci na ne yayi kwana  ne ya ƙare ko basu harbe ni ba yau zan ta.... tari ya sarƙe shi fiye da na baya. 

"Kayi shiru ka daina magana." Ta ce da shi.

Ya gyaɗa mata kai cike da ciwo yace "Maryam ki nutsu ki maida hankalinki. Ƙasa na da buƙatar ki. Tana buƙatar taimakon ki da agajin ki. Maryam akwai abubuwa da suke faruwa da gayya don kawai a ɗauke hankalin talakawa daga kan su. Maryam...." sai kuma yayi shiru ya ɗora hannunsa a kan ƙirjinsa yana jin wani irin ciwo.

Da sauri ta matsa gaban shi da kyau tace "Yallabai ka yi shiru don Allah."

"Maryam,na san mahaifin ki Kabir mutum ne mai gaskiya da son tona gaskiya. Akwai abinda ya sani ya kuma tattara bayanansu a wancan lokacin na sani kuma ni na shirya masa yadda zai yi ya samu nasara a kan su , kuma yayi bincike mai kyau. Amma sun fi mu wayo da saurin shiri a ranar suka kashe shi da haɗin bakin wani aminin sa ana kiransa da Abdallah Umar. "

Da sauri ta tari numfashinsa tace "Ban taɓa jin sunan sa ba a ina yake? Ina zan same shi don Allah?"

Na'urar asibitin ke bada sautin beep (din,din,din...)

A hankali ya ci gaba da magana. "Abdallah ya ci amanarsa ya kuma kwashe dukanin wasu shaidu da bayanai kafin mu kai ga samun mahaifinki a lokacin, tun daga ranar ba a kuma ganinsa ba har yau. Babu inda ban sa yarana su nemo shi ba amma basu same shi ba na fi zargin ko a kashe shi ko kuma an sauya masa ƙasa ko kuma ya canja suna da rayuwa a wani wurin. Na jima ina son na sanar miki da hakan sai dai ban samu wata ƙwaƙwarar hujja ba, har yau ina kan bincike sai dai na gayawa matata wani abu zata baki saƙo ki duba kuma ki bibiya. Wan ki Yusuf ma ba ɓata yayi ba yana....yana....naa...." sai tari ya sarƙe shi tuni numfashinsa ya dinga sama da ƙasa ya kasa furta komai tana kallon yadda yake kokawa da numfashinsa har san da ya dinga faɗar kalmar shahada a hankali tana kuka tana taya shi maimaitawa.

Can kuma sai na'urar ta yi ƙara mai tsawo ta daina harbawa kamar baya.

Maryam ta fashe da kuka ta haɗa kai da gadon ta saki kuka. 

Sauran ne suka shiga ciki.Matar Yallabai Hamza ta sa kuka ita da yaranta ta durƙusa a ƙasa ta kama ƙafar mijinta. 

Duk da raɗaɗin da kafaɗarta take yi sai ta ji bata ma jin komai. Komai ta daina gane masa fuskarsa take kallo. A fili kuwa tace "Shi kenan, Yallabai ya mutu saboda gaskiya,duniya ba zata manta da sadaukarwar da kayi a banza ba." 

Ɗankwalinta ta saka ta kulle mai fuska. A wannan lokacin ta kuma ƙurtawa a ranta ,duk tsanani da wahala,zafi,ruwa ,iska ba zata tsaya ba sai ta gama abinda ta fara.

Yallabai ya tafi amma ya bar ta da zullumi da tunanin abu biyu na farko "waye Abdallah Umar da ya ambata a matsayin aminin mahaifinsa da ya daɓa masa wuƙa  a baya? Ina kuma Yusuf yake? Tsabar tunani da gajiya bata san lokacin da jiri ya kwashe ta ba sai ji aka yi ita ma tim ta faɗi a ƙasa.

Daidai lokacin da Muhammad ya shigo da sauri ya koma ya kira Nas guda biyu suka zo suka kamata aka maida ta ɗakinta.

Tuni labari ya fita akan rasuwar Dsp Hamza a asibiti.
Haka aka gama duk wasu cike-cike aka miƙa shi ga iyalinsa. Muhammad ya tsaya musu kan komai har aka samu aka kai shi gidansa na gaskiya.

Tabbas dukanin wani mai rai sai ya ɗanɗani mutuwa!.

*

Bayan anyi sadakar uku Muhammad ya shiga wani aiki ka'in da na'in  wani nauyi aka ɗora masa  a kai kuma ya zame masa dole ya sauke nauyin. 

Ta hanyar abokan hulɗarsa ya samu lambar wanda zai zame masa tsanin wuce wancan hanyar. Wayar yake kalla da kyau yana kallon lambar kamar wani abu yake son gane abu a jiki. 

Maryam ce ta faɗo masa a rai. An sallame ta jiya da yamma kuma bai je ya duba ta ba hasali ma aikawa yayi aka maida su gida kuma bai kirata ba. Baya son ta kuma shiga wata rigimar a cikin wannan ɗan tsukun lokacin, so yake yi yayi nasarar hana ta dukanin wasu bincike har sai ya samu abinda shi yake so,shi yasa yayi amfani da Mama wurin ganin an danne ta na tsahon lokaci. Da kansa ya nemar mata hutu a Global Times duk da bai sanar mata ba.

Iska ya fitar mai ɗumi. Tunanin wanda zai bawa aikin yake yi amma kafin nan sai ya samu tabbacin abinda yake zargi tukunna.

Da ƙwarin guiwa ya ɗaga wayar ya saka ta a kunnensa yana jin tana riging adadin yadda zuciyarsa ke bugu daga can ɓarin aka ce "Hello!"

Sai da ya lumshe idanuwansa tukunna ya amsa. 

"Wannan layin wayar prison ɗin NSAWAM ne?"

"Nan ne."

"Yallabai ina son wasu bayanai ne akan wani bawan Allah ɗanuwanmu ne da ake zargin yana can na tsahon shekaru."

"Waye shi?" Mutumin ya tambaye shi kaitsaye.

"Yusuf Kabir."

Sai mutumin yayi shiru kuma bai kashe wayar ba. 

"Zan biya ka ko nawa kake so? Amma ka gaya min shin da gaske akwai shi a nan.?"

Mutumin yace "Ba zan ce maka komai ba sai ka zo ka bani kafin alƙalami tukunna."

Muhammad yace "Zan zo amma ka sani komai zaka gaya min."

"Yaushe zaka zo?"

"Ni ina Nigeria ne zan zo wani satin."

"Shi kenan in zaka zo ka gaya min zan gaya maka ta yadda zamu haɗu."

"Na gode." Ya faɗa ya kashe wayar.

Muhammad yayi shiru na tsahon wani lokaci mutum ɗaya kawai zai aika yayi mai wannan aikin ba tare da an samu matsala ko zargi ba. Ba kowa ba ne sai Aminin sa "Faisal."

*

Mama na ɓare mata lemon ɓawo a kan kujera . Ta miƙa mata sai taga bata amsa ba, ɗaga kanta tayi ta kalle ta sai ta ga ba ma ita take kallo ba wani gun daban take kalla. 

"Maryam! Yaya dai,tunanin me kike yi ne haka?"

"Abdallah Umar."

"Me kika ce?"Mama ta faɗa cike da mamaki da razanin inda ta ji sunan.

"Mama waye shi? A ina yake?"

"Ban san shi ba, nima yau na taɓa jin sunan a ina kika san shi?"

Maryam ta kalli Mama da kyau sannan tace "Mama kin sani, kin san shi. Abdallah Umar aminin Baba ne tare aka san su. Kin ga kuwa babu yadda za ayi ki ce ba ki san jama'ar da Baba yake mu'amala da su ba.

Mama ta miƙe tsaye tace "Maryam wato ba za ki daina wannan bankaɗe-bankaɗen ba ko?"

"Mama kin sani ba zan huta ba har sai na kai ƙarshen abin. Duk da na yarda zan daina aikin a baya saboda ke,amma yanzu zuciyata ta kasa bani goyon bayan na haƙura da wannan abin musanmman da ya daganci Babana da ɗanuwa na. Mama kada ki tauye ni ki janye kalaman ki a kaina da aikina."

Mama ta ja gauron numfashi. Kamar zata ce wani abu sai kuma ta fasa ta juya kawai ta shige ciki.

"Mam! Mama! Mama! Rashin maganar ki ba zai kawo mana mafita ba. Ki gaya min waye shi? Don ina son na san me ya faru a wancan lokacin?" Maryam ta faɗa da ƙarfi da kuma karaya a muryarta.

Wannan abinda da Mama tayi ya kuma tabbatar mata da cewa ta san mutumin da ake magana   a kai wato "Abdallah Umar."

"Hello! Faisal kana ta ina ne?"

"Ya akai?"

"Ina son ganin ka ne ,akwai wani abu kuma da kai kaɗai na yarda."

"Bana kusa yanzu. Ina Kotu akwai ƙarar da zamu kara yanzu."

"Yaushe zaka neme ni?"

"Muhammad meye ne?"

"Wani casen ne nake son na kawo ƙarshen sa. Ka ɗauka ina da buƙatar taimakon ka.Zai iya kasancewa ma zaka tsaya mana a kan case ɗin."

"A ina ne?"

"Ghana!"

"Kai! Wai kai baka da kai ne? Har can ka kai Muhammad me kayi wannan karon kuma?" Ya faɗa ƙufule.

"Ka san dai ba zan sa ka a cikin matsala ba ko? In ka kawo ƙarshen abun fa ka taimake ni ne shi ne tsanin da zan samu abinda nake so."

"Me kake so?"

"Faisal..."

"Muhammad kar ka ce min saboda ita kake yi?"

Muhammad ya masa shiru. 

"Muhammad baka da hankali. So kake ni da kai mu nutse a cikin ruwa. Ba zan maka ba."

"Faisal ba don zan tafi Chaina ba ni zan je, Abdurrahman na sa shi wani aikin.kai ne kaɗai ka rage min ka sani."

"Muhammad zan kira ka in na fito,lokaci ya ƙure min."

"Aa tsaya ka bani amsa, za kai yi ko ba za ka yi ba?"

Sai da Faisal ya sauke ajiyar zuciya yace "Muhammad ka sani sarai cewa babu abinda zaka tambaye ni na kasa yi maka,shi yasa kake sako ni a abinda ba zan iya ce maka aa ba. Zamu gauraya da kai. In na fito zan shigo yaushe zaka tafi?"

"Ƙarfe ɗaya na dare."

"Kai ni fa ina Abuja?"

"Huh! Ta nan zan tashi ai zan zo na same ka. Kayi zaman ka in na zo sai mu tattauna."

"Shi kenan ina jiran ka."

Suka ajiye waya. Ba zai gayawa Maryam komai ba har sai ya gano me ya faru har Yusuf ya isa ƙasar Ghana.

*

"Assalamu alaikum!"

"Wa'alaikum salam!"

Mama ta faɗa tana fitowa daga cikin ɗakinta. Bata gane matar ba ,duk da haka ta yi mata iso ta zauna a falo. Ta kawo mata ruwa sannan ta zauna.

Matar ta sha ruwan ta ajiye a kan tebur sannan tace "Ba ki gani ne ba ko Mama ?"

"Ban gane ki ba kuwa baiwar Allah! Yaya gida?"

"Alhamdu lillahi! Na zo wurin Maryam ne."

"Ayya! Maryam kuwa bacci take yi, da yake akwai wasu magunguna da in ta sha su sai bacci ya kwashe ta."

"Allah sarki! Yaya jikin nata?"

"Jiki da sauƙi sosai."

Sai tayi shiru. Sai kuma tace "Mama dama saƙo ne aka aiko da shi."

"Daga ina?"

"Can ofishin su. Ogarsu ce tace a kawo mata ta duba sai ta kira ta."

"To shi kenan za a bata na gode."

Matar ta tashi ta ce "Mama zan koma, Allah Ya sauwake ,Ya sa zakkar jiki Ya kiyaye na gaba."

"Amin-Amin!"

Mama na ɗaukar jakar ta shigar da ita ɗakin Maryam. Akwai wata ƙaramar dirowarta da take ajiye tarkace a wurin da zummar in ta tashi zata gaya mata. Kallon yadda take baccin sadidan kawai take yi ,da gayya ta ce a saka mata maganin bacci don ta dinga hutawa. Ta ja ƙofar ta koma kitchen.

*

ABUJA.

Muhammad na isa suka yi waya da Faisal ya gaya masa inda yake ya je ya same shi. 

Tafawa suka yi suna dariya. Kan kujera suka koma suka zauna suna dariya irin ta aminai.

"Muhammadu Sageeru babban mutum."

"Faisal kenan yaya case ɗin?"

"Case Alhamdu lillahi duk da an ɗaga ƙarar."

"Allah bada sa'a. Amma ba wannan ba kana  ji na?"

"Ina jin ka."

"Na samu bayani akan yayan Maryam ,Yusuf wanda aka nema aka rasa tsahon shekaru bakwai kenan."

"Ni fa abinda ban gane ba a nan shi ne dalilin da ya sa ka damu sai ka shiga wannan abin."

"Faisal ba zan ɓoye maka ba wannan ita ce hanyar da nake son na samu kan Maryam da ita. Idan na dawo mata da ɗanuwanta zata yarda ta aure ni ,ni kuma in na aure ta zan san yadda na sa tayi amfani da iliminta wurin wancan aikin da muka jima muna jiran tonuwarsa."

Faisal ya kafa masa idanuwansa.

"Faisal ba zan cuce ta ba,amma tabbas ina da buƙatar taimakonta ta bayan fage."

"Muhammad na jima da sanin kai baka da hankali amma yau na tabbatar. Ba wani don manufa ka farka daga baccin da kake yi, son ta kake yi."

"So?"

"Ƙwarai,son ta kake yi."

"Me yasa zaka ce son ta nake yi?"

"Saboda yadda kake damuwa da lamarinta, baka lura ka canja ba? Kira nawa aka min kan rashin halartar taron da aka yi a Amurka akan kasuwancin da kuke son kafa shi ta haɗin guiwa? Ko ka je? Ba kana can kana jinyar ta a asibiti ba? Ka kai ta kun ci abinci, ka daina sauraron Nimra kana kafa-kafa da ita, baka minti kaɗan baka yi tunanin ta ba ko ƙarya nayi maka?"

Muhammad ya koma da baya ya jingina da kujerar ya lumshe idanuwansa. 

"Muhammad ka yarda sonta kake yi."

"Na ji ina son ta. Sai me?"

"Hakan nake son ji dama. Son ta kake yi ba wani tausayi ko amfani da ita ka daina gayawa kan ka ƙarya ,kana raina wa kan ka hankali."

"Na daina."

"Yauwa yanzu ne zan taimaka maka."

"Mugu kawai."

Faisal ya sa dariya.

Muhammad ya matsa kusa da Faisal sosai yace "Nsawam prison,Ghana. Sun tsare shi a can a matsayin ɗan leƙen asirin da suke zargi.Kuma abin mamakin shi ne ba a taɓa kai shi kotu ba bare a yi zaman shari'ar. Again babu wani rubuttacen bayani da ya tabbatar da laifinsa.

Ko a nan muna da case mai ƙarfi, Wannan babban laifi ne tsare mutum na tsawon shekaru ba tare da shiri'a ba... hakan ya saɓawa dokokin ƙasa da ƙasa.

Wannan ne dalilin da ya sa na zo maka.Kai lauya ne mai kare hakkin jama'a. Ka tafi Ghana a hukumance ,kamar kana neman wani ɗan ƙasa da aka tsare ba a bisa ka'ida ba. Hakan ne zai baka damar shiga gidan yari a tare da an zargi wani abu ba. Akwai wani ma'aikaci a can zaka kai masa kuɗi zai nuna maka hanya mun gama magana da shi zan baka lambar wayarsa.

"Wannan ba ƙaramin aiki ba ne Dole ne na nemi izini daga hukumar kare hakkin ɗan'adam,da takardu na shige da fice,saboda in tabbatar da ikon shiga gidan. Idan ba haka ba nima zasu iya tsare ni." Faisal ya faɗa.

Muhammad yayi murmushi ya murz zoben sa yace "Na san zaka ce haka daman.Shi yasa da shirina na zo." Ya tura masa wata ƴar ƙaramar jaka yace "Buɗe."

Faisal na buɗe jakar ya ga dukanin wasu abubuwan buƙata da takardu ,da passport ɗinsa da tikitin jirgi da kuɗaɗe da ƙaramar waya. Ya zare idanuwansa yace "Muhammad da saura na a sanin ka."

Muhammad ya ɗaga hannunsa ya ɗora a kan kafaɗar sa yace "Shi yasa na zaɓe ka. A wannan lamarin da kai kaɗai na dogara."

"In sha Allah zamu yi nasara abokina. Sai ka ji ni. Allah Ya dawo da kai lafiya?"

"Amin." 

Daga haka suka rabu.
*

Yamma lis ta tashi daga bacci ,saboda ta jima d yin baccin da ta tashi kanta yana yi mata ciwo.Ta dafa kai ta sauko daga kan gadon tana ƙoƙarin tashi daga tsaye. Fitsari take ji hakan ya saka ta shiga banɗaki ta rage mara ta kuskure bakinta ta fito. Jiya aka cire mata bandage ɗin hannun da sauƙi sosai. 

Doguwar riga ce a jikinta da hula. Ƙoƙarin fita take yi kuma sai ga Mama ta shigo a ɗan ruɗe. 

"Maryam..." kamar bata ma lura ta tashi ba don gadon take kalla kawai.

"Mama gani fa ,lafiya na gan ki a haka?"

"Maryam ƴan sanda a falo!"

Maryam ta ƙara girman idanuwanta tace "ƴan sanda a gidan nan kuma?"

"Suna falo zo muje ke suke nema wai."

"Ni?" Ta tambaya.

"Eh."

Hijabin ta da ke kan bed side drower ta janyo ta saka.

Maryam na fita ta gansu su uku da mace ɗaya cikin kayan gida. 

"Lafiya dai Yallaɓai?"

"Maryam Kabir! Mun zo tafiya da ke ne."


"Tafiya da ni ina? A bisa zargin me?"

"Idan mun je kya ji."

"Babu inda zani sai an gaya min laifin da ake tuhumata da shi.Ni fa ƴar jarida ce ba zaku yi min haka...." bata ƙarasa ba ya zaro wata takarda ya nuna mata. Amsa tayi da sauri ta karanta warrent ne daga sama an bada umarnin kamata bisa zargin shigo da ƙwayoyi tana rabawa ƴan mata a ɓoye.

"Bani bace Yallabai sai dai in kuskure aka samu na suna. Bana shan ƙwaya kuma bana raba da ƙwaya...ba ni ba ce."

Ɗan sandan ya haɗe rai ,ya kalli sauran yace "Ku shiga ku duba ko ina na gidan ko za a samu wata shaidar." Suka ƙame mai suka nufi cikin ɗakunan.

Ko ina suka shiga suka dinga ɓaro da abubuwa Maryam na bin su tana hana su amma ba su zo don su tsaya ba.

A cikin dirowa a ka ga wata ƙaramar jaka ana buɗewa sai ga cocaine a  ciki.

Marayam ta shiga cikin ruɗu da tashin hankalia.

"Ba nawa ba ne....Yallabai ban san ya...."

Ina suka saurare ta ma. Ankwa aka saka mata aka yo waje da ita.

Mama na kuka tana bayani "Ba nata ba ne ɗazu wata mata ta kawo wai aiko ta aka yi daga gun aikinsu ta kawo mata saƙo , ba nata ba ne..."

Maryam na jin haka ta san cewa shiri ne aka yi don a ga bayanta kuma shirin ya kama da ita.

A hankali tace da Mama "Ki koma Mama,babu abinda zai faru. Shiri ne aka yi don ganin bayana saboda ina son bankaɗo sirrin da zai girgiza kursiyin manya."

Mama ta fashe da kuka tana gani aka tafi da Maryam.

Na kuɗi ne, 9126022777,opay,sani ummulkhair panisau.
Shaidar biya 0906856251.
A telegram.

